title: গাওয়া

text: বৈজ্ঞানিক গবেষণা আমাদের বলে যে গান গাওয়ার স্বাস্থ্যগত সুবিধা আছে। একটি প্রাথমিক গবেষণাতে দেখা যায় যেখানে জরিপে অংশগ্রহণকারীরা নিজেদের তথ্য সরবরাহ করেছে; কোরাস গানে অংশ গ্রহণ করা ছাত্ররা ফুসফুসে বাড়তি সুবিধা, চনমনে অনুভূতি, চাপমুক্ত অবস্থা এবং নানা ধরনের সামাজিক ও ধর্মীয় সুবিধা লাভ করে। যাইহোক আরেকটা পুরানো গবেষণাতে দেখা যায় যে যাদের পেশাগত গলার চর্চা করে তাদের ফুসফুসের ক্ষমতা আস্তে আস্তে কমতে থাকে যারা পেশাদার ভাবে গান করে না তাদের চেয়ে। গান গাওয়া ভালোভাবে রোগ প্রতিরোধ ক্ষমতাকে বৃদ্ধি চাপমুক্তির মাধ্যমে। আরেকটা সমীক্ষায় দেখা যায় যারা কোরাসে গান গায় এবং যারা শোনে তাদের উভয়েরই চাপ সৃষ্টিকারী হরমোন কমে যায় এবং রোগ প্রতিরোধ ক্ষমতাকে বৃদ্ধি পায়। একটি বহুজাতিক গবেষণা হয় ২০০৯ সালে সংগীত এবং স্বাস্থ্যের মধ্যকার সম্পর্ক নিয়ে যা অ্যাডাভন্সিং ইন্টার ডিসিপ্লিনারী রিসার্চ ইন সিঙ্গিং নামে পরিচিত।


title: গাওয়া

text: বিভিন্ন ধরনে ও স্টাইলের গান গাওয়া হয়ে থাকে। এসব গানের ধারাগুলো হলোঃ শৈল্পিক সংগীত, জনপ্রিয় সঙ্গীত,জাতীয় এবং স্থানীয় সংগীত, ফিউশন ও অন্যান্য ধরনের সঙ্গীত। বড় সঙ্গীত ধারার আবার উপধারাও থাকে। যেমন জনপ্রিয় সঙ্গীতের ধারার মধ্যে আছে ব্লুজ, জ্যাজ সঙ্গীত, কান্ট্রি সংগীত, ইজি লিসেনিং, হিপহপ, রক সঙ্গীত এবং অন্যান্য সংগীত ধারা।আবার উপধারাও উপধারা থাকতে পারে, যেমন জ্যাজ সঙ্গীতে আছে ভোকালিজ এবং স্ক্যাট সিংগিং উপধারা।


title: পুলিন্দ

text: পুলিন্দ (সংস্কৃত: पुलिंद) ছিল একটি প্রাচীন ভারতীয় উপজাতি। তারা সম্ভবত মধ্যভারতের বিন্ধ্য পর্বতমালা অঞ্চলে বাস করত। অশোকের শিলালিপিতে (২৬৯-২৩১ খ্রিষ্টপূর্বাব্দ) পুলিন্দ উপজাতি, তাদের রাজধানী পুলিন্দ-নগর ও পার্শ্ববর্তী উপজাতিদের বর্ণনা আছে। এই বর্ণনার ভিত্তিতে মনে করা হয়, তাদের রাজধানী বর্তমান মধ্যপ্রদেশ রাজ্যের জব্বলপুর জেলায় অবস্থিত ছিল। অন্যমতে, "পুলিন্দ" শব্দটি থেকেই "বুন্দেলখণ্ড" নামটির উৎপত্তি। তবে এই মত বিতর্কিত।


title: পুলিন্দ

text: বিন্ধ্য পর্বতের সঙ্গে পুলিন্দ উপজাতির যোগ সুস্পষ্ট হলেও, মনে করা হয়, এদের কয়েকটি উপজাতীয় শাখা হিমালয় ও অসম অঞ্চলেও বসবাস করত। তাদের হিমালয়ে বসবাসকারী শাখাটিকে ভারতীয় সাহিত্যে কিরাত বলে উল্লেখ করা হয়েছে।


title: পেস্ট

text:
পেস্ট একজন নরওয়েজিয়ান ব্ল্যাক মেটাল সংগীত শিল্পী যিনি গরগরথ ব্যান্ডের সাথে তার কাজের জন্য বিখ্যাত।
পেস্ট ১৯৮৯ সালে গঠিত ব্যান্ড নরওয়ের অবটেইন্ড এনস্লেভম্যান্ট ব্যান্ডের একজন অন্যতম প্রতিষ্ঠাতা সদস্য। ১৯৯৪ সালে প্রকাশিত হওয়া তাদের পূর্ণাঙ্গ অ্যালবাম সেঞ্চুরীস অব সরো প্রকাশের আগে তারা ২টি ডেমো ১৯৯২ এবং ১৯৯৩ সালে প্রকাশ করে।
১৯৯৫ সালে গরগরথ ব্যান্ডের ইনফারনাস ভোকাল হাটের অনুপস্থিতিতে পেস্টকে প্রস্তাব দেন তার ব্যান্ডে যোগ দিতে। ১৯৯৫ সালের ডিসেম্বরে পেস্ট প্রথম গরগরথের সাথে কনসার্ট করে ক্রেডেল অব ফিলথ ব্যান্ডকে সহযোগিতা করতে এবং তিনি তাদের অ্যান্টিক্রাইস্ট অ্যালবা, এ পসেসড বাই শয়তান গানে কন্ঠ দেন যা ১৯৯৬ সালে প্রকাশ পায়।গরগরথ এরপর স্যাটারিকন ও ডিসেকশন ব্যান্ডের সাথে ইউরোপ সফরে বের হয়। গরগরথের ৩য় অ্যালবাম আন্ডার দ্যা সাইন অব হেলের সব গানের কন্ঠই ছিল তাঁর যা ১৯৯৭ সালে মুক্তি পায় ১৯৯৬ সালে রেকর্ড হওয়ার পর। ঐ বছরই আবার উইচক্রাফট অ্যালবাম প্রকাশ পায় যা ছিল পেস্টের ব্যান্ড অবটেইন্ড এনস্লেভম্যান্ট-এর ২য় অ্যালবাম। ১৯৯৭ সালে গরগরথের ইউরোপ সফরের পর তিনি তার ব্যান্ড অবটেইন্ড এনস্লেভম্যান্টকে সময় দেওয়ার জন্য গরগরথ ছেড়ে দেন। যদিও তিনি গরগরথের ১৯৯৮ সালের ডেস্ট্রয়ার অ্যালবামে অনেক গানের কন্ঠ ও লিরিক করেন। অবটেইন্ড এনস্লেভম্যান্ট ১৯৯৮ ও ২০০০ সালে ২টি অ্যালবাম বের করার পর ভেঙ্গে যায় এবং পেস্ট আমেরিকাতে চলে যান। আমেরিকাতে তিনি বেশ কিছু ব্ল্যাক মেটাল ব্যান্ডের সাথে কাজ করেন। তার সবচেয়ে উল্লেখযোগ্য কাজ হলো ব্লাড স্টেইন্ড ডাস্ক ব্যান্ডের অ্যালবাম ব্ল্যাক ফেইথ ইঙ্কুইজিশন। ২০০৮ সালের ৫ই ডিসেম্বর তিনি আবার গরগরথ ব্যান্ডে ফিরে আসেন।


title: ১৩৪৯ (ব্যান্ড)

text: ১৩৪৯ একটি নরওয়েজিয়ান ব্ল্যাক মেটাল ব্যান্ড যা ১৯৯৭ সালে গঠিত হয়।তারা কোন রকম কৃত্রিম শব্দ ব্যবহার করে না যেমন সিন্থেসাইজার। তাই তাদের অন্যান্য ব্ল্যাক মেটাল ব্যান্ড যেমন মেইহেম,মারডুক, ইমমরট্যাল, ডার্কথ্রোন এবং এনস্লেভড ব্যান্ডের সাথে তুলনা করে অনেকে এবং তাদের কাজও অনেক ভারী ধরনের অন্যান্য ব্ল্যাক মেটাল ব্যান্ডের থেকে।ব্যান্ডটি বাণিজ্যিকভাবে ব্ল্যাক মেটাললে উপস্থাপনা করাকে ঘৃণা করে।যদিও তাদের সর্বশেষ স্টুডিও অ্যালবাম রিভেলেশন অব ব্ল্যাক ফ্লেইম অ্যালবামে কিছুটা ধীর গতির শব্দ পাওয়া যায়। ১৩৪৯ হলো বছরের নাম যে বছর কালো মৃত্যু হানা দিয়েছিল নরওয়েতে।


title: ১৩৪৯ (ব্যান্ড)

text:
১৩৪৯ ব্যান্ডটি আসলে আলভহেইম ব্যান্ডের পুরাতন সদস্যদের নিয়ে গঠন করা হয়েছে।তাদের ড্রামার ফ্রস্ট আবার স্যাটারিকন ব্যান্ডের সদস্য।ব্যান্ডটি তাদের প্রথ অ্যালবাম লিবারেশনে মেইহেম ব্যান্ডের বুরিড বাই টাইম অ্যান্ড ডাস্ট গানটি কাভার করে। তারা মঞ্চে কেল্টিক ফ্রস্ট ব্যান্ডের গান প্রায়ই কভার করে কারণ তাদের মূল অনুপ্রেরণা কেল্টিক ফ্রস্ট।
২০০৬ সালে তারা কেল্টিক ফ্রস্ট ব্যান্ডের সাথে আমেরিকা সফর করে। ২০০৬ সালের কেল্টিক ফ্রস্টের অ্যালবাম মনোথিয়িস্টে এই ব্যান্ডের ভোকাল র‍্যাভন হাজির হয়েছিল।২০০৭ সালে ফ্রান্সের হেলফেস্টে তাদের দিনের বেলা গাইতে বলা হলেও তারা রাত্রে গাইতে চেয়েছিল।"২০০৮ সালের মার্চে তারা কেল্টিক ফ্রস্ট ব্যান্ডের সাথে ইনফার্নো মেটাল ফেস্টিভ্যালে গান করে।
২০০৮ সালের সেপ্টেম্বরে তারা কারকাস, রটেন সাউন্ড, অ্যাবর্টেড ও সাফোকেইশন ব্যান্ডের সাথে সফর করে। ২০০৮ সালের শীতে ব্যান্ডটি তাদের বহু প্রতীক্ষিত ৪র্থ অ্যালবাম রিভেলেশন অব ব্ল্যাক ফ্লেইম রেকর্ড করে"।অ্যালবামটিতে শব্দ সংমিশ্রণের কাজ করেন টম গ্রাবিয়েল ফিশচার যা ২৫শে মে ২০০৯ সালে ইউরোপে মুক্তি পায়।
১৩৪৯ ২০১০ সালে ওয়াকেন ওপেন এয়ার এবং সামার ব্রিজ ওপেন এয়ার ফেস্টে গান করে। ঐ বছরের গ্রীষ্মে তারা ক্যানিবাল করপস, স্কেলেটন উইচ এবং লেকারস নক্টান ব্যান্ডের সাথে সফর করে।


title: পাইলট অফিসার

text: পাইলট অফিসার হলো রয়েল এয়ার ফোর্সে সবচেয়ে নিচের পদ এবং অনেক কমনওয়েলথভুক্ত দেশের বিমান বাহিনীর সবচেয়ে নিচের পদ। এটা ফ্লাইং অফিসার পদের ঠিক নিচের পদ। এটা সাধারণত অস্নাতক প্রবেশনারী অফিসারদের দেওয়া হয় আর অন্যরা তাদের স্নাতক ডিগ্রি লাভ করার ঠিক এক সপ্তাহের মধ্যে এটা লাভ করে। কিছু নতুন কমিশন প্রাপ্ত অফিসাররা আবার অ্যাকটিং পাইলট অফিসার পদে নিয়োগ পান।


title: পাইলট অফিসার

text: ওএফ-১ নামে এটাকে ডাকা হয় ন্যাটোতে যা ব্রিটিশ সামরিক বাহিনীর বা রয়েল মেরিন বাহিনীর সেকেন্ড লেফট্যানেন্ট পদের সমান। রয়েল নেভিতে কোন সমমর্যাদার পদ নেই।তবে এই পদ র‍য়েল নেভির মিডশিপম্যান পদের চেয়ে বড় ,কিন্তু সাব লেফট্যানেন্ট পদের ছোট। অস্ট্রেলিয়ান সামরিক বাহিনীতে এই পদ অ্যাটিং সাব লেফট্যানেন্ট পদের সমান মর্যাদা বহন করে। অ্যাসিস্ট্যান্ট সেকশন অফিসার পদ হলো পাইলট অফিসারের সমান উম্যান্স অক্সিলিয়ারি এয়ারফোর্সে।


title: পাইলট অফিসার

text: ১৯১৮ সালে ১লা এপ্রিল এই পদটা রয়েল এয়ার ফোর্সে নেওয়া হয় ব্রিটিশ সামরিক বাহিনী এবং সাথে রয়েল ফ্লাইং করপ্সের সেকেন্ড লেফট্যানেন্ট রয়েল এয়ার ফোর্সে সেকেন্ড লেফট্যানেন্টই থাকে। সেকেন্ড লেফট্যানেন্ট পদকে এন্সাইন পদ হিসেবে নামকরণে সিদ্ধান্ত নেয়া হয়।যাই হোক যখন ১৯১৯ সালে ১লা আগস্ট রয়েল এয়ার ফোর্স তাদের নিজস্ব কাঠামো বানায় তখন আবার সেকেন্ড লেফট্যানেন্ট পদকে পাইলট অফিসারের নাম দেয় যা এখনও চলছে।


title: পাইলট অফিসার

text: পাইলট অফিসার পদের নাম অনুযায়ী এটা বোঝায় না যে তারা পাইলট। কিছু পাইলট অফিসাররা বিমানের কর্মচারী হয়, অন্যরা স্থল শাখাতেই অফিসার হিসেবে কাজ করে। একটা স্থল শাখার পাইলট অফিসারের কদাচিৎ ফ্লাইট অংশে যাওয়ার নির্দেশ থাকে।


title: পাইলট অফিসার

text:
এই পাইলট অফিসার পদ সাধারণত অস্নাতক প্রবেশনারী অফিসারদের দেওয়া হয় আর অন্যরা রয়েল এয়ার ফোর্স কলেজ ক্রানওয়েল থেকে তাদের স্নাতক ডিগ্রি লাভ করার ঠিক এক সপ্তাহের মধ্যে এটা লাভ করে। কিছু নতুন কমিশন প্রাপ্ত অফিসাররা আবার অ্যাকটিং পাইলট অফিসার পদে নিয়োগ পান।
অনেক কমনওয়েলথভুক্ত দেশের বিমান বাহিনীতে এই পদটা ব্যবহার করা হয় যেমন-বাংলাদেশ বিমান বাহিনী, পাকিস্তান বিমান বাহিনী,অস্ট্রেলিয়ান বিমান বাহিনী, নিউজিল্যান্ড বিমান বাহিনী এবং শ্রীলংকা বিমান বাহিনী। এই পদটা ভারতীয় বিমান বাহিনীতে আর মোটেও ব্যবহার করা হয় না, কমিশন প্রাপ্ত অফিসাররা সরাসরি ফ্লাইং অফিসার হিসেবে নিয়োগ পান।


title: পাইলট অফিসার

text: কানাডিয়ান বিমান বাহিনী পাইলট অফিসার পদটা ব্যবহার করত ১৯৬৮ সালে তাদের তিনটি শাখা একীভূত হওয়ার আগ পর্যন্ত এবং তারা সামরিক বাহিনীর কোন পদকে সেখানে নিয়ে আসে।তাদের পাইলট অফিসার তখন সেকেন্ড লেফট্যানেন্ট পদটা লাভ করে।


title: লেফট্যানেন্ট কর্ণেল

text: লেফট্যানেন্ট কর্ণেল হলো সামরিক বাহিনীতে কমিশনপ্রাপ্ত অফিসারের একটি পদবী, যা বেশির ভাগ মেরিন সেনা ও কিছু বিমানবাহিনীতে দেখা যায়। এটা মেজর পদের উপরে কিন্তু কর্ণেল পদের নিচে। অদাপ্তরিকভাবে ও সাধারণ কথাবার্তাতে লেফট্যানেন্ট কর্ণেলকে সংক্ষেপে কর্ণেল নামে ডাকা হয়। একজন লেফট্যানেন্ট কর্ণেল সামরিক বাহিনীর একটি ব্যাটেলিয়ানের দায়িত্বে থাকেন।


title: ফ্লোরা জাইবুন মাজিদ

text: ফ্লোরা জাইবুন মাজিদ একজন বাংলাদেশী আন্তর্জাতিক খ্যাতিসম্পন্ন বিজ্ঞানী। তিনি বি.সি.এস.আই.আর-এর চেয়ারম্যান ছিলেন। ১৯৯৭ সালে স্পিরুলিনা প্রকল্পে নেতৃত্ব প্রদানের জন্য বাংলাদেশ মহিলা বিজ্ঞানী সমিতি ড. মাজিদকে স্বর্ণপ্রদক প্রদান করেন। নারীকণ্ঠ ফাউন্ডেশন (এনকেএফ) তাঁকে প্রামান্য ডেস্ক ক্যালেন্ডারে অন্তর্ভুক্ত করেন ২০১০ সালে। তিনি প্রখ্যাত বিজ্ঞানী কুদরাত-এ-খুদার সাহচর্যে এসেছিলেন।


title: ফ্লোরা জাইবুন মাজিদ

text:
ফ্লোরা জাইবুন মাজিদের পিতা মোল্লা আব্দুল মাজিদ ছিলেন ঢাকা বিশ্ববিদ্যালয়ের প্রথম ব্যাচেলর স্নাতক এবং মা বেগম নাজমান্নেছা মাজিদ ছিলেন একজন বিশিষ্ট সমাজসেবী যিনি স্বীকৃতিস্বরূপ পদক লাভ করেন। ১৯৫০ এর দাঙ্গার সময় হিন্দু সম্প্রদায়ের লোকজনকে তিনি আশ্রয় দেন এবং একইভাবে ১৯৭১ সালে স্বাধীনতা সংগ্রামের সময় হিন্দু মুসলমান উভয় সম্প্রদায়ের দুস্থ ও অসহায় মানুষকে তিনি আশ্রয় দিয়েছিলেন। ১৯৫৪ সালে ময়মনসিংহের প্রথম প্রসূতি হাসপাতাল প্রতিষ্ঠায় তিনি গুরুত্বপূর্ণ অবদান রাখেন এবং ঢাকা মহিলা সমিতির প্রেসিডেন্ট হিসেবে তিনি ফকিরাপুলে সুবিধা বঞ্চিত শিশুদের লেখাপড়া এবং ভোকেশনাল ট্রেনিং -এর ব্যবস্থা করেছিলেন।
ফ্লোরা জাইবুন মাজিদের দাদা মোল্লা সাদাত্ আলী নরসিংদীর আশরাফপুর গ্রামে অনেক জমি-জমার মালিক ছিলেন। তাঁর নানা খান বাহাদুর দলিল উদ্দীন আহমদ ম্যাজিস্ট্রেট হলেও তাঁর লেখা ইংরেজি গ্রামার ও ট্রান্সলেশন বই প্রকাশিত হয়েছিল। নানী ফায়জুন্নেসা সমাজসেবী ছিলেন এবং কঠোর পর্দার অন্তরালে থেকেও তিনি গরীব-দুঃখীদের সাহায্য করতেন নিজ বাড়িতে থেকে পড়াশোনা করতে ও দাঙ্গার সময় তিনি উভয় সম্প্রদায়ের লোকজনকে আশ্রয় দিয়ে। ফ্লোরা জাইবুন মাজিদের বড় বোন রুবি রহমান কূটনীতিক স্বামীর সঙ্গে সারা বিশ্ব ঘুরে বেড়িয়েছেন এবং তিনিই প্রথম বাঙালি নারী শিল্পী যিনি চীনা পদ্ধতিতে জল রঙে ছবি এঁকেছেন যা মুগ্ধ করেছিল কামরুল হাসান ও মুস্তাফা মনোয়ারের মতো শিল্পীদের। রুবি রহমানের লেখা পড়ে মুগ্ধ হয়েছেন সুফিয়া কামাল। তিনি মৃত্যুবরণ করেন মাত্র ৩৫ বছর বয়সে দামাস্কাস-বৈরুতের পথে এক মর্মান্তিক সড়ক দুর্ঘটনায় ।


title: ফ্লোরা জাইবুন মাজিদ

text:
ফ্লোরা জাইবুন মাজিদের সাত ভাই বোনের মধ্যে তাঁর স্থান চতুর্থ। ঢাকায় তাঁর জন্ম হলেও কলকাতা শহরে তাঁর ছেলেবেলা কেটেছে।কারণ বেঙ্গল সিভিল সার্ভিসে চাকরির জন্য তাঁর পিতা সেখানে কর্মরত ছিলেন।ছোট বেলা থেকেই খুব গাছপালা ভালবাসতেন। শৈশবে মাত্র দেড় বছর বয়সে পোলিও রোগে আক্রান্ত হয়ে তাঁর ডান পা দুর্বল হয়ে পড়ে এবং তিনবার দুর্ঘটনায় পতিত হন ।
ফ্লোরা জাইবুন মাজিদ ১৯৪৫ সালে কলকাতার সেন্ট জন্স ডিওসেসান গার্লস হাই স্কুলের কেজি টুতে ভর্তি হন। এই বিদ্যালয়ে তৃতীয় শ্রেণী পর্যন্ত পড়ার পর দেশ ভাগ হওয়ার কারণে তিনি ঢাকা চলে আসেন এবং ঢাকার ইডেন স্কুলে চতুর্থ শ্রেণীতে ভর্তি হন। কামরুন্নেছা স্কুল থেকে ১৯৫৫ সালে ফ্লোরা প্রথম বিভাগে ম্যাট্রিক পাশ করেন এবং তারপর বকশীবাজারের ইডেন কলেজে থেকে ১৯৫৭ সালে তিনি প্রথম বিভাগে আই.এস.সি পাশ করেন । ১৯৫৭ সালেই তিনি ঢাকা বিশ্ববিদ্যালয়ের উদ্ভিদবিদ্যা বিভাগে ভর্তি হন। ঢাকা বিশ্ববিদ্যালয়ে ভর্তি হওয়ার সময় উদ্ভিদবিদ্যাকে পাঠ্যবিষয় হিসেবে বেছে নেওয়ার ব্যাপারে সিদ্ধান্তহীনতায় ভুগেও মায়ের উৎসাহে ভর্তি হয়ে যান বোটানিতে। তাঁর মা নাজমান্নেছা মাজিদ জন্য বিভিন্ন জায়গায় থেকে মাশরুম, বিভিন্ন রোগাক্রান্ত গাছ নিয়ে আসেন পড়ালেখার জন্য এবং তাই তিনি সর্বোচ্চ মার্কস পান পরীক্ষাতে।
ঢাকা বিশ্ববিদ্যালয়ের উদ্ভিদবিদ্যা বিভাগ থেকে ১৯৬০ সালে প্রথম শ্রেণীতে প্রথম স্থান অধিকার করে স্নাতক (সম্মান) পাশ করেন তিনি। ১৯৬১ সালে উদ্ভিদবিজ্ঞানে এম.এস.সিতে প্রথম শ্রেণীতে প্রথম স্থান অধিকার করেন করে তিনি মিশিগান স্টেট ইউনিভার্সিটি থেকে ১৯৬৫ সালে তিনি মাত্র দু'বছরে উদ্ভিদ বিদ্যায় পিএইচ.ডি ডিগ্রী অর্জন করেন।
ফ্লোরা মাজিদ ঢাকা বিশ্ববিদ্যালয় থেকে ১৯৬১ সালে উদ্ভিদবিদ্যায় মাস্টার্স ডিগ্রির তাত্ত্বিক পরীক্ষা দেয়ার যখন ব্যবহারিক পরীক্ষার জন্য প্রস্তুতি নিচ্ছিলেন, তখন 'কায়েদে আযম বেসরকারি কলেজের ব্যবহারিক পরীক্ষা শুরু হওয়ার আগেই শিক্ষকতা শুরু করেন তিনি। এরপর ইডেন সরকারি কলেজে ফ্লোরা মাজিদ শিক্ষকতা করেন।১৯৬৫ সালের সেপ্টেম্বর মাসে ডক্টরেট অর্জন করে দেশে ফিরে পুনরায় তিনি ইডেন কলেজের চাকুরীতে যোগ দেন ডক্টরেট ডিগ্রী প্রফেসর হিসেবে । গবেষণা করার সুযোগ না থাকায় শিক্ষকতা ছেড়ে দিয়ে ১৯৬৬ সালের ২৫ মার্চ থেকে তিনি তত্‍কালীন পাকিস্তান বিজ্ঞান ও শিল্প গবেষণা পরিষদ (পি.সি.এস.আই.আর, বর্তমান বি.সি.এস.আই.আর)-এর পূর্বাঞ্চলিক গবেষণাগারে উর্ধ্বতন গবেষণা কর্মকর্তা পদে নিয়োগপ্রাপ্ত হন। ফ্লোরা জাইবুন মাজিদ ১৯৭৭ সালে প্রধান বৈজ্ঞানিক পদে এবং ১৯৮৬ সালে মুখ্য বৈজ্ঞানিক কর্মকর্তা পদে পদোন্নতি লাভ করেন।


title: অবিচুয়ারি

text: অবিচুয়ারি একটি আমেরিকান ডেথ মেটাল ব্যান্ড যা ১৯৮৫ সালে আমেরিকাতে গঠিত হয়; এর প্রাথমিক নাম ছিল জেকুশনার। ব্যান্ডটির বর্তমান সদস্যরা হলেন জন টারডি ,ট্রেভর পেরেস,ডোনাল্ড টারডি,ফ্রাঙ্ক ওয়াটকিন্স ও রালপ সান্তোল্লা। ডেথ মেটাল ধারার সঙ্গীতকে প্রতিষ্ঠা করতে ব্যান্ডটি বিশেষ ভূমিকা পালন করে এবং এই ধারার সঙ্গীতে তারা অন্যতম সফল ব্যান্ড।


title: অবিচুয়ারি

text:
ডেথ মেটাল ধারার সঙ্গীতে অবিচুয়ারি একটি অন্যতম প্রধান ব্যান্ড। ১৯৮৫ সালে ব্যান্ডটির লাইন আপ ছিল জন টারডি ভোকালে, অ্যালেন ওয়েস্ট গিটারে, ট্রেভর পেরেস গিটারে, জেরোমি গ্রাবল বেজ গিতারে এবং ডোনাল্ড টারডি ড্রামে।১৯৮৭ সালে তাদের প্রথম ২টি গান মুক্তি পায়।পরের বছরই তাদের প্রথম অ্যালবাম স্লোলি উই রট মুক্তি পায় এবং তাদের নাম অবিচুয়ারি হয়।ব্যান্ডটি এখনো ডেথ মেটাল সঙ্গীত আন্দোলনের একটি উল্লেখযোগ্য নাম আমেরিকাতে। এদের অ্যালবাম এখন পর্যন্ত ৩৬৮১৮৫ কপি বিক্রি হয়েছে।তাদের ১৯৯২ সালের অ্যালবাম দ্যা অ্যান্ড কম্পলিট মোট ১০৩৩৭৮ কপি বিক্রি হয়েছিল শুধু মাত্র আমেরিকাতেই।
১৯৯৭ সালের অ্যালবাম ব্যাক ফ্রম ডেথের পর ব্যান্ডটা সফর করতে করতে ক্লান্ত হয়ে পড়ে এবং তারা বিভক্ত হয়ে পড়ে। তারপর ব্যান্ডের সদস্যরা অন্যান্য ব্যান্ড যেমন-সিক্স ফিট আন্ডার ইত্যাদিতে কাজ করতে থাকে। ২০০৩ সালে তারা আবার একত্রিত হয় এবং ফ্রোজেন ইন টাইমস অ্যালবাম বের করে ২০০৫ সালে।ব্যান্ডের প্রথম লাইভ ডিভিডি ফ্রোজেন লাইভ বের হ্য ২০০৭ সালের ডিসেম্বরে।
ব্যান্ডটি বর্তমানে ক্যান্ডেললাইট রেকর্ডসের সাথে চুক্তিবদ্ধ। অবিচুয়ারি সর্বশেষ অ্যালবাম ডার্কেস্ট ডে মুক্তি পায় ৩০শে জুন, ২০০৯ সালে। লাইভ অ্যালবাম
ইপি


title: লারস ভিকসের মুহাম্মদের ছবি আঁকা বিতর্ক

text: লারস ভিকসের মুহাম্মদের ছবি আঁকা বিতর্ক শুরু হয় ২০০৭ সালের জুলাই মাসে যেখানে সুইডেনের কার্টুনিস্ট লারস ভিকস ইসলামের নবী মুহাম্মদকে একটি রাস্তার কুকুর হিসেবে চিত্রিত করেন।অনেল সুইডিশ শিল্প গ্যালারী তাঁর আঁকা এসব কার্টুন প্রদর্শন করতে অস্বীকৃতি জানায় নিরাপত্তা ও সহিংশতার আশঙ্কায়।এই বিতর্ক একটা আন্তর্জাতিক রূপ পায় যখন নেরাইকস আল্লেহান্ডো নামের একটি পত্রিকা এসব কার্টুনের একটি ছাপায় ১৮ই আগস্ট একটি সম্পাকদীয়সহ যা ছিল ধর্মীয় মুক্তচিন্তা ও আত্ন-বিধিনিষেধ আরোপের ওপর। যদিও অন্যসব সুইডিশ পত্র-পত্রিকা এইসব কার্টুন ছাপিয়ে ফেলেছিল, কিন্তু এই কার্টুনটার বিরুদ্ধে সবচেয়ে বেশি বিরোধিতা প্রকাশ পায়।ঐ দেশের মুসলমান ছাড়াও বিভিন্ন বিদেশী দেশের সরকার এর বিরুদ্ধে প্রতিবাদ জানায় বিশেষ করে ইরান , পাকিস্তান, আফগানিস্তান,মিসর জর্ডান এবং ওআইসি।এই বিতর্ক প্রায় দেড় বছর পরে শুরু হয় ২০০৬ সালে ডেনমার্কে জাইল্ল্যান্ডসের আঁকা মুহাম্মদের কার্টুন বিতর্কের পরে।


title: লারস ভিকসের মুহাম্মদের ছবি আঁকা বিতর্ক

text:
২০০৭ সালের ১১ই জুন লারস ভিকস শিল্পে কুকুর নামের একটি প্রদর্শনীতে অংশগ্রহণের আমন্ত্রণ পান।ভিকস কলম ও কালিতে আঁকা তিনটি কার্টুন জমা দেন যেখানে ইসলামের নবী মুহাম্মদকে কুকুর হিসেবে চিত্রিত করা হয়।নরওয়েতে ওহ, আমার ঈশ্বর শিরোনামের একটি প্রদর্শনীতে তিনি ইতিমধ্যে কার্টুনগুলো প্রদর্শন করেন। লারস ভিকসের মতে রাজনৈতিক বিশুদ্ধতা যাচাই করাই তার মূল উদ্দেশ্য ছিল শিল্প সম্প্রদায়ের সীমানার ভেতরে। তিনি আরও বলেন যে সুইডেনের শিল্প সম্প্রদায় আমেরিকা ও ইসরাইলের সমালোচনা করে বারবারই এজন্য যে তারা কেন ইসলামের মূল্যবোধগুলোকে প্রশ্ন করে না।
২০ শে জুলাই প্রদর্শনী শুরু হওয়ার আগের দিন আয়োজকরা ভিকসের আঁকা কার্টুন সরিয়ে ফেলে নিরাপত্তাজনিত ব্যাপারে উদ্বিগ্ন হয়ে ইসলামিক মৌলবাদীদের ভয়ে।মার্তা ওয়েন্নেস্ট্রোম প্রদর্শনীর আয়োজক বলেন যে তিনি প্রথমে তিনি পরিস্থিতির ব্যাপকতা ও গুরুত্ব বুঝতে পারেননি এবং তিনি সরিয়ে ফেলার সিদ্ধান্ত নেন বিভিন্ন সরকারি সংস্থা ও ব্যাক্তিগত মানুষজনের সাথে আলাপ করে।


title: লারস ভিকসের মুহাম্মদের ছবি আঁকা বিতর্ক

text:
ইরানের তেহরানে সুইডেনের চার্জ দ্যা অ্যাফেয়ার গুন্নিলা ভন বাহরকে ২৭শে আগস্ট ডেকে পাঠায় ইরানের পররাষ্ট্র মন্ত্রণালয় যেখানে তিনি একটি প্রতিবাদ লাভ করেন ইরান সরকার থেকে নেরাইকস আল্লেহান্ডো পত্রিকায় প্রকাশিত কার্টুন প্রসঙ্গে।২৮শে আগস্ট এক সংবাদ সম্মেলনে ইরানের প্রেসিডেন্ট মাহমুদ আহমেদিনেজাদ এই ব্যাপারে বলেন যে ধর্মগুলো আহবান করে শান্তি, সমতা , ন্যায় বিচার, বন্ধুত্বতা এবং সন্মান স্বর্গীয় নবীর বিষয়ে।ইহুদিরা শুধু ভান করে যে তারা ধর্ম বিশ্বাস করে। তারা মিথ্যা বলছে। তারা সম্পাদন করছে অত্যাচার ও নির্যাতন ইউরোপীয়দের ওপর এবং ইউরোপের সন্মানের ওপর ঝুঁকি রাখছে।
পাকিস্তানে সুইডেনের চার্জ দ্যা অ্যাফেয়ার লেন্নাট হলোস্টকে ৩০শে আগস্ট ডেকে পাঠায় পাকিস্তানের পররাষ্ট্র মন্ত্রণালয় এবং তিনি একই রকমের বার্তা পান তাদের থেকে।পরে পাকিস্তানের পররাষ্ট্র মন্ত্রণালয় একটা বিবৃতি প্রদান করে যেখানে তারা এটাকে নিন্দনীয় বলে অভিহিত করে শক্ত ভাষায়। ৩১শে আগস্ট পাকিস্তানে ইসলামী দলের সমর্থকরা সুইডেনের পতাকা পোড়ায় লাহোরে। করাচীতে তারা কার্টুনের প্রতিবাদে সুইডেনের প্রধানমন্ত্রীর ছবি পোড়ায়।
১লা সেপ্টেম্বর আফগানিস্তানের পত্রিকা কাবুল টাইমস একটি বিবৃতি প্রকাশ করে যা বিভিন্ন ইসলামিক গবেষক , ইমাম ও আফগানিস্তানের ইসলামী তত্ত্বাবধায়ক মন্ত্রাণালয়ের ।
নেরাইকস আল্লেহান্ডো পত্রিকায় প্রকাশিত কার্টুনের প্রতিবাদে ২৫শে আগস্ট ৬০জন মুসলমানের একটি দল ঐ প্ত্রিকার অফিসের বাইরে প্রতিবাদ করে।৩১শে আগস্ট সুইডেনের প্রধানমন্ত্রী ফ্রেড্রিক রেইনফেল্ডত এ ব্যাপারে বলেনঃ” আমি মনে করি দুইটা বিষয় বলা জরুরী। প্রথমতঃ আমরা উদ্গ্রীব এটা নিশ্চিত করতে যে সুইডেন এমন একটি দেশ থাকবে যেখানে আল্লাহ বা ঈশ্বরকে বিশ্বাস করা মুসলিম ও খ্রিস্টান এবং যারা ঈশ্বরে বিশ্বাসী না তারা একসাথে শান্তিপূর্ণভাবে সন্মান বজায় রেখে বসবাস করতে পারে। আবার আমরা উদ্গ্রীব এটা নিশ্চিত করতে যে মত প্রকাশের স্বাধীনতা থাকবে যা আমাদের সংবিধানে বলা আছে এবং যা নিশ্চিত করছে যে আমরা কোন রাজনৈতিক সিদ্ধান্ত নিতে পারি না যে পত্রিকাগুলো কি প্রকাশ করবে। আমরা এই ব্যাপারগুলো নিশ্চিত করতে চাই। “ ঐ দিনই প্রায় ৩০০ মুসলমানের একটি দল ইসলামিক কালচারাল সেন্টারের নেতৃত্বে বিক্ষোভ প্রদর্শন করে নেরাইকস আল্লেহান্ডো পত্রিকার অফিসের বাইরে।


title: লারস ভিকসের মুহাম্মদের ছবি আঁকা বিতর্ক

text:
নেরাইকস আল্লেহান্ডো পত্রিকার অফিসের বাইরে পুলিশ নিরাপত্তা ব্যবস্থা জোরদার করে তোলে এবং এর কর্মকর্তাদের দেহরক্ষী রাখতে বাধ্য করা হয় প্রাণনাশের হুমকি পাওয়ার পর।কার্টুনিস্ট ভিকস অনেকগুলো প্রাণনাশের হুমকি পান। পশ্চিম সুইডেনের একজন মহিলাকে পুলিশ গ্রেফতার করে কার্টুনিস্ট ভিকসকে ইমেইলে প্রাণনাশের হুমকি প্রদর্শন করার জন্য। ১৫ ই সেপ্টেম্বর ইসলামিক স্টেট অব ইরাক নামের একটি দল ১ লাখ ডলার পুরস্কার ঘোষণা করে ভিকসের মাথার জন্য এবং ৫০ হাজার ডলার ঐ পত্রিকার সম্পাদক উলফ জোহানসনের জন্য।
দ্যা ইসলামিক কাউন্সিল ফর ফতোয়া এ্যান্ড রিসার্চ এবং ফেডারেশন অব ইসলামিক অরগানাইজেশন ইন ইউরোপ নামের দুটি প্রতিষ্ঠান কার্টুনিস্ট ভিকস এবং উলফ জোহানসনের প্রতি প্রাণনাশের হুমকি প্রদর্শনের নিন্দা জানায়।


title: সারভেন্টস অব দ্যা লাইট

text:
সারভেন্টস অব দ্যা লাইট হলো আধুনিক কালের একটি পশ্চিমা রহস্যময় বিদ্যালয় যারা গুপ্ত বিজ্ঞানের চর্চা করে তাদের প্রতিনিধিদের মাধ্যমে। তারা আসলে ধ্যান বা যোগব্যায়ামের চর্চা শেখায় যা আগে ছিল লিকানো বা গুপ্ত। এখন এসব প্রকাশ্যে করা যায়।
১৯৬৫ সালে ডব্লিউ ই বাটলার এই বিদ্যালয় প্রতিষ্ঠা করেন। তিনি ডিওন ফরটুনের ফার্টানিটি অব ইনার লাইট নামের একটি বিদ্যালয়ে তার প্রশিক্ষণ সম্পন্ন করেন।তাকে প্রশিক্ষণ দেন সাইকিক রবার্ট কিং।১৯৭৮ সালে তাঁর মৃত্যু আগ পর্যন্ত ডব্লিউ ই বাটলার শিক্ষা পরিচালক হিসেবে দায়িত্ব পালন করেন।
সারভেন্টস অব দ্যা লাইট প্রতিষ্ঠান প্রতিষ্ঠার মূল উদ্দেশ্য ছিল নৈতিক আচরণের অংশ হিসেবে যারা চায় তাদের এই গুপ্ত বিজ্ঞানের শিক্ষা দেওয়া ধর্ম, বর্ণ, জাতীয়তা ,বয়স, লিঙ্গ বা আয় নির্বিশেষে। পশ্চিমের ধর্মীয় ঐতিহ্যবাহী অন্তঃস্থ সত্য রহস্যকে অধ্যয়ন করা উচিত যে এসব করতে চায়।
সারভেন্টস অব দ্যা লাইটের দর্শন সম্পরকে একটা ভালো ধারণা পেতে ডেভিড গড্ডার্ডের দ্যা টাওয়ার অব অ্যালকেমীঃ এ্যান অ্যাডভান্সড গাইড টু দ্যা গ্রেট ওয়ার্ক বইটা পড়া যেতে পারে।তিনি আগে এটার সদস্য ছিলেন এবং নেতা ছিলেন।হারমেটিক কাব্বালাহ হলো তাদের শিক্ষাদানের প্রাথমিক বাহন।


title: জেনার ডায়োড

text: জেনার ডায়োড হলো একটি বিশেষ প্রকারের ডায়োড যা সাধারণ ডায়োডের মতো তড়িৎ প্রবাহকে শুধুমাত্র সম্মুখ দিকে প্রবাহিত করে না, এটা বিপরীত দিকেও প্রবাহিত করে যদি বিভবটা ব্রেকডাউন ভোল্টেজের মাত্রা ছাড়িয়ে যায়; এই ভোল্টেজকে জেনার ভোল্টেজ বলা হয়ে থাকে। এই যন্ত্রের নাম রাখা হয়েছে এই বৈদ্যুতিক বৈশিষ্ট্যের আবিষ্কারক ক্লারেন্স জেনারের নাম অনুসারে।


title: জেনার ডায়োড

text: একটি প্রথাগত সলিড স্টেট ডায়োড যা এটা যদি বিপরীত ঝোঁকে হয়ে থাকে তবে এর ব্রেক ডাউন ভোল্টেজের নিচে তড়িৎ প্রবাহিত হতে দেয় না। যখন বিপরীত ঝোঁকে ব্রেক ডাউন ভোল্টেজ অতিক্রান্ত হয় তখন প্রথাগত ডায়োডে অধিক পরিমাণে বিদ্যুৎ প্রবাহিত হয়। ফলে ডায়োডটা চিরতরে ধ্বংস হয়ে যাবে যদি না এই বিদ্যুৎ প্রবাহ ঐ বর্তনীর মাধ্যমে নিয়ন্ত্রিত হয়। আবার সম্মুখ ঝোঁকে বেশি পরিমাণে তড়িৎ প্রবাহের ফলে ঐ ডায়োডের সংযোগের স্বয়ংক্রীয় বিভব এবং অন্তর্গত রোধের কারণে কিছু মাত্রায় বিভব পতন হয়। যে পরিমাণে বিভবের পতন হয় তা ব্যবহৃত অর্ধপরিবাহীর উপাদান এবং ডোপিং-এর ঘনত্বের ওপর নির্ভর করে।


title: জেনার ডায়োড

text:
একটি জেনার ডায়োড প্রায় একই ধরনের ধর্ম প্রদর্শন করে, তবে এতে খুবই কম ব্রেকডাউন ভোল্টেজ থাকে যাকে আবার জেনার ভোল্টেজও বলা হয়ে থাকে। একটা সাধারণ প্রথাগত ডায়োডের বিপরীতে একটি বিপরীত ঝোঁকে থাকা জেনার ডায়োড একটা নিয়ন্ত্রিত ব্রেকডাউন প্রদর্শন করে এবং বিদ্যুৎকে জেনার ডায়োডে জেনার ভোল্টেজ বজায় রাখতে সাহায্য করে। উদাহরণ স্বরূপঃ যদি একটা জেনার ডায়োডের ব্রেকডাউন ভোল্টেজ ৩.২ V হয়, তবে তার বিভবের পতন হবে ৩.২ V। এমনকি যদি এতে বিপরীত ঝোঁক প্রয়োগ করা হয় যা তার জেনার ভোল্টেজের চেয়েও বেশী। জেনার ডায়োড তাই রেফারেন্স ভোল্টেজ তৈরি করার জন্য একটা আদর্শ জিনিস যেমন একটা অ্যাম্পলিফায়ারের পর্যায়ের জন্য বা একটা ভোল্টেজ স্ট্যাবিলাইজার কম মাত্রায় প্রয়োগের জন্য।
জেনার ডায়োডের কর্ম ক্ষমতা আবার এটার পি-এন সংযোগের ডোপিং-এর ওপরও নির্ভর করে যা পি টাইপের পদার্থের ভ্যালেন্স ব্যান্ড থেকে ইলেকট্রনকে এন-টাইপ পদার্থের পরিবাহী ব্যান্ডে নিয়ে আসবে। পরমাণু স্কেলে ভ্যালেন্স ব্যান্ড ইলেকট্রনের এই টানেলের মাধ্যমে খালি পরিবাহী ব্যান্ডে পরিবহন হলো এসব ব্যান্ডের মাঝে এবং উচ্চ তড়িৎ ক্ষেত্রের মাঝে বাধা কমানো যা উভয় প্রান্তে উচ্চ মাত্রার ডোপিং থাকার কারণে আবিষ্ট থাকে। এই ব্রেক ডাউন ভোল্টেজকে আবার ডোপিং প্রক্রিয়ার মাধ্যমে নিয়ন্ত্রণ করা যায়। সহ্যসীমা ০.০৫%-এর ডায়োড সহজলভ্য, তবে বেশী মাত্রায় ব্যবহৃত সহ্যসীমা হলো ৫% থেকে ১০%। জেনার ডায়োডের ব্রেকডাউন ভোল্টেজ আবার ১ .২ V থেকে ২০০ V পর্যন্ত হয়ে থাকে।
আরেকটা প্রক্রিয়া থেকে একই ধরনের প্রতিক্রিয়া পাওয়া তা হলো আভ্যালেঞ্চে প্রভাব যা আভ্যালেঞ্চে ডায়োডে থাকে।আসলে একই ভাবে ২ ধরনের ডায়োড প্রস্তুত করা হয় এবং এ ধরনের ডায়োডে উভয় প্রভাবই বর্তমান থাকে। সিলিকন ডায়োড যার বিভব প্রায় ৫.৬ ভোল্ট, এতে জেনার প্রভাব খুব ভালো ভাবেই থাকে এবং একটা ঋণাত্নক তাপমাত্রা সহগ নির্দেশ করে। ৫.৬ ভোল্টের ওপরে আভ্যালেঞ্চে প্রভাব বেশি মাত্রায় থাকে এবং একটা ধনাত্নক তাপমাত্রা সহগ নির্দেশ করে। একটা ৫.৬ ভোল্টের ডায়োডে এই ২টি প্রভাবই বিদ্যমান থাকে এবং তাদের তাপমাত্রা সহগ একে অপরকে বাতিল করে দেয়। তাই ৫.৬ ভোল্টের ডায়োড তাপমাত্রা সংক্রান্ত প্রয়োগে বেশী পছন্দনীয়।আধুনিক প্রস্তুত প্রক্রিয়ার মাধ্যমে এমন ডিভাইস তৈরি করা যায় যার বিভব থাকে ৫.৬ V সাথে খুব কম তাপমাত্রা সহগ।কিন্তু উভয় বিভবের যন্ত্রে তাপমাত্রা সহগ বেশি থাকে। একটি ৭৫ V ডায়োডের তাপমাত্রা সহগ থাকে ১২ V ডায়োডের থেকে ১০ গুণ বেশি ।


title: জেনার ডায়োড

text: এই সমস্ত ডায়োড যারা তাদের ব্রেকডাউন ভোল্টেজকে ধর্তব্যের মধ্যে ধরে না আমরা তাদেরকে "জেনার ডায়োড" হিসেবে চিহ্নিত করতে পারি।


title: জেনার ডায়োড

text: জেনার ডায়োড আসলে ব্যবহৃত হয় ভোল্টেজ রেফারেন্স এবং শান্ট রেগুলেটর হিসেবে; যা বিভবকে পরিচালনা করে একটি ছোট্ট বর্তনীতে। যখন এটা একটি পরিবর্তনশীল বিভবের উৎসের সাথে প্যারালাল ভাবে বিপরীত ঝোঁকে ব্যবহার করা হয় এবং যখন ভোল্টেজ ডায়োডের বিপরীত ব্রেকডাউন ভোল্টেজে গিয়ে পৌঁছে তখন জেনার ডায়োড তড়িৎ পরিবহন শুরু করে। ডায়োডের তুলনামূলকভাবে কম ইম্পিডেন্স ডায়োডের বিভবকে সেই মানে রাখে।


title: আলী ইমাম

text:
আলী ইমাম (জন্ম: ৩১ ডিসেম্বর, ১৯৫০) বাংলাদেশী শিশু সাহিত্যিক এবং অডিও ভিজ্যুয়াল ব্যবস্থাপক। গল্প, উপন্যাস, প্রবন্ধ, ফিচার, ভ্রমণকাহিনী, বিজ্ঞান কল্পকাহিনী সবই তিনি লিখেছেন বাচ্চাদের জন্য। ২০১৮-এর একুশে বইমেলা পর্যন্ত তাঁর প্রকাশিত গ্রন্থসংখ্যা ছয় শতাধিক।
আলী ইমামের জন্ম ব্রাহ্মণবাড়িয়ায়। জন্মের ৬ মাস পরই পুরো পরিবারসহ ঢাকায় প্রত্যাবর্তন করেন। পুরো পরিবারসহ থাকতেন পুরান ঢাকার ঠাটারীবাজারে। তাঁর শৈশব-কৈশোর কেটেছে পুরান ঢাকার ওয়ারী, লিঙ্কন রোড, নয়াবাজার, নওয়াবপুর, কাপ্তানবাজার, ফুলবাড়িয়ায় এলাকায়।


title: আলী ইমাম

text: আলী ইমাম এ পর্যন্ত প্রায় ২০০টির মতো পুস্তক রচনা করেছেন ও ৪০টির মতো গ্রন্থ রচনা করেছেন।শিশু মনস্তত্ত্ব, রোমাঞ্চ এবং মানবতা ধরনের বিষয় তাঁর কাহিনীতে উঠে এসেছে।তিনি সহজ সরল ভাষায় লিখেন। তার লেখায় বৈজ্ঞানিক কল্পকাহিনী, রোমাঞ্চকর উপন্যাস ও ইতিহাস সংশ্লিষ্ট রচনা লক্ষণীয়। আলী ইমাম বাংলাদেশ টেলিভিশনের মহা-ব্যবস্থাপক ছিলেন এবং ২০০৬ সালে চাকুরী থেকে অবসরগ্রহণ করেন। তারপর তিনি স্যার সাঈদ ইউনিভার্সিটি অব ইঞ্জিনিয়ারিং অ্যান্ড টেকনোলজিতে ভর্তি হন কম্পিউটার প্রকৌশল বিষয়ে স্নাতক ডিগ্রি নেওয়ার জন্য। ২০১০ সালে তিনি তাঁর শিক্ষা সমাপ্ত করেন এবং জনসেবামূলক নিজের প্রতিষ্ঠান খুলে বসেন।তিনি একে বলেন বযিমস। এছাড়াও তিনি অনেক ব্লগের লেখক।


title: আলী ইমাম

text: সোনালী তোরণ (১৯৮৬); আলোয় ভুবন ভরা (১৯৮৭); দুঃসাহসী অভিযাত্রী (১৯৮৮); প্রিয়-প্রসঙ্গ (১৯৯০); বুনোহাঁসের পালক (১৯৯০); সেসুলয়েডের পাঁচালী (১৯৯০); রক্ত দিয়ে কেনা (গল্প, ১৯৯১); ভিনদেশী কিশোর গল্প (১৯৯১); কাছের পাহাড় দূরের পর্বত (১৯৯২); সাগর থেকে সাগরে (১৯৯২); বাংলাদেশের কথা (১৯৯২); বিদেশি পর্যটকদের চোখে বাংলাদেশ (১৯৯৪); দূরের দ্বীপ কাছের দ্বীপ (১৯৯৬); প্রাচীন বাংলা বৌদ্ধ বিহার (১৯৯৬); বাঙলা নামে দেশ (১৯৯৭); ডানা মলার দিন (১৯৯৭); দেখোরে নয়ন মেলে (১৯৯৯); ভ্রমণ কাহিনী : কাছে থেকে দূরে (১৯৯১)।শেষ নেই (১৯৭৯)


title: জয়শ্রী রায়

text:
জয়শ্রী রায় একজন বাঙালি অভিনেত্রী যিনি বিশ্বনন্দিত চলচ্চিত্রকার সত্যজিত রায়ের মাধ্যমে চলচ্চিত্রে আসেন। ১৯৬৮ সালে তিনি মিস ক্যালকাটা উপাধি লাভ করেন।
"জয়শ্রী রায়" ‘সূর্য কন্যা’ নামের ছবিতে অভিনয়ের জন্য তিনি বাংলাদেশে আসেন এবং পরে পরিচালক আলমগীর কবিরকে বিয়ে করে এদেশে থেকে যান। এবং বিয়ের পরে জয়শ্রী কবির নামে পরিচিতি লাভ করেন। সত্তর দশকের মাঝামাঝি থেকে তিনি এদেশের চলচ্চিত্রে অভিনয় করতে আসেন। তারপর প্রায় একযুগের মতো তিনি এদেশের চলচ্চিত্রে অভিনয় করেন। তিনি সুনির্বাচিত কিছু ছবিতে অভিনয় করেছেন। গড়পড়তা বাণিজ্যিক ছবিতে তিনি অভিনয় করেন নি, তাই খুব বড় তারকা হওয়া সম্ভব হয়নি তাঁর। আলমগীর কবিরের সাথে বিবাহ বিচ্ছেদের পর তিনি কলকাতাতে পাড়ি জমান। আলমগীর কবির ১৯৮৯ সালের ২০ জানুয়ারি মৃত্যুবরণ করেন ।তারপর একমাত্র সন্তান লেনিন সৌরভ কবিরকে নিয়ে জয়শ্রী কবির চলে যান লন্ডনে। লন্ডনের সিটি কলেজে ইংরেজি বিষয়ে শিক্ষাদান করছেন তিনি প্রায় বছর। ১৩ই ফেব্রুয়ারি ২০১১ জয়শ্রী কবির বলেন, 'আমি বাংলাদেশে আসতে চাই। চলচ্চিত্রে ভালো প্রস্তাব পেলে অভিনয় করতে আপত্তি নেই। শিগগিরই বাংলাদেশে আসব।


title: জয়শ্রী রায়

text: তিনি ১৯৭৫ সালে বাচসাস পুরস্কার লাভ করেন ‘সূর্য কন্যা’ ছবিতে অভিনয় করে।


title: কবিতা (অভিনেত্রী)

text:
কবিতা একজন বাংলাদেশী চলচ্চিত্র অভিনেত্রী যিনি নায়িকা ববিতার সমসাময়িক ছিলেন।
১৯৬৭ সালে পাপিয়া নামে শিশু শিল্পী হিসেবে প্রথম তিনি অভিনয় করেন ‘কাঞ্চন মালা’ ছবিতে। পরে ১৯৬৯ সালে মলুয়া নামের সিনেমাতে নায়িকা হিসেবে অভিনয় করেন এবং নাম ধারণ করেন কবিতা। ষাটের দশকে তিনি সহ নায়িকা হিসেবে বিভিন্ন চলচ্চিত্রে অভিনয় করেন।পরে সত্তরের দশকে তিনি নায়িকা চরিত্রে অভিনয় করেন তাঁর অভিনয় ক্ষমতার জন্য।কবিতা যখন নায়িকা হিসেবে খ্যাতির মধ্য গগনে তখন একজন ব্যবসায়ীকে বিয়ে করে চলচ্চিত্র জগৎ থেকে বিদায় নেন।
১৯৮২ সালে পারিবারিক বিপর্যয়ের মুখে তিনি ব্যবসায়ী স্বামীর সাথে সম্পর্কের পাট চুকিয়ে দেন। তিনি তখন আবার চলচ্চিত্রের জগতে আসার চেষ্টা চালালেও সফল হননি।কবিতা দেখতে সুদর্শনা, নৃত্যে কুশলী এবং অভিনয়ে স্বছন্দ ছিলেন।‘ধন্যি মেয়ে’ নামের চলচ্চিত্রে যমজ মেয়ের অভিনয় করে তিনি সমালোচকদের দৃষ্টি আকর্ষণ করেন।


title: অনানুষ্ঠানিক শিক্ষা

text: অনানুষ্ঠানিক শিক্ষা (Informal Education) শিক্ষার একটি উল্লেখ্যযোগ্য ধরন। মানুষ তার জন্মের পর থেকে এ নানাভাবে শিখছে। এই শিক্ষা তার সমাজের কাছ থেকে হচ্ছে, পরিবারের কাছ থেকে হচ্ছে, আবার গুরুজনের বা বিশিষ্ট-অবিশিষ্ট ব্যক্তি বা বন্ধু-বান্ধবের মাধ্যমেও হচ্ছে। আবার প্রকৃতি কাছ থেকেও মানুষ শিখছে। প্রতিনিয়ত তার শেখার চেষ্টা অব্যাহত থাকে। ইচ্ছায় বা অনিচ্ছাসত্ত্বেও সে শেখে । এই যে অনির্দিষ্ট নান উপায়ে মানুষ শিখছে এটাই অনানুষ্ঠানিক শিক্ষা। অনানুষ্ঠানিক শিক্ষাই আমাদের শেখার বা আচার-আচরণের অনেক বৈশিষ্ট্য ঠিক করে দেয়। জন্মের পর একটি শিশু কীভাবে কথা বলতে হবে তাকে আলাদা করে শেখাতে হয় না, সে নিজে নিজে তার পরিবারের সবাইকে দেখেই শেখে। এইভাবেই সূচনা হয় অনানুষ্ঠানিক শিক্ষার। প্রাচীন সমাজে অনানুষ্ঠানিক শিক্ষাই ছিল শিক্ষা লাভের একমাত্র উপায় এবং এ শিক্ষা ছিল সর্বজনীন। বাঁচার জন্য এবং বাঁচার মধ্যে দিয়ে এ শিক্ষা অর্জিত হতো। তখন সামাজিকীকরণ ও শিক্ষার মধ্যে কোন প্রভেদ ছিল না। আধূনিক সমাজে আনুষ্ঠানিক শিক্ষার আধিপত্য সত্ত্বেও পারিবারিক শিক্ষাই এখনো শিশুর মানসিক বিকাশ ও চরিত্র গঠনে মুখ্য ভূমিকা পালন করে।


title: অনানুষ্ঠানিক শিক্ষা

text: এই অনানুষ্ঠানিক শিক্ষাকে বোঝাতেই সুনির্মল বসু লিখেছেন-


title: অনানুষ্ঠানিক শিক্ষা

text: "বিশ্বজোড়া পাঠাশালা মোর


title: অনানুষ্ঠানিক শিক্ষা

text: সবার আমি ছাত্র,


title: অনানুষ্ঠানিক শিক্ষা

text: নানাভাবে নতুন জিনিস


title: অনানুষ্ঠানিক শিক্ষা

text: শিখছি দিবারাত্রি"


title: চাদর

text: চাদর হলো বহিঃঅঙ্গে পরার একটি পোষাক যা অনেক ইরানিয়ান মহিলারা ঘরের বাইরে পরে থাকে ।এটা অন্যতম সম্ভাব্যপথ একজন মুসলিম মহিলাকে তাঁর ইসলামিক পোষাক বিধি হিজাব মেনে চলার ।চাদর হলো পূর্ণ দৈর্ঘ্যের অর্ধবৃত্তাকার বস্ত্র যার সামনের দিক খোলা যা মাথার উপরে পরিধান করে সামনে শেষ হয়।এই পোষাকে কোন হাতা নেই, তবে বাহু চারপাশ পর্যন্ত এটা ঢেকে রাখে।


title: চাদর

text:
ঐতিহ্যগত ভাবে একটি হালকা রঙের বা প্রিন্টের ওপর করা চাদর ব্লাউজ, স্কার্ট বা পায়জামার সাথে স্কার্ট, মাথার ঘোমটা জাতীয় পোষাকের পরে থাকে ইরানের গ্রামীণ এলাকার অনেক বয়স্ক মহিলারা।ঐতিহাসিকভাবে শহরে মূলত এক জাতীয় আয়তাকার স্বচ্ছ কাপড়ের টুকরা বা নেকাবের সাথে পরা হয় এই পোশাক যা চোখের নিচ থেকে শুরু হয়। আধুনিক চাদরে নেকাব দরকার হয় না।গ্রামের মহিলারা মূলত বাসায় হালকা সাবলীল কোন পোশাক পরে, তারা চাদর ও নেকাব পরে না। তবে শহরের মহিলারা তাদের গৃহস্থালী কাজ করার সময়েও একটা চাদর পরে থাকে তাদের পোষাকের উপরে।সাধারণত শিয়া মুসলমান মহিলারাই বেশি চাদর পরে।
কালো চাদর সাধারণত পরা হয়ে থাকে শোক প্রকাশের বা অন্তোষ্টিক্রিয়া জাতের অনুষ্ঠানে। সাদা বা প্রিন্টের চাদর সবসময় পরা যায়। কিছু মহিলা এখনও অগ্রাধিকার দেয় ভিন্ন ধরনের হালকা রঙের চাদরকে।গ্রামের বয়স্ক মহিলারা শহরের ফ্যাশনকে এড়িয়ে চলেন এবং কিছু তরুণী রঙ্গিন চাদর পছন্দ করে পরতে।
ইরানের মহিলারা চাদর পড়তে বাধ্য নন।অনেকে এটা পরেন দায়িত্বশীলতা ও ইসলামের ওপর ভক্তি থেকে।যাইহোক মহিলারা সরকারী বাধ্যতা মেনে চলেন ঘোমটা মাথায় দিয়ে এবং লম্বা ওভারকোট পরে যা তাদের পা ও হাতকে লুকিয়ে রাখে।
হিজাবের মতো চাদরও ইসলামী আন্দোলনে জড়িত মুসলমান নারীদের মধ্যে জনপ্রিয় যা তাদের সম্মতি ও ভক্তি প্রকাশ করে ইসলামিক সংস্কৃতির প্রতি।
ফাদওয়া আল গুইন্ডি তার লেখা বই হিজাবে উল্লেখ করেন যে প্রাচীনকালের পারসিয়ান আচারের মূল স্থল ছিল মেসোপটেমিয়া, যেখানে সন্মানিত মহিলারা পর্দা মানতেন এবং চাকর ও রূপপোজীবিদের এটা মানা নিষিদ্ধ ছিল।
গ্রাসিয়ান রোমান ঐতিহাসিক প্লুতার্কের মতে তারা তাদের বউ এবং উপপত্নীদের লুকিয়ে রাখত। যখন যাত্রা করত তারা তাঁবু বহন করত এবং তা সবদিক দিয়ে ঢেকে রাখত।
বিশ শতকে পহলভি ও রেজা শাহের আমলে ১৯৩৬ সালে চাদর নিষিদ্ধ হয় যা পশ্চিমা সংস্কৃতির সাথে তাল মেলাতে পারছিল না।যারা পর্দা করে রাস্তায় বের হচ্ছিল পুলিশ তাদের পর্দা সরিয়ে দিচ্ছিল। অনেক সাধারণ মহিলার কাছে রাস্তায় পর্দা ছাড়া বের হওয়া ছিল নগ্নতার সমতুল্য।তবে উচ্চ শ্রেণীর নারী-পুরুষের কাছে এটা খুবই গ্রহণযোগ্য ছিল এবং তারা এটাকে নারী অধিকারের প্রথম পদক্ষেপ হিসেবে দেখছিল। ১৯৮০ সালে ইসলামিক বিপ্লবের পরে ইরান সরকার হিজাব মেনে চলা বাধ্যতা মূলক করে, তবে এতে চাদর পরা বাধ্যতামূলক ছিল না।


title: হ্যাপী আখন্দ

text: হ্যাপি আখন্দ (জন্ম: ১২ অক্টোবর, ১৯৬৩ - মৃত্যু: ২৮ ডিসেম্বর, ১৯৮৭) একজন বাংলাদেশী গায়ক এবং সংগীত আয়োজক। তাঁকে বাংলাদেশী সঙ্গীতের বরপুত্র বলা হত। তিনি আর ডি বর্মণ,আববাসউদ্দীন,মান্না দে, সমর দাশের মতো সংগীতজ্ঞের প্রশংসা আর স্নেহ অর্জন করেছিলেন নিজ যোগ্যতায়। ২৮ শে ডিসেম্বর ১৯৮৭ সালে তিনি অকালে মারা যান।


title: হ্যাপী আখন্দ

text:
হ্যাপি আখন্দের জন্ম হয় ঢাকার পাতলা খান লেনে ১২ অক্টোবর, ১৯৬৩। জন্মের সময় তাঁর ভাই লাকী আখান্দ তাঁর হাতে একটি পয়সা গুজে দিয়েছিলেন এবং প্রায় ৪-৫ দিন পর তিনি হাসপাতাল থেকে বাড়ি ফেরার পরও তাঁর হাতে গুজে দেওয়া পয়সাটা ছিল। ছোটবেলায় ভাত খাওয়ার সময় তিনি কাকদের ডেকে ডেকে ভাত খাওয়াতেন। তিনি কোন বিষয় সম্পর্কে একবার শুনলেই মুখস্থ করে ফেলতেন। মাত্র ১০ বছর বয়সে তাঁর হাতে গিটারের তাল ধরা দেয়। শুরুর দিকে হ্যাপী আখন্দ ভাই লাকী আখন্দের সাথে বিভিন্ন কনসার্টে অংশ নিতেন তবলা বাজানোর জন্য।
হ্যাপি আখন্দ 'উইন্ডি সাইড অব কেয়ার' নামে একটি ব্যান্ড গড়েছিলেন যা ছিল একটি পাকিস্তানি ব্যান্ড। সেখানে তিনি দক্ষ হাতে গিটার বাজানোর পাশাপাশি গানও গাইতেন। কলকাতার মধু মুখার্জি ছিলেন তাঁর ছাত্র। ১৯৭৫ সালে 'আবার এলো যে সন্ধ্যা' গানটি লিখেছিলেন এসএম হেদায়েত এবং সুর করেছিলেন লাকী আখন্দ। এই গানটির সংগীত আয়োজন করে হ্যাপি আখন্দ বাংলাদেশ টেলিভিশনে গেয়েছিলেন। লাকী আখন্দের সাথে হ্যাপির বয়সের ব্যবধান বড়জোর ১০ বছরের হলেও তাঁরা ছিলেন বন্ধুর মতো। ১৯৭২ এর পর ২১ শে ফেব্রুয়ারি ২৬ শে মার্চ, ১৬ই ডিসেম্বর এর মতো জাতীয় উৎসবগুলোতে গণসঙ্গীত পরিবেশন করতো হ্যাপী।
হ্যাপি আখন্দের গাওয়া জনপ্রিয় গান হলো ‘আবার এল যে সন্ধ্যা’, ‘কে বাঁশি বাজায় রে’, খোলা আকাশের মতো তোমাকে হৃদয় দিয়েছি, ‘নীল নীল শাড়ি পরে’, ‘পাহাড়ি ঝরনা’, ‘এই পৃথিবীর বুকে আসে যায়’, স্বাধীনতা তোমায় নিয়ে গান তো লিখেছি’। তাঁর সংগীত আয়োজনে ফেরদৌস ওয়াহিদের গাওয়া ‘এমন একটা মা দে না’, প্রয়াত ফিরোজ সাঁইয়ের গাওয়া ‘ইশকুলখুইলাছে রে মাওলা’ গানগুলো ওই সময় ব্যাপক জনপ্রিয়তা অর্জন করেছিল। সংগীত পরিবারে জন্ম নেওয়ার ফলে বাবা এবং বড় ভাই লাকী আখন্দের কাছ থেকে পেয়েছেন প্রাচ্য ও পাশ্চাত্য সংগীতজ্ঞান, আবেশী কণ্ঠস্বরের সঙ্গে সঙ্গে গিটার, পিয়ানো, তবলা সহ বিভিন্ন বাদ্যযন্ত্র বাজানোর সহজাত দক্ষতায় বিস্মিত করেছিল সেই সময়ের শ্রোতা ও শিল্পীদের।
হ্যাপী আখন্দ সম্পর্কে সঙ্গীতজ্ঞ লাকী আখন্দ বলেন, ‘হ্যাপির সংগীত-প্রতিভা ছিল আক্ষরিক অর্থেই বিস্ময়কর। সংগীতের প্রতি তাঁর একাগ্র নিষ্ঠা আর ভালোবাসার পাশাপাশি স্রষ্টা প্রদত্ত কিছু সহজাত গুণাবলি ও দক্ষতার কারণে আমরা যারা একই সময়ে সংগীত চর্চা করতাম, তাদের সবার মধ্যে ও ছিল সর্বাপেক্ষা উজ্জ্বল। নিজের সুরেলা কণ্ঠের জাদুতে হ্যাপি শ্রোতাদের হূদয়ের সব বন্ধ জানালা খুলে দিতে পারতেন। গিটার, পিয়ানো, তবলা যা-ই বাজাতেন, এক অদ্ভুত ভালোলাগার জন্ম দিতে পারত তাঁর সংগীত। পৃথিবীর নানা ধাঁচের সংগীত শুনে শুনে ও দেশ-বিদেশের বিভিন্ন গুণী শিল্পীদের সান্নিধ্যে অর্জিত সংগীতের নানা জ্ঞান ও দর্শন অকাতরে বিলিয়ে দিতেন নিজের বন্ধুপ্রতিম সহশিল্পী আর ছাত্রদের মধ্যে। সেই সঙ্গে নিজের দক্ষতা বৃদ্ধি করতে ও নতুনত্ব আনতে হ্যাপি তাঁর উদ্ভাবনী শক্তিকে সব সময় কাজে লাগাতেন। একবার কলকাতার এইচএমভি সংগীত প্রযোজনা সংস্থার একটি গানের রেকর্ডিংয়ে আমি, হ্যাপি ও আহমেদ ইমতিয়াজ বুলবুল কাজ করছিলাম। হ্যাপি তবলা বাজানোর সময় শুধু তবলার “বায়া” দিয়ে এমন অদ্ভুত সুন্দর তাল বাজাচ্ছিলেন যে এইচএমভির তৎকালীন পরিচালক কলিম শরাফী রেকর্ডিং রুমে ঢুকে অবাক হয়ে হ্যাপির বাজানো দেখছিলেন। হ্যাপির সংগীত সবাইকে আনন্দ দিলেও তাঁর নিজের জীবন কেটেছে অনেক অভিমান আর কষ্টে।’


title: দিওয়ানা (১৯৯২-এর চলচ্চিত্র)

text: দিওয়ানা () ১৯৯২ সালে মুক্তিপ্রাপ্ত একটি ভারতীয় হিন্দি চলচ্চিত্র। ছবিটি পরিচালনা করেছেন রাজ কান্বর, প্রযোজনা করেছেন গুড্ডু ধনোয়া ও ললিত কাপুর।


title: দিওয়ানা (১৯৯২-এর চলচ্চিত্র)

text: প্রধান তিনটি চরিত্রে অভিনয় করেছেন রিশি কাপুর, শাহরুখ খান এবং দিব্যা ভারতী। এই ছবিটির মাধ্যমে শাহরুখ খান এর চলচ্চিত্র অভিষেক হয়, যদিও সে নেতৃত্ব ছিলনা, এবং দ্বিতীয় অর্ধেকে কেবল আবির্ভূত হয়।


title: দিওয়ানা (১৯৯২-এর চলচ্চিত্র)

text: কাজল (দিব্যা ভারতী) প্রেমে পড়ে এবং বিয়ে করে একজন বিখ্যাত গায়ক রবিকে (রিশি কাপুর)। তারা সদ্যঃ বিবাহিত জীবন সুখেদঃখে একসঙ্গে বসবাস করতে চায়। এদিকে রবির লোভী কাকা ধীরেন্দ্র প্রতাব (অমরিশ পুরি) এবং কাকাতো ভাই (মোহনিশ বেল্), যে রবির সম্পদে তাদের হাত বসানোর এটে চলেছে একের পর এক। কাজলকে প্রথমে ধর্ষণ করতে চেষ্টা করে আকাশের কাকাতো ভাই, কিন্তু ব্যর্থ হয় যখন আকাশ তাকে পরাজিত করে। অতএব, রবির লোভী কাকা রবিকে হত্যা করতে গুন্ডা পাঠায় এবং তাকে পাহাড় থেকে ফেলে দেয়া হয়। সেইসঙ্গে রবির কাকাতো ভাইও মারা যায়। কাজলের শ্বাশুড়ী (সুশমা শেঠ) তাকে স্বামী হারার হতাশা থেকে দূরে রাখতে তারা চলে যান এক নতুন শহরে একটি নতুন জীবন শুরু করার জন্য। এই শহরে এসে সব কষ্টদায়ক অভিজ্ঞতা ভুলে থাকার চেষ্টা করে।


title: দিওয়ানা (১৯৯২-এর চলচ্চিত্র)

text: একদিন এক যুবক রাজা (শাহরুখ খান), মোটর সাইকেল দিয়ে যেতে কাজলের শ্বাশুড়ীর গায়ে আঘাত লাগে তারপর কাজল তাকে চড় মারে। কাজলকে বিধবার বেসে দেখে হতভম্ব রাজা চেয়ে থাকে কাজলের দিকে, এইতো সেই কাজল যাকে একবার দেখে মুগ্ধ হয়েছিল সে, কাজলের পিছনে ঘুরতে ঘুরতে- রাজা একসময় কাজলের প্রেমে পড়ে যায়। কাজলের শ্বাশুড়ী রাজাকে নিজ সন্তান মেনে সে কাজলকে সাথে রাজার বিয়ে দিতে চান, রাজার বাবা রামকান্ত শশী (দিলীপ তহিল), একটি বিধবা নারী কমিটির সভাপতি। রাজা তার বাবাকে জানায় সে একজন বিধবা নারীকে ভালোবাসে এবং তাকে বিয়ে করতে চায়, কিন্তু তার বাবা অস্বীকার করে। রাজার বাবা কাজলকে হত্যা করতে একদল গুন্ডা পাঠালে রাজা গুন্ডাদের হাত থেকে কাজলকে বাচায় এবং জানতে পারে এরা তার বাবার ভাড়া করা গুন্ডা । রাজা তার বাবাকে জিজ্ঞাসা করে উত্তর পায়- সে তার পুত্র তাই পুত্রের ভালোর জন্য আরোও অনেক কিছু করতে পার্রে, রাজাও সাফ সাফ জানিয়ে দেয় সে কাজলকেই বিয়ে করবে। রাজা, কাজলের শ্বাশুড়ীকে মাকে ডেকে কাজল ভিক্ষা চায়, বিয়ে করতে চায়। তার শ্বাশুড়ী খুব অনুভব করে যে কাজলের পুনরায় বিয়ে করা উচিত এবং কাজলকে বিয়ে করতে তাকে বোঝায় ওর শ্বাশুড়ী। রাজা এবং কাজলের বিয়ে হয়। সাগর তাকে বলে যে- সে তাকে ততক্ষন পর্যন্ত স্পর্শ করবে না যতক্ষন না কাজল মন থেকে তাকে গ্রহণ করবে। রাজা একটি কাজের জন্য দেখে এবং তার বন্ধু তার সঙ্গে একটি গ্যারেজ খোলে। একদিন, রাজা একটি জীপ পরীক্ষা করতে বাইরে গিয়েছিল, জীপের ব্রেক ব্যর্থ হয় এবং একটি দূর্ঘটনা ঘটে রাজা কিছুটা আঘাত পায়। কাজল দূর্ঘটনার খবর শুনে তার মনে একটা ধাক্কা লাগে, সে রাজাকে দেখতে হাসপাতাল যায়। কাজল রাজাকে সেবা করতে করতে কোন একসময় সাগরের প্রতি দর্বল হয় এবং তার সঙ্গে প্রেমে পড়ে ।


title: দিওয়ানা (১৯৯২-এর চলচ্চিত্র)

text:
রাজা আর কাজলের মনের মিল হওয়ার পর তারা বেশ সুখেই দিন কাটাচ্ছে, একদিন হঠাৎ একদল গুন্ডার হামলা থেকে রাজা একটি মানুষকে (রবি) উদ্ধার করে একটি হাসপাতালে তাকে চিকিৎসা করে, এবং তার সাথে বন্ধুত্ব হয়। রবিকে যখন রাজা বলে যে আজ তার বউয়ের জন্মদিন, রবি চমকে উঠে কারণ তারও বউয়ের জন্মদিন এই একই দিনে ছিল। রাজা তার বউয়ের জন্মদিনে বন্ধুকে বাড়িতে নিয়ে আসে এবং কাজলের সঙ্গ পরিচয় করিয়ে দেয়, স্বামীর বন্ধুকে দেখে মনে বড় ধাক্কা খায় কাজল মনে প্রশ্ন জাগে যে রবিকে তার কাক ও কাকার লোকজন হত্যা করতে স্পষ্টতঃ দেখেছি, কিন্ত ও বেচে গিয়েছিল? কখন সত্য প্রকাশ করা হয় না, কাজল রাজা একসঙ্গে থাকে। রবির কাকা যখন জানতে পারে রবি বেচে আছে সে তাদেরকে হত্যা করতে চেষ্টা করে তখন রাজা সময়মতো আবির্ভূত হয়। রাজা আর রবি মিলে ওর কাকার গুন্ডাদের প্রতিহত করছিল। কিন্তু, তারা জানেনা যে কোনখানে কাজলকে আটকে রেখেছে। কাকাকে পরাজিত করার পর তারা কাজলকে খুঁজে পায়, কাজলের শরীরে একটি টাইম বোমা বেঁধে রেখেছে। রাজা বন্ধ কক্ষটিতে কাচ ভেঙ্গে বোমা বিস্ফোরন বন্ধ করতে বোমার সংযোগ তার কেঁটে উদ্ধার করে। এদিকে ওর কাকা আবার আবির্ভূত হয় এবং সে রাজাকে হামলা করে কাজলকে পুনরায় বিধবা বানাবে বলে। রবি রাজাকে বাচাতে গিয়ে নিজে আত্মহূতি দেয় এবং সে তার কাকাকেও হত্যা করে, রাজা আর কাজলের ভালোবাসায় সিক্ত হয়ে পৃথিবী থেকে চিরতরে বিদায় নেয়- রাজা এবং কাজলকে একত্রে রেখে।নাদিম শ্রাবনের সাউন্ড ট্র্যাক শ্রেষ্ঠ সঙ্গীত পরিচালক হিসিবে ফিল্মফেয়ার পূরস্কার লাভ করেন। গানের কথা লিখেছিলেন শমীর।
"দিওয়ানা" ২০০২ সালে সর্বমোট পাঁচটি বিভাগে ফিল্মফেয়ার পুরস্কার লাভ করে।


title: সত্যেন্দ্রনাথ ঠাকুর

text: সত্যেন্দ্রনাথ ঠাকুর (১ জুন, ১৮৪২ - ৯ জানুয়ারি, ১৯২৩) ছিলেন বাঙালি লেখক, সংগীতস্রষ্টা ও ভাষাবিদ। তিনি ছিলেন ইন্ডিয়ান সিভিল সার্ভিসে যোগদানকারী প্রথম ভারতীয়। ব্রিটিশ ভারতের নারীমুক্তি আন্দোলনে সত্যেন্দ্রনাথ উল্লেখযোগ্য ভূমিকা গ্রহণ করেছিলেন। পারিবারিক পরিচয়ে তিনি ছিলেন রবীন্দ্রনাথ ঠাকুরের অগ্রজ।


title: সত্যেন্দ্রনাথ ঠাকুর

text: সত্যেন্দ্রনাথ ঠাকুর ছিলেন ঠাকুর পরিবারের জোড়াসাঁকো শাখার দ্বারকানাথ ঠাকুরের পৌত্র এবং দেবেন্দ্রনাথ ঠাকুরের দ্বিতীয় পুত্র। তিনি বাড়িতেই সংস্কৃত ও ইংরেজি শিখেছিলেন। হিন্দু স্কুলের ছাত্র হিসাবে সত্যেন্দ্রনাথ ১৮৫৭ সালে কলকাতা বিশ্ববিদ্যালয় কর্তৃক আয়োজিত প্রথম প্রবেশিকা পরীক্ষায় অবতীর্ণ হন এবং প্রথম বিভাগে স্থান অধিকার করে প্রেসিডেন্সি কলেজে (অধুনা প্রেসিডেন্সি বিশ্ববিদ্যালয়) ভরতি হন।


title: সত্যেন্দ্রনাথ ঠাকুর

text: সেকালের রীতি অনুযায়ী, ১৮৫৯ সালে মাত্র সতেরো বছর বয়সে জ্ঞানদানন্দিনী দেবীর সঙ্গে তাঁর বিবাহ হয়। এই বছরই সত্যেন্দ্রনাথ ও কেশবচন্দ্র সেন দেবেন্দ্রনাথের সঙ্গে সিংহল (অধুনা শ্রীলঙ্কা) ভ্রমণ করেন।


title: সত্যেন্দ্রনাথ ঠাকুর

text: দীর্ঘকাল কেবলমাত্র ব্রিটিশ অফিসারেরাই সকল সরকারি পদে নিযুক্ত হতেন। ১৮৩২ সালে "মুনসেফ" ও "সদর আমিন" নামে দুটি পদ সৃষ্টি করে সেগুলি ভারতীয়দের জন্য উন্মুক্ত করে দেওয়া হয়। ১৮৩৩ সালে ডেপুটি ম্যাজিস্ট্রেট ও ডেপুটি কালেক্টর পদদুটি চালু করে সেগুলির দরজাও ভারতীয়দের জন্য খুলে দেওয়া হয়। ১৮৬১ সালে আইসিএস আইন বলে ইন্ডিয়ান সিভিল সার্ভিস চালু হয়। ইতঃপূর্বেই অবশ্য ১৮৫৩ সালের আইন বলে প্রতিযোগিতামূলক পরীক্ষার মাধ্যমে সাধারণ নাগরিকদের সরকারি চাকরিতে নিয়োগের প্রথা চালু হয়ে গিয়েছিল।


title: সত্যেন্দ্রনাথ ঠাকুর

text: সেযুগে ইংল্যান্ডে গিয়ে ইংরেজদের বিরুদ্ধে প্রতিযোগিতায় অবতীর্ণ হয়ে সরকারি উচ্চপদ লাভ খুব কঠিন কাজ ছিল। এই ব্যাপারে সত্যেন্দ্রনাথকে উৎসাহ ও অর্থসাহায্য জোগান বন্ধু মনমোহন ঘোষ। ১৮৬২ সালে সিভিল সার্ভিস পরীক্ষার প্রস্তুতি গ্রহণের উদ্দেশ্যে দু-জনে ইংল্যান্ডের উদ্দেশ্যে যাত্রা করেন।


title: সত্যেন্দ্রনাথ ঠাকুর

text: ১৮৬৩ সালের জুন মাসে সত্যেন্দ্রনাথ ইন্ডিয়ান সিভিল সার্ভিসে নির্বাচিত হন। এরপর শিক্ষাধীন প্রশিক্ষণ (প্রবেশনারি ট্রেনিং) সমাপ্ত করে ১৮৬৪ সালের নভেম্বর মাসে দেশে ফিরে আসেন। মনমোহন ঘোষ পরীক্ষায় কৃতকার্য না হলেও বারে ডাক পেয়েছিলেন। বোম্বাই প্রেসিডেন্সিতে কর্মে বহাল হন সত্যেন্দ্রনাথ। সেযুগে বোম্বাই প্রেসিডেন্সি গঠিত ছিল বর্তমান মহারাষ্ট্র, গুজরাত ও সিন্ধু প্রদেশের অংশ বিশেষ নিয়ে। প্রাথমিক পর্যায়ে চার মাস বোম্বাই (অধুনা মুম্বই) শহরে বহাল হলেও, তাঁর প্রথম কার্যকর নিযুক্তি হয়েছিল আমেদাবাদে।


title: সত্যেন্দ্রনাথ ঠাকুর

text: এরপর বদলি চাকরির সূত্রে তিনি সারা দেশ ভ্রমণ করেন। বাড়ি থেকে দূরে থাকতেন। তাই আত্মীয়স্বজনেরা প্রায়ই তাঁর কাছে আসতেন এবং বেশ কিছুদিন করে কাটিয়ে যেতেন। নিয়মিত আসতেন তাঁর দুই অনুজ জ্যোতিরিন্দ্রনাথ ঠাকুর (১৮৪৯-১৯২৫), রবীন্দ্রনাথ ঠাকুর (১৮৬১-১৯৪১) ও বোন স্বর্ণকুমারী দেবী।


title: সত্যেন্দ্রনাথ ঠাকুর

text: বাংলার বাইরে বদলির চাকরির সূত্রে সত্যেন্দ্রনাথ অনেকগুলি ভারতীয় ভাষা শেখারও সুযোগ পেয়েছিলেন। তিনি বাল গঙ্গাধর তিলকের "গীতারহস্য" ও তুকারামের অভঙ্গ কবিতাবলি বাংলা ভাষায় অনুবাদ করেন। তাঁর অনুজ রবীন্দ্রনাথও তুকারামের কয়েকটি কবিতা বাংলায় অনুবাদ করেছিলেন। সত্যেন্দ্রনাথ যেখানেই বদলির সূত্রে গিয়েছিলেন, সেখানেই ব্রাহ্মসমাজের কাজকর্মের সঙ্গে যুক্ত হয়ে পড়েছিলেন। আমেদাবাদ ও হায়দ্রাবাদ (সিন্ধু প্রদেশ) শহরে ব্রাহ্মসমাজের প্রসারে তাঁর বিশেষ অবদান ছিল।


title: সত্যেন্দ্রনাথ ঠাকুর

text: সত্যেন্দ্রনাথ মহারাষ্ট্র অঞ্চলের অগ্রণী সমাজ সংস্কারক ও প্রার্থনা সমাজ নেতৃবর্গের সংস্পর্শে আসেন। এঁদের মধ্যে উল্লেখযোগ্য মহাদেব গোবিন্দ রানাডে, কাশীনাথ ত্রিম্বক তেলঙ্গ, রামকৃষ্ণ গোপাল ভাণ্ডারকর ও নারায়ণ গণেশ চন্দবরকর।


title: সত্যেন্দ্রনাথ ঠাকুর

text: ৩০ বছর তিনি আইসিএস পদ অলংকৃত করেছিলেন। ১৮৯৭ সালে মহারাষ্ট্রের সাতারার জজ হিসাবে অবসর গ্রহণ করেন।


title: সত্যেন্দ্রনাথ ঠাকুর

text: রামমোহন রায় দেখেছিলেন সেযুগের হিন্দু নারীরা ছিলেন অশিক্ষিত ও নিরক্ষর; তাঁরা সম্পত্তির অধিকার থেকে বঞ্চিতা হতেন, বাল্যকালেই তাঁদের বিবাহ হয়ে যেত, তারপর সারা জীবন পর্দার আড়ালে কাটাতেন এবং স্বামীর মৃত্যুর সঙ্গে সঙ্গেই "সতী" করার নামে তাঁদের নৃশংসভাবে হত্যা করা হত। সতীদাহ প্রথা ১৮২৯ সালে অর্থাৎ সত্যেন্দ্রনাথের জন্মের বহু আগেই আইন দ্বারা নিষিদ্ধ হয়েছিল এবং মেয়েদের সামাজিক অধিকার প্রদানের প্রক্রিয়াগুলিও শুরু হয়ে গিয়েছিল।


title: সত্যেন্দ্রনাথ ঠাকুর

text: তা সত্ত্বেও হিন্দু সমাজে নারীর অবমাননাকর অবস্থান ছেলেবেলা থেকেই সত্যেন্দ্রনাথকে ভাবিয়ে তুলেছিল। তিনি মনে করতেন, তাঁর পরিবারে প্রচলিত পর্দা প্রথা হিন্দু সংস্কৃতির অঙ্গ নয়, বরং তা মুসলমান সমাজে প্রচলিত প্রথার অনুকরণ মাত্র। ইংল্যান্ডের সমাজে তিনি নারীর যে উচ্চ স্থান দেখেছিলেন, তা ভারতীয় সমাজে নারীর তুলনামূলকভাবে অসম্মানজনক অবস্থানটি তাঁর কাছে স্পষ্ট করে দিয়েছিল।


title: সত্যেন্দ্রনাথ ঠাকুর

text: বিবাহের পর সত্যেন্দ্রনাথ দেখলেন, জ্ঞানদানন্দিনী দেবী তাঁর আদর্শ জীবনসঙ্গিনী। ইংল্যান্ডের সমাজে সত্যেন্দ্রনাথ যে নারী স্বাধীনতা প্রত্যক্ষ করেছিলেন, তা তিনি জ্ঞানদানন্দিনীকেও দেখাতে চেয়েছিলেন। কিন্তু দেবেন্দ্রনাথ ঠাকুরের বাধায় সেবার জ্ঞানদানন্দিনীর ইংল্যান্ড যাওয়া হয়নি।


title: সত্যেন্দ্রনাথ ঠাকুর

text: দেশে ফেরার পর অবশ্য সত্যেন্দ্রনাথ জ্ঞানদানন্দিনীকে বোম্বাই নিয়ে যান। ইংরেজ আইসিএস অফিসারদের স্ত্রীরা যে আদবকায়দায় চলতেন, তা বোম্বাইতে গিয়ে রপ্ত করে নেন জ্ঞানদানন্দিনী। অবকাশের সময় সস্ত্রীক সত্যেন্দ্রনাথ জোড়াসাঁকোর বাড়িতে ফিরলে, কলকাতার সমাজে আলোড়ন সৃষ্টি হয়। এই সময়, লাটভবনে (অধুনা রাজভবন) একটি ভোজসভায় নিমন্ত্রিত সব সামাজিক প্রথা লঙ্ঘন করে স্বামীর সঙ্গে সেই ভোজসভায় যান জ্ঞানদানন্দিনী। সেখানে ইংরেজ রমণীদের মাঝে তিনি ছিলেন একমাত্র বাঙালি রমণী। ঠাকুর পরিবারের পাথুরিয়াঘাটা শাখার প্রসন্নকুমার ঠাকুর এই ভোজসভায় উপস্থিত ছিলেন। তিনি পরিবারের এক গৃহবধূকে ওইরকম প্রকাশ্য স্থানে দেখে লজ্জায় ও ক্ষোভে তৎক্ষণাৎ সভাস্থল ত্যাগ করে চলে যান।


title: সত্যেন্দ্রনাথ ঠাকুর

text: ১৮৭৭ সালে সত্যেন্দ্রনাথ জ্ঞানদানন্দিনীকে এক ইংরেজ দম্পতির সঙ্গে ইংল্যান্ডে প্রেরণ করেন। জ্ঞানদানন্দিনী যে স্বামীকে ছাড়াই তাঁর তিন সন্তানকে নিয়ে ইংল্যান্ড পাড়ি দিয়েছিলেন, তা সেকালে ছিল এক দুঃসাহসী কাজ। প্রথম দিকে তাঁরা তাঁদের জ্ঞাতি প্রসন্নকুমার ঠাকুরের পুত্র জ্ঞানেন্দ্রমোহন ঠাকুরের বাড়িতে ওঠেন। উল্লেখ্য, জ্ঞানেন্দ্রমোহনই ছিলেন প্রথম ভারতীয় যিনি ইংল্যান্ডের বারে সাফল্য অর্জন করেন। ইনি খ্রিস্টধর্ম গ্রহণ করেছিলেন। পরে জ্ঞানদানন্দিনী ব্রাইটনে চলে আসেন এবং সন্তানদের নিয়ে সেখানে পৃথকভাবে থাকতে শুরু করেন।


title: সত্যেন্দ্রনাথ ঠাকুর

text: এরপর সত্যেন্দ্রনাথ রবীন্দ্রনাথকেও ইংল্যান্ডে নিয়ে আসেন। রবীন্দ্রনাথের সেই ছিল প্রথম ইংল্যান্ড ভ্রমণ। ১৮৮০ সালে সকলে ভারতে ফিরে আসেন। শুধুমাত্র জ্ঞানদানন্দিনীই নন, সত্যেন্দ্রনাথের বোনেরাও সামাজিক পরিবর্তনে অংশ নিয়েছিলেন। তাঁর বোন সৌদামিনী দেবী লিখেছেন যে, পথেঘাটে তাঁদের যে বিদ্রুপ সহ্য করতে হত, তা আজকের যুগে অবিশ্বাস্য শোনায়।


title: সত্যেন্দ্রনাথ ঠাকুর

text: এজন্য উচ্চ ও মধ্যবিত্ত বাঙালি হিন্দু সমাজের মেয়েদের পর্দাপ্রথার বাইরে বের করে আনার কৃতিত্ব অনেকটাই পেয়ে থাকেন সত্যেন্দ্রনাথ ঠাকুর।


title: সত্যেন্দ্রনাথ ঠাকুর

text: জ্ঞানদানন্দিনী দেবী সমাজ সংস্কারে নিজস্ব কিছু অবদান রেখেছিলেন। তিনি শাড়ি পরার যে নতুন পদ্ধতি আবিষ্কার করেন, তা আজকের ভারতীয় সমাজে ব্যাপকভাবে অনুসৃত হয়। এছাড়া যথাযথ অন্তর্বাস ব্যবহার করার প্রথাও তিনি চালু করেন।


title: সত্যেন্দ্রনাথ ঠাকুর

text: শিশুদের বিকাশের দিকেও জ্ঞানদানন্দিনী বিশেষ নজর রাখতেন। তিনি পরিবারে ছেলেমেয়েদের জন্মদিন পালনের প্রথা চালু করেন। এই উপলক্ষে তাঁদের উপহার দিয়ে দিনটি বিশেষভাবে উদযাপন করা হত। ১৮৮৫ সালে তিনি "বালক" নামে একটি শিশুপাঠ্য পত্রিকা চালু করেন। এটিই সম্ভবত বাংলা ভাষায় প্রথম শিশুপাঠ্য পত্রিকা। এই পত্রিকাটিই রবীন্দ্রনাথকে ছোটোদের জন্য লেখালিখিতে উৎসাহিত করে তুলেছিল। "রাজর্ষি" সহ তাঁর একাধিক উল্লেখযোগ্য রচনা এই পত্রিকাতেই প্রকাশিত হয়েছিল। একবছর চলার পর পত্রিকাটি ঠাকুর পরিবারের পারিবারিক পত্রিকা "ভারতী"-র সঙ্গে একীভূত হয়ে যায়।


title: সত্যেন্দ্রনাথ ঠাকুর

text: ঠাকুর পরিবারে গভীরভাবে দেশপ্রেমিক ছিলেন। সেযুগে উচ্চশিক্ষিত সমাজে পোষাক ও ভাষার ক্ষেত্রে পাশ্চাত্যকে অনুকরণ করা হত। কিন্তু ঠাকুর পরিবার ভারতীয় পোষাক ও বাংলা ভাষাকে গ্রহণ করেছিলেন। ইংরেজ সমাজের ভাল দিকগুলির প্রশংসা করে সত্যেন্দ্রনাথ ভারতীয় সমাজেরই সংস্কার করতে চেয়েছিলেন। দেশাত্মবোধ তাঁর মধ্যেও সক্রিয় ছিল।


title: সত্যেন্দ্রনাথ ঠাকুর

text: জনগণের মধ্যে দেশাত্মবোধ সঞ্চারের উদ্দেশ্যে প্রবর্তিত হিন্দুমেলার সঙ্গে যুক্ত ছিলেন সত্যেন্দ্রনাথ। ১৮৬৭ সালের এপ্রিল মাসে হিন্দুমেলার প্রথম অধিবেশনের সময় তিনি পশ্চিম ভারতে ছিলেন। কিন্তু ১৮৬৮ সালের অধিবেশনে তিনি উপস্থিত ছিলেন এবং মেলা উপলক্ষে "মিলে সবে ভারতসন্তান, একতান গাহ গান" গানটি রচনা করেন। এই গানটিকে ভারতের প্রথম জাতীয় সংগীতের মর্যাদা দেওয়া হয়। সত্যেন্দ্রনাথ অনেকগুলি দেশাত্মবোধক গান লিখেছিলেন।


title: সত্যেন্দ্রনাথ ঠাকুর

text: পিতা দেবেন্দ্রনাথ ও তাঁর সংগঠিত ধর্মমতের প্রতি গভীর শ্রদ্ধাবোধ ছিল সত্যেন্দ্রনাথ। প্রথম যৌবনেই তিনি ও মনমোহন ঘোষ কেশবচন্দ্র সেনের সঙ্গে কৃষ্ণনগর কলেজে গিয়ে সেখানকার তরুণ সমাজকে ব্রাহ্মসমাজের প্রতি আকৃষ্ট করেন।


title: সত্যেন্দ্রনাথ ঠাকুর

text: ইংল্যান্ডে পেশাগত ব্যস্ততার মধ্যেও তিনি ব্রাহ্মসমাজে উপদেশ প্রদান করতেন। পরবর্তীকালে আমেদাবাদে কর্মরত থাকার সময় তিনি ম্যাক্স মুলরকে ব্রাহ্মসমাজ সম্পর্কে একটি প্রতিবেদন পাঠান। ম্যাক্সমুলরের স্ত্রী স্বামীর জীবনীগ্রন্থটি রচনা করেছিলেন, সেখানে তিনি এই প্রতিবেদনটি অন্তর্ভুক্ত করেন।


title: সত্যেন্দ্রনাথ ঠাকুর

text: অবসর গ্রহণের পর সত্যেন্দ্রনাথ প্রথমে পার্ক স্ট্রিটে (অধুনা মাদার টেরিজা সরণি) ও পরে বালিগঞ্জে বসবাস করতে থাকেন। পারিবারিক সদস্যবর্গ ছাড়াও তারকনাথ পালিত, মনমোহন ঘোষ, সত্যেন্দ্রপ্রসন্ন সিংহ, উমেশচন্দ্র বন্দ্যোপাধ্যায়, কৃষ্ণগোবিন্দ গুপ্ত, বিহারীলাল গুপ্ত প্রমুখ বিশিষ্ট বন্ধুবর্গও এই দুই বাড়িতে নিয়মিত যাতায়াত করতেন।


title: সত্যেন্দ্রনাথ ঠাকুর

text: তাঁদের পার্ক স্ট্রিটের বাড়িটি ছিল তাঁদের সাহিত্যিক "মজলিস"-এর কেন্দ্র। তাঁদের আলোচনার বিষয়বস্তু একটি বইতে গ্রন্থিত হয়েছিল। কিন্তু বইটি পরিবারের বাইরে প্রকাশিত হয়নি, এমনকি মুদ্রিতও হয়নি। আলোচনার কয়েকটি বিষয় ছিল বাংলা ভাষা ও বাংলা অক্ষর, কবিতার উপাদান, শৌর্য, পুরুষের প্রেম ও নারীর প্রেম।


title: সত্যেন্দ্রনাথ ঠাকুর

text: ১৯০০-০১ সালে তিনি বঙ্গীয় সাহিত্য পরিষদের সভাপতিত্ব করেন। ১৮৯৭ সালে নাটোরে আয়োজিত দশম বঙ্গীয় প্রাদেশিক সম্মেলনেরও পৌরোহিত্য করেন।সত্যেন্দ্রনাথের দুই সন্তান সুরেন্দ্রনাথ ঠাকুর (১৮৭২-১৯৪০) ও ইন্দিরা দেবী চৌধুরাণী (১৮৭৩-১৯৬০) ছিলেন কৃতি ব্যক্তিত্ব। তাঁদের ছেলেবেলা কেটেছিল ইংল্যান্ডে। সুরেন্দ্রনাথ ইংরেজি ভাষায় বিশেষ পারদর্শিতা অর্জন করেছিলেন। রবীন্দ্রনাথের "চার অধ্যায়" উপন্যাসটি তিনিই ইংরেজিতে অনুবাদ করেছিলেন। এছাড়া মহাভারতের মূল অংশটির একটি সংক্ষিপ্ত পুনর্লিখন তিনি প্রকাশ করেছিলেন। সুরেন্দ্রনাথ সশস্ত্র বিপ্লবী আন্দোলনের সঙ্গে জড়িত ছিলেন। ইন্দিরা দেবী চৌধুরাণী পারদর্শিতা অর্জন করেছিলেন ফরাসি ভাষায়। তিনি ছিলেন এক বিশিষ্ট সংগীতবিদ। রবীন্দ্রসংগীত বিষয়ে তাঁর গভীর জ্ঞান ছিল। সাহিত্যিক প্রমথ চৌধুরী ছিলেন তাঁর স্বামী। ইন্দিরা দেবী চৌধুরাণী ছিলেন বিশ্বভারতী বিশ্ববিদ্যালয়ের প্রথম মহিলা উপাচার্য।


title: ২০০৮ গ্রীষ্মকালীন অলিম্পিকে সাঁতার – পুরুষদের ১০০ মিটার ব্যাকস্ট্রোক

text: ২০০৮ অলিম্পিক গেমসে পুরুষদের ১০০মিটার ব্যাকস্ট্রোক বিভাগের প্রতিযোগিতা আগস্টের ১০ ও ১২ তারিখের মধ্যে বেইজিং ন্যাশনাল অ্যাকুয়াটিক সেন্টারে অনুষ্ঠিত হয়। সাঁতারের এই বিভাগ একটি ব্যাকস্ট্রোক সাঁতার প্রতিযোগিতা। যেহেতু, অলিম্পিকে সাঁতারের পুলের দৈর্ঘ্য ৫০মিটার হয়, এই প্রতিযোগিতায় পুলটি দু'বার পার করতে হয়।


text: সেমিফাইনাল ও ফাইনাল ছাড়া সর্বমোট ছয়টি হিট অনুষ্ঠিত হয় এবং প্রায় প্রতিটিতেই সর্বোচ্চ সংখ্যক সাঁতারু (আটজন) অংশগ্রহণ করেন। একক হিটের ফলের ওপর একজন সাঁতারুর অগ্রবর্তী হওয়া নির্ভর করে না। সামগ্রিক ভাবে ভাল সময় করা প্রথম ষোলজন সাঁতারুকে সেমিফাইনালের জন্য বাছাই করা হয়। এরপর দুটি সেমিফাইনাল হিটে সেই ষোলজন প্রতিযোগীকে ৮ জন করে ভাগ করে দেওয়া হয়। এক্ষেত্রেও সেমিফাইনালদ্বয়ের সামগ্রিক ভাবে সেরা সময় করা ৮জনকে নিয়ে ফাইনাল হিট হয়। সেখানে অবশেষে এই আটজন প্রতিযোগী পদকের উদ্দেশ্যে প্রতিদ্বন্দ্বিতা করে।


text: ২০০৮ গেমসে যোগ্যতা অর্জনের মাপকাঠি ছিল ৫৫.১৪সেকেন্ড(A মান) এবং ৫৭.০৭সেকেন্ড (B মান)। যে সকল NOC-এর দুই বা ততোধিক সাঁতারু A মানের তারা যে কোনো দুজন A মানের প্রতিযোগীকে পাঠাতে পারে; অন্যথায়, তারা একজন B মানের সাঁতারুকে পাঠাতে পারে।


text: এই প্রতিযোগিতার আগে বিশ্ব ও অলিম্পিক রেকর্ড নিচে দেওয়া হল।


text: এই অলিম্পিকে যে সব রেকর্ড গড়া হয় সেগুলি নিচে দেওয়া হল।


title: মেদিনীপুর জেলা বিভাজন

text: মেদিনীপুর জেলা বিভাজন ছিল পশ্চিমবঙ্গের পূর্বতন জেলা মেদিনীপুরের বিভাজন। ২০০২ সালের ১ জানুয়ারি উক্ত জেলাটিকে পূর্ব মেদিনীপুর ও পশ্চিম মেদিনীপুর নামে দু’টি জেলায় বিভক্ত করা হয়। বিভাজনের আগে অবিভক্ত জেলাটির লোকসংখ্যা ছিল ৯৭ লক্ষ। আয়তন বিচারে জেলাটি ছিল ভারতের বৃহত্তম জেলা। সুইডেন সহ একাধিক দেশের লোকসংখ্যা অবিভক্ত মেদিনীপুর অপেক্ষা কম ছিল। বিভাজনের পর অবিভক্ত জেলার মেদিনীপুর সদর, খড়গপুর, ঝাড়গ্রাম ও ঘাটাল মহকুমাগুলিকে নিয়ে গঠিত হয় ‘পশ্চিম মেদিনীপুর’ জেলা। অবিভক্ত মেদিনীপুরের সদর মেদিনীপুর এই জেলার সদরে পরিণত হয়। অন্যদিকে তমলুক, কাঁথি ও হলদিয়া মহকুমাগুলি নিয়ে গঠিত হয় ‘পূর্ব মেদিনীপুর’ জেলা। এই জেলার সদর শহরের মর্যাদা লাভ করে তমলুক। সেই সঙ্গে কাঁথি মহকুমাটিকে ভেঙে এগরা মহকুমা গঠন করা হয়।


title: মেদিনীপুর জেলা বিভাজন

text: ১৯১৫ সালে ব্রিটিশ রাজত্বে প্রথম বার মেদিনীপুর জেলাকে দ্বিখণ্ডিত করার চেষ্টা করা হয়েছিল। সেই সময় এই জেলা ছিল ডিস্ট্রিক্ট ম্যাজিস্ট্রেট বা ‘কালেকটর’ শাসিত জেলা। বিভাজনের উদ্দেশ্য ছিল এই বিরাট জেলার প্রশাসনকে সহজতর করা। বাংলা সরকার ১৯০৭ সালে জেলাভাগের একটি কথা তুলেছিল, কিন্তু সেই সময় বঙ্গভঙ্গ আন্দোলন তীব্র আকার ধারণ করায় এই প্রস্তাব বাস্তবায়িত করা হয়নি। মেদিনীপুর সেই সময় ছিল বিপ্লবী আন্দোলনের অন্যতম কেন্দ্র। তাই ব্রিটিশ সরকার মনে করেছিল, জেলাটিকে ভাগ করে দিলে এখানকার প্রশাসনকে আরও শক্তিশালী করে তোলা যাবে। এজন্য মেদিনীপুর ভেঙে নতুন ‘হিজলি জেলা’ গঠনের প্রস্তাব রাখা হয়। ১৯১৫ সালের ২৬ জানুয়ারি জেলা বিভাজনের ঘোষণা করা হলে, স্থানীয় জমিদারেরা জেলাভাগের বিরোধিতা শুরু করেন। তাঁদের ভয় ছিল, তাঁদের জমিদারি দুই জেলার মধ্যেই প্রসারিত হলে তাঁদের দু’বার করে রাজস্ব দিতে হবে। অন্যদিকে আইনজীবীদের ভয় ছিল, হিজলিতে নতুন জেলা আদালত স্থাপিত হলে তাঁদের ব্যবসা মার খাবে। মেদিনীপুর বার অ্যাসোসিয়েশনের সভাপতি উপেন্দ্রনাথ মাইতি জেলাভাগ সম্পর্কে মন্তব্য করেন, এই প্রস্তাব অর্থনৈতিক দৃষ্টিকোণ থেকে অবাস্তব; বরং জেলার অর্থনীতিকে চাঙ্গা করার জন্য উপযুক্ত ব্যবস্থাগ্রহণ জেলা প্রশাসনের আশু কর্তব্য বলে তিনি মতপ্রকাশ করেছিলেন। বিশিষ্ট জাতীয়তাবাদী ব্যারিস্টার ও রাজনীতিবিদ বীরেন্দ্রনাথ শাসমল প্রথম দিকে জেলাভাগ সমর্থন করেছিলেন। তাঁর ধারণা ছিল, তাঁর নিজের শহর কাঁথিকে জেলার সদর করা হবে। কিন্তু হিজলিকে জেলাসদর ঘোষণা করা হলে তিনি জেলাভাগের বিরোধিতা করেন। ভারতীয় জাতীয় কংগ্রেসের একাধিক সদস্য মেদিনীপুর জেলাভাগের বিরোধিতা করেছিলেন। তাঁদের মনে হয়েছিল, শাসকশ্রেণী অবিভক্ত জেলার রাজনৈতিক ঐক্য নষ্ট করতে চাইছেন। ১৯২১ সাল পর্যন্ত তাঁরা এই প্রস্তাবের বিরোধিতা চালিয়ে যান। শেষে শেষোক্ত বছরে আর্থিক কারণে জেলাভাগের পরিকল্পনাটি বাতিল হয়ে যায়।


title: মেদিনীপুর জেলা বিভাজন

text: স্বাধীন ভারতে একাধিকবার সরকার মেদিনীপুর জেলাকে দ্বিখণ্ডিত করার ইচ্ছা প্রকাশ করেছিলেন। অবশেষে মুখ্যমন্ত্রী বুদ্ধদেব ভট্টাচার্য জেলাভাগের রূপরেখা চূড়ান্ত করে বিভাজনের তারিখটি নির্দিষ্ট করে দেন। জেলাভাগের প্রতিক্রিয়া এক এক শহরে এক এক রকম হয়েছিল। মেদিনীপুর শহরের অধিবাসীরা এই সিদ্ধান্তে হতাশ হয়েছিলেন। তাঁরা শহরের গুরুত্বহানির আশঙ্কা প্রকাশ করেছিলেন। অন্যদিকে নতুন জেলার সদর তমলুকে এই সিদ্ধান্ত ঘোষণার সঙ্গে সঙ্গে কুচকাওয়াজ ও উৎসব শুরু হয়ে যায়। প্রধান বিরোধী দল তৃণমূল কংগ্রেস এই সিদ্ধান্তের বিরোধিতা করেছিল। কিন্তু সংবাদমাধ্যমের একাংশ এই সিদ্ধান্তকে স্বাগত জানিয়েছিল। তাঁরা মনে করেছিলেন, জেলা বিভক্ত হলে প্রশাসনিক সুযোগসুবিধাগুলি আরও সহজে সাধারণ মানুষের কাছে পৌঁছাতে পারবে এবং চিকিৎসা ও শিক্ষাপরিষেবার মান উন্নত হবে। বিরোধীদের বক্তব্য ছিল পশ্চিম মেদিনীপুরের সম্পদগত সীমাবদ্ধতার জন্য সেখানে নকশাল তৎপরতা বৃদ্ধি পেতে পারে। জেলা বিভক্ত হওয়ার অব্যবহিত পরেই তমলুকে নতুন প্রশাসনিক ভবনগুলি গড়ে ওঠে এবং একজন নতুন জেলাশাসক ও পুলিশ সুপার নিযুক্ত হন।


title: কিরণবালা

text: কিরণবালা একজন বাঙ্গালী অভিনেত্রী যিনি সম্ভবত ১৮৫৫ সালে জন্মগ্রহণ করেন কলকাতার নিষিদ্ধ পাড়ার এক বারবণিতার ঘরে। তাঁর পিতৃ পরিচয় জানা যায় না। তার অভিনয়ের সময়কালও অজানা।


title: কিরণবালা

text: বিনোদিনীর সঙ্গে তিনি স্টার থিয়েটারে অভিনয় করতেন। কিন্তু যোগ্যতার বলে নায়িকা চরিত্রে অভিনয় করতেন বিনোদিনী।১৮৮৭ সালে যখন বিনোদিনী স্টার থিয়েটার ছাড়তে বাধ্য হন, তখন নায়িকা চরিত্রগুলো পান কিরণবালা।গিরিশ ঘোষ তাঁকে অভিনয় করতে শিখিয়েছিলেন।তাঁর অভিনয় ক্ষমতা অনেক উঁচুদরের ছিল।তবে নায়িকা হিসেবে তিনি ব্যাপক পরিচিতি লাভ করতে পারেননি। কারণ মাত্র ২২ বছর বয়সে তিনি বসন্ত রোগে মারা যান।


title: নূতন (বাংলাদেশী অভিনেত্রী)

text: নূতন একজন বাংলাদেশী চলচ্চিত্র অভিনেত্রী।


title: নূতন (বাংলাদেশী অভিনেত্রী)

text: তিনি ১৯৮৭ সালে বাচসাস এবং ১৯৯১ সালে জাতীয় চলচ্চিত্র পুরস্কার লাভ করেন।


title: অলিভিয়া (অভিনেত্রী)

text: অলিভিয়া গোমেজ (জন্মঃ ১৬ ফেব্রুয়ারি, ১৯৫৩) একজন বাংলাদেশী চলচ্চিত্র অভিনেত্রী। ইংলিশ মিডিয়াম স্কুলে ছেলেবেলায় লেখাপড়া করেন। মাত্র তেরো-চৌদ্দ বছর বয়স থেকে মডেলিং করা শুরু করেন। চাকরির প্রয়োজনে পূর্বাণী হোটেলের রিসেপশনিস্ট হয়েছিলেন কিছুদিন। অলিভিয়া প্রায় ৫৩টির মতো ছবিতে নায়িকা হিসেবে অভিনয় করেছিলেন।


title: অলিভিয়া (অভিনেত্রী)

text: অলিভিয়া পূর্বাণী হোটেলের রিসেপশনিস্ট থাকা অবস্থায় কয়েকটি বিজ্ঞাপন চিত্রে অভিনয় করেন। ১৯৭২ সালে অলিভিয়া এস এম শফি পরিচালিত "ছন্দ হারিয়ে গেল" নামক ছবিতে প্রথম অভিনয় করেন। যদিও জহির রায়হান তাঁর ছবি ‘লেট দেয়ার বি লাইট’ সিনেমাতে এবং বেবী ইসলাম ‘সঙ্গীতা’ নামের চলচ্চিত্রে তাঁকে নিতে চেয়েছিলেন। পরে তিনি অজানা কারণে বাদ পড়েন। ‘মাসুদ রানা’ নামের একটি সিনেমাতে প্রথম অলিভিয়াকে দেখা যায় হাঁটুর ওপর বস্ত্র পরিধান করতে যা আসলে এই দেশীয় চলচ্চিত্রে ছিল নতুন ও সাহসী ব্যাপার। তাই পরিচালকেরা তাঁকে গ্ল্যামার গার্ল জাতীয় হিসেবে চিহ্নিত করেন এবং ঐ জাতের সিনেমাতে তাঁকে কাস্ট করতে থাকেন। যদিও অলিভিয়া পোশাকী, ফ্যান্টাসী এবং সামাজিক সব ধরনের সিনেমাতেই অভিনয় করেছিলেন কিন্তু দর্শকেরা তাঁকে সামাজিক ছবিতে ভালোভাবে নেয়নি। ১৯৭৬ সালে ‘দি রেইন’ ছবিতে অভিনয় করে অসম্ভব খ্যাতি লাভ করেন। ১৯৭৬ থেকে ১৯৮০ সাল পর্যন্ত অলিভিয়া-ওয়াসিম জুটি অসম্ভব জনপ্রিয় হয়েছিল।


title: অলিভিয়া (অভিনেত্রী)

text: অলিভিয়ার স্বামী এস এম শফি তাঁর গ্ল্যামার এবং যৌন আবেদনকে ব্যবহার করতে কার্পণ্য করেননি। তবে অলিভিয়া শক্তিশালী অভিনয়ের পরিচয় দেন রাজ্জাকের বিপরীতে ‘যাদুর বাঁশী’ ছবিতে। উল্লেখ্য ববিতা'র পর অলিভিয়াই ছিলেন দ্বিতীয় নায়িকা যিনি পশ্চিমবঙ্গের চলচ্চিত্র ‘বহ্নিশিখা’ ছবিতে অভিনয় করেন। ক্যারিয়ার এবং অভিনয়ের ব্যাপারে অলিভিয়া ছিলেন খামখেয়ালী, তাই তিনি বেশী দূর যেতে পারেননি। অনেকদিন বিরতির পর আশির দশকের শেষের দিকে তিনি আবার ফিরে আসতে চেয়েছিলেন চলচ্চিত্র জগতে কিন্তু তাঁর স্বামী এস এম শফির অকাল মৃত্যুতে তা সম্ভব হয়নি। তার সর্বশেষ ছবি ছিল 'দুশমনি' যা মুক্তি পেয়েছিল ১৯৯৫ সালে।


title: আব্দুল মান্নান হোসেন

text: আব্দুল মান্নান হোসেন (জন্ম ১৫ অক্টোবর, ১৯৫২) হলেন ভারতের পঞ্চদশ লোকসভার এক সদস্য। তিনি ভারতীয় জাতীয় কংগ্রেসের সদস্য এবং মুর্শিদাবাদ লোকসভা কেন্দ্রের সাংসদ।


title: আব্দুল মান্নান হোসেন

text: আব্দুল মান্নান হোসেনের পিতা ও মাতার নাম যথাক্রমে আব্দুল গফুর ও খুরমা বিবি। তিনি আর. কে. এন. কলেজ থেকে উচ্চশিক্ষা লাভ করেছিলেন।


title: আব্দুল মান্নান হোসেন

text: পেশায় শিক্ষাবিদ আব্দুল মান্নান হোসেন ১৯৮২ থেকে ১৯৮৪ সাল পর্যন্ত মুর্শিদাবাদ জেলা পরিষদের সদস্য ছিলেন। ১৯৮৭ থেকে ১৯৯১ সাল পর্যন্ত তিনি পশ্চিমবঙ্গ বিধানসভার সদস্য ছিলেন। ২০০৪ সালে চতুর্দশ লোকসভায় নির্বাচিত হয়ে খাদ্য, উপভোক্তা ও গণবণ্টন বিষয়ক কমিটির সদস্য মনোনীত হন। ২০০৯ সাল পর্যন্ত তিনি এই কমিটি এবং রেল মন্ত্রকের উপদেষ্টা কমিটির দায়িত্বভার পালন করেন। ২০০৬ সালে তিনি ওয়াকফ বিষয়ক যৌথ সংসদীয় কমিটির সদস্য হয়েছিলেন। ২০০৯ সালে পঞ্চদশ লোকসভায় পুনর্নির্বাচিত হয়ে তিনি আবার খাদ্য, উপভোক্তা ও গণবণ্টন বিষয়ক কমিটির সদস্য মনোনীত হন। আব্দুল মান্নান হোসেন কলকাতার মোহামেডান স্পোর্টিং ক্লাবের জীবনব্যাপী সদস্য।


title: চম্পা (অভিনেত্রী)

text: গুলশান আরা আক্তার চম্পা (জন্ম: ৫ জানুয়ারি ১৯৬৫) হলেন একজন বাংলাদেশী অভিনেত্রী। তিনি "তিন কন্যা" চলচ্চিত্রে তার অপর অভিনেত্রী দুই বোন ববিতা ও সুচন্দার সাথে অভিনয় করে পরিচিতি অর্জন করেন। তিনি "পদ্মা নদীর মাঝি" (১৯৯৩), "অন্য জীবন" (১৯৯৫) ও "উত্তরের খেপ" (২০০০) চলচ্চিত্রে অভিনয় করে শ্রেষ্ঠ অভিনেত্রী বিভাগে তিনটি এবং "শাস্তি" (২০০৫) ও "চন্দ্রগ্রহণ" (২০০৮) চলচ্চিত্রে অভিনয় করে শ্রেষ্ঠ পার্শ্ব অভিনেত্রী বিভাগে দুটি জাতীয় চলচ্চিত্র পুরস্কার অর্জন করেন।


title: চম্পা (অভিনেত্রী)

text: চম্পা প্রথমে মডেলিং-এর মাধ্যমে তাঁর কর্মজীবন শুরু করেন। তারপর টিভি নাটকে অভিনয় করতে থাকেন এবং জনপ্রিয় হয়ে ওঠেন। শিবলী সাদিক পরিচালিত "তিন কন্যা" চলচ্চিত্রের মাধ্যমে চম্পা চলচ্চিত্রের জগতে আগমন করেন। এই চলচ্চিত্রে তারা তিন বোন সুচন্দা, ববিতা ও চম্পা একত্রে অভিনয় করেন। চলচ্চিত্রে একটি গানও ছিল "তিন কন্যা এক ছবি"। তিনি সত্যজিত রায়ের ছেলে সন্দ্বীপ রায়ের ‘টার্গেট’ সিনেমাতে এবং বুদ্ধদেব দাশ গুপ্তের ‘লালদরজা’ সিনেমাতে অভিনয় করার সুযোগ পান। গৌতম ঘোষ পরিচালিত পদ্মা নদীর মাঝি চলচ্চিত্র ছিল তাঁর সবচেয়ে বড় মাপের কাজ। ১২ বছরের ক্যারিয়ারে প্রায় ১০০-এর বেশি সিনেমাতে তিনি অভিনয় করেছিলেন। বর্তমানে তিনি পর্দায় অনুপস্থিত।


title: চম্পা (অভিনেত্রী)

text: কাজের অনুকূল পরিবেশ আর বৈচিত্র্যময় চরিত্র না পাওয়ায় তিনি সিনেমাতে আগ্রহ হারিয়ে ফেলেছেন। তাছাড়া চম্পার মেয়ে কানাডায় থাকে যাকে সময় দেয়ার জন্য প্রায়ই তিনি দেশের বাইরে থাকেন। যে কারণে কাজ করা হয়ে উঠছে না। চম্পা ইদানিং টেলিভিশনের বাংলা নাটকেও কাজ করছেন। বাচসাস ৩৮তম আসরের পুরস্কার বিজয়ী ছিলেন ববিতা (২০১২) ও চম্পা (২০১৩)। তাদের হাতে পুরস্কার তুলে দেন সুচন্দা। ২০১১ ও ২০১২ সালে সেরা পাশ্বচরিত্র হিসেবে নির্বাচিত হন ববিতা ও চম্পা।


title: ফেরদৌসী রহমান

text: ফেরদৌসী রহমান (জন্ম: ২৮ জুন, ১৯৪১) ব্রিটিশ ভারতের কোচবিহারে জন্মগ্রহণকারী বাংলাদেশের প্রথিতযশা গায়িকা। তিনি পল্লীগীতি সম্রাট আব্বাস উদ্দিনের মেয়ে। প্রায় পাঁচ দশক ধরে তাঁর সঙ্গীত জগতে পদচারণা চলছে। পল্লীগীতি, রবীন্দ্রসঙ্গীত, নজরুল সঙ্গীত, আধুনিক এবং প্লে ব্যাক সব ধরনের গানই তিনি করেছেন।


title: ফেরদৌসী রহমান

text: ফেরদৌসী রহমানের গানে হাতে খড়ি হয় তাঁর পিতার কাছে। পরবর্তীতে ওস্তাদ মোহাম্মদ হোসেন খসরু, ইউসুফ খান কোরেইশী, কাদের জামেরী, গুল মোহাম্মদ খান প্রমূখ সঙ্গীতজ্ঞের কাছে তালিম নিয়েছেন। খুব অল্প বয়স থেকে তাঁর স্টেজ পারফরম্যান্স শুরু হয়। মাত্র ৮ বছর বয়সে রেডিওতে খেলাঘর নামের অনুষ্ঠানে অংশ নেন। ১৯৬০ সালে ‘আসিয়া’ নামের চলচ্চিত্রে তিনি প্রথম প্লে ব্যাক করেন। ৬০ ও ৭০-এর দশকের বহু চলচ্চিত্রে তিনি নেপথ্য কণ্ঠশিল্পী হিসেবে যুক্ত ছিলেন। তাঁর প্লে ব্যাক করা চলচ্চিত্রের সংখ্যা ২৫০-এর কাছাকাছি। ১৯৪৮ সালে তিনি প্রথম রেডিওতে গান করেন। তখন তিনি রবীন্দ্রসঙ্গীত গাইতেন। ১৯৫৬ সালে তিনি প্রথম বড়দের অনুষ্ঠানে গান করেন। ১৯৬৪ সালের ২৫শে ডিসেম্বর তিনি বাংলাদেশ টেলিভিশনের উদ্বোধনী অনুষ্ঠানে গান করেন।১৯৫৭ সালে তিনি প্রথম গান রেকর্ড করেন এইচ এম ভি থেকে।


title: ফেরদৌসী রহমান

text: ১৯৬০ সালে ফেরদৌসী রহমান ইউনেস্কো ফেলোশীপ পেয়ে লন্ডনের ট্রিনিটি কলেজ অব মিউজিক থেকে ৬ মাসের সঙ্গীতের ওপর স্টাফ নোটেশন কোর্স সম্পন্ন করেন। ৩টি লং প্লেসহ প্রায় ৫০০টি ডিস্ক রেকর্ড এবং দেড় ডজনের বেশি গানের ক্যাসেট বের হয়েছে তাঁর। তাঁর মাত্র ১টি সিডি বের হয়েছে ‘এসো আমার দরদী’। এ পর্যন্ত প্রায় ৫ হাজার গানের রেকর্ড হয়েছে তাঁর। তিনি এদেশের প্রথম মহিলা সংগীত পরিচালক। ১৯৬০ সালে রবীন ঘোষের সাথে ‘রাজধানীর বুকে’ নামক চলচ্চিত্রে সংগীত পরিচালনা করেন। এছাড়াও তিনি বাংলাদেশ টেলিভিশনে এসো গান শিখি অনুষ্ঠান পরিচালনা করতেন।


title: ফেরদৌসী রহমান

text: ১৯৬৬ সালের ২৬শে অক্টোবর তিনি বিয়ে করেন রেজাউর রহমানকে। উনি একজন মেক্যানিক্যাল ইঞ্জিনিয়ার। পারিবারিকভাবে তাঁদের বিয়ে হয়। তাঁদের ২ জন ছেলে আছে যাদের নাম রুবাইয়াত ও রাজিন। তিনি ১৯৬৩ সাল ও ১৯৬৬ সালে রাশিয়া এবং চীনে বেড়াতে যান এবং গান করেন।


title: ফেরদৌসী রহমান

text: ফেরদৌসী রহমান নজরুল ইন্সটিটিউটের ট্রাস্টি বোর্ডের সদস্য ছিলেন। আমাদের সঙ্গীত ভুবনে অবদান রাখার জন্য তিনি জাতীয় পর্যায়ে নানাভাবে সন্মানিত হয়েছেন। তাঁর অর্জিত উল্লেখযোগ্য পুরস্কারের মধ্যে আছে লাহোর চলচ্চিত্র সাংবাদিক পুরস্কার (১৯৬৩ সাল), প্রেসিডেন্ট প্রাইড অব পারফরম্যান্স পুরস্কার (১৯৬৫ সাল), টেলিভিশন পুরস্কার (১৯৭৫), জাতীয় পুরস্কার শ্রেষ্ঠ সংগীত পরিচালক (১৯৭৭), বাংলাদেশ চলচ্চিত্র সাংবাদিক সমিতি পুরস্কার (১৯৭৬), একুশে পদক (১৯৭৭ সাল)। এছাড়াও তিনি নাসিরউদ্দিন গোল্ড মেডেল পুরস্কার, মাহবুবুল্লাহ গোল্ড মেডেল, প্রেসিডেন্ট জিয়াউর রহমান পুরস্কার লাভ করেন।


title: নরীসুন্দরী

text: নরীসুন্দরী একজন বাঙ্গালী অভিনেত্রী যিনি সম্ভবত ১৮৭৫ সালে জন্মগ্রহণ করেন।তিনি ছিলেন একজন বারবণিতার সন্তান।


title: নরীসুন্দরী

text: ১৮৯২ সালে নরীসুন্দরী প্রথম অভিনয়ে আসেন ঋষ্যশৃঙ্গ নাটিকে প্রধান চরিত্রে।এর ২ বছর পর তিনি দলনীর চরিত্রে অভিনয় করেন চন্দ্রশেখর নাটকে যা তাঁকে বিশেষ খ্যাতি রনে দেয়।১৯১১ সাল পর্যন্ত স্টার থিয়েটারে অভিনয় করেছেন।সুদীর্ঘ ৩০ বছর তিনি থিয়েটারে অভিনয় করেন নানা চরিত্রে।স্টার থিয়েটারের পর তিনি মিনার্ভা, স্টার বা অন্য কোন থিয়েটারে কাজ করেন ১৯২৬ সাল পর্যন্ত। ১৯৩৯ সালে তিনি মারা যান।


title: রোজিনা

text: রোজিনা একজন বাংলাদেশী চলচ্চিত্র অভিনেত্রী। চলচ্চিত্রে আসার আগে তিনি ঢাকায় মঞ্চ নাটক করতেন। তখন তিনি বেশ কিছু বিজ্ঞাপনে কাজ করে চলচ্চিত্র জগতে আসেন। ১৯৮০ সালে রোজিনা ‘কসাই’ ছবির জন্য জাতীয় পর্যায়ে শ্রেষ্ঠ পার্শ্ব অভিনেত্রীর পুরস্কার লাভ করেন। ১৯৮৮ সালে তিনি জাতীয় পুরস্কার পান শ্রেষ্ঠ অভিনেত্রীর হিসেবে ‘জীবন ধারা’ ছবির জন্য। শ্রেষ্ঠ অভিনেত্রী হিসেবে তিনি বাচসাস পুরষ্কারও লাভ করেন।


title: রোজিনা

text: রোজিনা রাজবাড়ি জেলার গোয়ালন্দে জন্মগ্রহণ করেন। তার প্রকৃত নাম রওশন আরা রেণু।


title: রোজিনা

text: রোজিনা মায়া বড়ির বিজ্ঞাপনের মাধ্যমে বড়পর্দায় ১৯৭৬ সালে ‘জানোয়ার’ চলচ্চিত্রে পার্শ্ব অভিনেত্রী হিসেবে অভিনয়ের সুযোগ পান। পরে তিনি এফ. কবীর পরিচালিত ‘রাজমহল’ সিনেমার মাধ্যমে একক নায়িকা হিসেবে কাজের সুযোগ পান। এই ছবিটি সফল হয় এবং তিনি হাতে বেশ কিছু ছবি পান। রোজিনার বেশির ভাগ ছবিই পোষাকী। সুঅভিনয় ও গ্ল্যামার দিয়ে তিনি প্রথম শ্রেণীর নায়িকা হিসেবে নিজেকে প্রতিষ্ঠিত করেন।


title: অঞ্জু ঘোষ

text: অঞ্জু ঘোষ একজন বাংলাদেশী চলচ্চিত্র অভিনেত্রী। চলচ্চিত্রে আগমনের আগে তিনি চট্টগ্রামের মঞ্চে বাণিজ্যিক নাটকের অভিনেত্রী হিসেবে পরিচিত ছিলেন। তাঁর আসল নাম অঞ্জলি ঘোষ।


title: অঞ্জু ঘোষ

text:
বাংলাদেশের স্বাধীনতার আগে অঞ্জু ঘোষ ব্রাহ্মণবাড়িয়ার ভোলানাথ অপেরার হয়ে যাত্রায় নৃত্য পরিবেশন করতেন ও গানও গাইতেন।
১৯৮২ সালে এফ, কবীর চৌধুরী পরিচালিত ‘সওদাগর’ সিনেমার মাধ্যমে তাঁর চলচ্চিত্রে অভিষেক ঘটে।এই ছবিটি ব্যবসায়িকভাবে সফল ছিল। তিনি বাংলার নীলো নামে পরিচিত ছিলেন। তিনি রাতারাতি তারকা বনে যান।অনেকের মতে অঞ্জুর সাফল্য ছিল ভিত্তিহীন মৌলিক সাফল্য। অঞ্জু বাণিজ্যিক ছবির তারকা হিসেবে যতটা সফল ছিলেন সামাজিক ছবিতে ততটাই ব্যর্থ হন। ১৯৮৬ সালে তাঁর ক্যারিয়ার বিপর্যয়ের মুখে পড়লেও তিনি ফিরে আসেন ভালোভাবে।১৯৮৭ সালে অঞ্জু সর্বাধিক ১৪টি সিনেমাতে অভিনয় করেন মন্দার সময়ে যেগুলো ছিল সফল ছবি।তাঁর অভিনীত ‘বেদের মেয়ে জোছনা’ অবিশ্বাস্য রকমের ব্যবসা করে এবং সৃষ্টি করে নতুন রেকর্ড।তিনি সুঅভিনেত্রীও ছিলেন।১৯৯১ সালে বাংলা চলচ্চিত্রে নতুনের আগমনে শাবনাজদের মতো নায়িকাদের দাপটে তিনি ব্যর্থ হতে থাকেন। তিনি এই দেশ ছেড়ে চলে যান এবং কলকাতার চলচ্চিত্রে অভিনয় করতে থাকেন। বর্তমানে তিনি ভারতে বিশ্বভারতী অপেরায় যাত্রাপালায় অভিনয় করছেন।


title: শাবনাজ

text: শাবনাজ একজন বাংলাদেশী চলচ্চিত্র অভিনেত্রী। ৯০-এর দশকের শুরুর দিকে ‘চাঁদনী’ নামক চলচ্চিত্রের মাধ্যমে তিনি অভিষিক্ত হন।


title: শাবনাজ

text: ৯০-এর দশকের শুরুতে মূলত গৎবাঁধা ছবি ও একই নায়ক-নায়িকা দেখতে দেখতে বাংলাদেশের জন সাধারণ মারাত্নক ক্লান্ত হয়ে পড়েছিল।এমন সময়ে ‘চাঁদনী’ নামক চলচ্চিত্রের মুক্তি ছিল তাদের জন্য স্বস্তির।প্রবীণ পরিচালক এহতেশাম অনেক ঝুঁকি নিয়ে ছবিটি তৈরি করেন এবং সফল হন।এই ছবিটি সুপারহিট হয়, যা পালটে দেয় তখনকার বাংলাদেশের চলচ্চিত্রের গতিধারা। শাবনাজ ও নাঈম জুটির প্রথম ছবি এহতেশাম পরিচালিত ‘চাঁদনী’। কয়েক বছরের চলচ্চিত্রের ক্যারিয়ারে তাঁরা জুটি হয়ে অভিনয় করেন বিশটির মতো ছবিতে। এর মধ্যে উল্লেখযোগ্য হচ্ছে ‘জিদ’, ‘লাভ’, ‘চোখে চোখে’, ‘অনুতপ্ত’, ‘বিষের বাঁশি’,‘সোনিয়া’, ‘টাকার অহংকার’, ‘সাক্ষাৎ’ ও ‘ঘরে ঘরে যুদ্ধ’।


title: শাবনাজ

text: নায়িকা শাবনাজের পথ ধরে চলচ্চিত্রে শুরু হয় নতুন শিল্পীদের আগমন ধারা।একে একে চলচ্চিত্রে আসেন শাহনাজ, শাবনূরের মতো নায়িকারা। ক্যারিয়ারের মধ্য গগনে তিনি তার প্রথম ছবির নায়ক নাঈমকে বিয়ে করে ফেলেন। ১৯৯৬ সালে বিয়ের পিঁড়িতে বসেন এ জুটি। সংসারে মনোনিবেশ করায় তিনি আর চলচ্চিত্রে তেমন সময় দিতে পারেননি।আস্তে আস্তে শাবনাজ চলচ্চিত্র জগৎ থেকে নিজেকে গুটিয়ে নিয়ে যান।তাঁর স্বামী নাঈমও চলচ্চিত্র থেকে বিদায় নেন।


title: তারাসুন্দরী

text: তারাসুন্দরী একজন বাঙ্গালী অভিনেত্রী যিনি সম্ভবত ১৮৭৭ সালে জন্মগ্রহণ করেন।


title: তারাসুন্দরী

text:
তারাসুন্দরী মাত্র ৭ বছর বয়সে বিনোদিনীর সাহায্যে ১৮৮৪ সালে স্টার থিয়েটারে যোগ দেন।তিনি দিরিশ ঘোষের চৈতন্যলীলা নামের একটি নাটকে নিমাইয়ের চরিত্রে অভিনয় করেন।তারাসুন্দরী সেই নাটকে ছেলের চরিত্রে অভিনয় করেন।প্রথম বালিকা চরিত্রে অভিনয় করেন হারানিধি নাটকে।১৮৯১ সাল থেকে তিনি নায়িকা চরিত্রে অভিনয় শুরু করেন।তিনি ১৮৯৪ সালে চন্দ্রশেখর নাটকে শৈবালিনী চরিত্রে অভিনয় করেন যা তাঁকে বিশেষ খ্যাতি এনে দায়। তারাসুন্দরীর অভিনয়ের দক্ষতার জন্য তাঁকে বলা হত নাট্যসম্রাজ্ঞী।
তারাসুন্দরী স্টার থিয়েটারের পর ক্লাসিক থিয়েটারে যোগ দেন। তিনি সেখানে প্রধান অভিনেত্রীতে পরিণত হন।প্রাথমিকভাবে তিনি অমৃতলাল মিত্রের কাছে অভিনয় শিখেন।ক্লাসিক থিয়েটারে এসে তিনি অমরেন্দ্রনাথ দত্তের কাছ থেকে আরো ভাল তালিম লাভ করেন।তিনি এখানে অনেকগুলো নাটকে অভিনয় করেন এবং বিপুল খ্যাতি অর্জন করেন।১৯২২ সাল পর্যন্ত তিনি নিয়মিত থিয়েটারে অভিনয় করেছেন।তবে অভিনয় ছেড়ে দেওয়ার পরও তিনি অভিনয় করেছে শিশির ভাদুড়ীর সাথে জনা ও রিজিয়ার ভূমিকায়।তারাসুন্দরী গল্প, কবিতাও লিখতেন বিনোদিনীর মতো।ব্যাক্তিগত জীবনে তিনি একাধিক বাবুর রক্ষিতা ছিলেন।ব্যাক্তিগত জীবনে তিনি তেমন সম্মান পাননি। অমরেন্দ্রনাথের অতি ঘনিষ্ঠ ছিলেন তারাসুন্দরী।


title: অঞ্জনা (বাংলাদেশী অভিনেত্রী)

text: অঞ্জনা (পর্দা নাম: অঞ্জনা সাহা, জন্ম ২৭ জুন ১৯৬৫) হলেন একজন বাংলাদেশী চলচ্চিত্র অভিনেত্রী। চলচ্চিত্র জগতে আসার আগে তিনি একজন নামী নৃত্যশিল্পী ছিলেন। তার অভিনীত প্রথম চলচ্চিত্র "সেতু" (১৯৭৬), কিন্তু তার পর্দায় অভিষেক হয় "দস্যু বনহুর" (১৯৭৬) চলচ্চিত্র দিয়ে। তার অভিনীত মোট মুক্তিপ্রাপ্ত চলচ্চিত্রের সংখ্যা প্রায় ৩ শতাধিক । তার অভিনীত উল্লেখযোগ্য চলচ্চিত্রগুলো হল "অশিক্ষিত" (১৯৭৮), "রূপালী সৈকতে" (১৯৭৯), "মোহনা" (১৯৮২), "পরিণীতা" (১৯৮৬), "রাম রহিম জন" (১৯৮৯)। "পরিণীতা" চলচ্চিত্রে ললিতা চরিত্রে অভিনয়ের জন্য ১১তম জাতীয় চলচ্চিত্র পুরস্কারে শ্রেষ্ঠ অভিনেত্রীর পুরস্কার লাভ করেন। এছাড়া তিনি "পরিণীতা" ও "রাম রহিম জন" ছবির জন্য দুইবার বাচসাস পুরস্কার লাভ করেন।


title: অঞ্জনা (বাংলাদেশী অভিনেত্রী)

text: অঞ্জনা ১৯৬৫ সালের ২৭ জুন তৎকালীন পূর্ব পাকিস্তানের (বর্তমান বাংলাদেশ) ঢাকার ঢাকা ব্যাংক কোয়ার্টারে এক সংস্কৃতিমনা পরিবারে জন্মগ্রহণ করেন।তারা দুই বোন এক ভাই তার একমাত্র সন্তান একটি ছেলে নাম মনি রায়।


title: অঞ্জনা (বাংলাদেশী অভিনেত্রী)

text: ছোটবেলা থেকে নৃত্যের প্রতি তার আগ্রহের কারণে তার বাবা মা তাকে নৃত্য শিখতে ভারতে পাঠান। সেখানে তিনি ওস্তাদ বাবুরাজ হীরালালের অধীনে নাচের তালিম নেন এবং কত্থক নৃত্য শিখেন। নৃত্যে দুইবার জাতীয় পুরস্কারও লাভ করেন তিনি।


title: অঞ্জনা (বাংলাদেশী অভিনেত্রী)

text: অঞ্জনার অভিনয় জীবন শুরু হয় ১৯৭৬ সালে বাবুল চৌধুরী পরিচালিত "সেতু" চলচ্চিত্র দিয়ে। তবে তার মুক্তিপ্রাপ্ত প্রথম চলচ্চিত্র শামসুদ্দীন টগর পরিচালিত "দস্যু বনহুর" (১৯৭৬)। ফোক ফ্যান্টাসি ঘরানার এই ছবিতে তার বিপরীতে ছিলেন সোহেল রানা। ১৯৭৮ সালে তিনি আজিজুর রহমান পরিচালিত "অশিক্ষিত" চলচ্চিত্রে নায়ক রাজ রাজ্জাকের বিপরীতে লাইলি চরিত্রে অভিনয় করেন। রাজ্জাকের বিপরীতে তিনি ৩০টি চলচ্চিত্রে অভিনয় করেছেন। রাজ্জাকের বিপরীতে তার অভিনীত অন্যান্য চলচ্চিত্রগুলো হল "জিঞ্জীর" (১৯৭৯), "আশার প্রদিপ" (১৯৭৯), "সানাই" (১৯৮২), "আশার আলো" (১৯৮২), "অভিযান" (১৯৮৪), "আনারকলি", "বৌরানী", "মানা", "বিধাতা" (১৯৮৯), "রাম রহিম জন" (১৯৮৯)। এছাড়া আলমগীর, জসিম, বুলবুল আহমেদ, জাফর ইকবাল, ওয়াসিম, উজ্জ্বল, সোহেল চৌধুরী, ইলিয়াস কাঞ্চন সবার সাথে অভিনয় করেছেন।


title: অঞ্জনা (বাংলাদেশী অভিনেত্রী)

text: অঞ্জনা বাংলাদেশ আওয়ামী লীগের রাজনীতিতে সক্রিয় ভূমিকা পালন করছেন। তিনি বাংলাদেশ যুব মহিলা লীগের কেন্দ্রীয় কমিটির সদস্য এবং আওয়ামী সাংস্কৃতিক লীগের সভাপতিমণ্ডলীর সদস্য। তাকে ২০১৭ সালে কুমিল্লা সিটি কর্পোরেশন নির্বাচনে আওয়ামী লীগের মেয়র প্রার্থী আঞ্জুম সুলতানা সীমার নির্বাচনী প্রচারণায় দেখা যায়।


title: অঞ্জনা (বাংলাদেশী অভিনেত্রী)

text: অভিনয়ের পাশাপাশি অঞ্জনা চলচ্চিত্র প্রযোজনা ও করেছেন। চলচ্চিত্র গুলো হলো।


title: মৌসম নুর

text: মৌসম নুর পশ্চিমবঙ্গ থেকে ভারতীয় সংসদে নির্বাচিত ভারতীয় জাতীয় কংগ্রেস দলের একজন সাংসদ। তার পুরো নাম মৌসম বেনজির নুর।


title: মৌসম নুর

text: তাঁর পিতা ও মাতার নাম যথাক্রমে সৈয়দ মহম্মদ নুর ও রুবি নুর। মৌসম নুর কলকাতা বিশ্ববিদ্যালয় থেকে আইনবিদ্যায় স্নাতক। ২০০৯ সালে মায়ের মৃত্যুর পর তিনি রাজনীতিতে প্রবেশ করেন। এই বছর সুজাপুর বিধানসভা কেন্দ্র থেকে তিনি পশ্চিমবঙ্গ বিধানসভায় নির্বাচিত হন। উল্লেখ্য, রুবি নুর এই কেন্দ্র থেকে তিন বার বিধায়ক নির্বাচিত হয়েছিলেন। এরপর সেই বছরই মালদহ উত্তর লোকসভা কেন্দ্র থেকে ভারতীয় সংসদে নির্বাচিত হন মৌসম।


title: মৌসম নুর

text: ২০০৯ সালের ১২ ডিসেম্বর তিনি মির্জা কায়েস বেগের সঙ্গে বিবাহবন্ধনে আবদ্ধ হন। পারিবারিক পরিচয়ে মৌসম নুর বিশিষ্ট কংগ্রেস নেতা আবু বারকাত আতাউর গণী খান চৌধুরীর ভাগ্নী। তাঁর দুই মামা আবু নাসের খান চৌধুরী ও আবু হাসেম খান চৌধুরীও সক্রিয় রাজনীতির সঙ্গে যুক্ত।


title: সুলতান আহমেদ

text: সুলতান আহমেদ ভারতের হলেন দ্বিতীয় মনমোহন সিংহ মন্ত্রিসভার পর্যটন প্রতিমন্ত্রী। তিনি সর্বভারতীয় তৃণমূল কংগ্রেসের সদস্য এবং উলুবেড়িয়া লোকসভা কেন্দ্র থেকে পঞ্চদশ লোকসভায় নির্বাচিত।


title: সুলতান আহমেদ

text: ৫৬-বছর-বয়সী সুলতান আহমেদ তৃণমূল কংগ্রেসে সংখ্যালঘু সম্প্রদায়ের অন্যতম প্রতিনিধি। তিনি কংগ্রেসের টিকিটে দু'বার (১৯৮৭-৯১ ও ১৯৯৬-২০০১) এন্টালি থেকে বিধায়ক নির্বাচিত হয়েছিলেন।


title: সুলতান আহমেদ

text: ১৯৬৯ সালে মৌলানা আজাদ কলেজে সুলতান আহমেদ কংগ্রেসের ছাত্রশাখা ছাত্রপরিষদে যোগ দেন। ১৯৭৩ সালে তিনি যুব কংগ্রেসের সদস্য হন। ১৯৭৮-৮০ সময়কালে তিনি যুব কংগ্রেসের জেলা সম্পাদক ছিলেন। ১৯৯৭ সালে তৃণমূল কংগ্রেস গঠিত হয়। সুলতান আহমেদ ছিলেন এই নবগঠিত দলের অন্যতম প্রতিষ্ঠাতা-সদস্য। তিনি আগে মহামেডান স্পোর্টিং ক্লাবের সচিব ছিলেন। মন্ত্রিত্বলাভের পর তিনি উক্ত দলের সভাপতি হন।


title: উপানুষ্ঠানিক শিক্ষা

text: উপানুষ্ঠানিক শিক্ষা শিক্ষার একটি ধরন। মূলত উন্নয়নশীল দেশের আর্থসামাজিক প্রেক্ষাপটের আলোকে এই ধারার উৎপত্তি। সাধারণত আনুষ্ঠানিক শিক্ষা পদ্ধতি বা প্রতিষ্ঠানের বাইরে, সুনির্দিষ্ট জনগোষ্টির জন্য, বিশেষ উদ্দেশ্যে সংগঠিত এবং বিশেষ শিখন চাহিদা পূরণের জন্য, আলাদাভাবে বা সমন্বিত কার্যক্রমের অংশ হিসেবে পরিচালিত শিক্ষামূলক কার্যক্রমই হচ্ছে উপানুষ্ঠানিক শিক্ষা (non formal education)।


title: উপানুষ্ঠানিক শিক্ষা

text: উপানুষ্ঠানিক শিক্ষার ধারণা নতুন নয়। উন্নয়নশীল দেশে প্রাথমিক শিক্ষা সমাপ্ত করার আগেই অনেক শিক্ষার্থী ঝরে পড়ে (drop out) বা কোন না কোন কারণে প্রাথমিক শিক্ষাচক্র (primary education cycle) সমাপ্ত করার আগেই স্কুল থেকে ঝরে পরে। ফলে এইসব দেশে এইভাবে নিরক্ষর জনগণের সংখ্যা ক্রমাগত বাড়তে থাকে। তাই তাদের মানে এইসব দেশের বিশাল নিরক্ষর জনগোষ্ঠীর অন্তর্গত অসুবিধাগ্রস্থ (disadvantaged) ছেলে-মেয়ে, কিশোর-কিশোরী এবং বয়স্ক লোকদের উপানুষ্ঠানিক শিক্ষার মাধ্যমে শিক্ষার দ্বিতীয় সুযোগ (second chance of education) প্রদান করা যায়। তাই উপানুষ্ঠানিক শিক্ষাকে শিক্ষার দ্বিতীয় সুযোগ দানকারী কার্যক্রমও বলা হয়।


title: উপানুষ্ঠানিক শিক্ষা

text: আবার উন্নয়নশীল দেশসমূহে দেখা যায় সরকারের একার পক্ষে সকল শ্রেণির সকল মানুষের আনুষ্ঠানিক শিক্ষার চাহিদা পূরণ করা সম্ভব হয় না। তাই সেইসব ক্ষেত্রে আনুষ্ঠানিক শিক্ষার সহায়ক/সম্পূরক ও পরিপূরক (supplementary and complementary) হিসেবেও কাজ করে উপানুষ্ঠানিক শিক্ষা। তবে কখনোই উপানুষ্ঠানিক শিক্ষা আনুষ্ঠানিক শিক্ষার সমান্তরাল শিক্ষা ব্যবস্থা হিসেবে কাজ করতে পারে না।


title: উপানুষ্ঠানিক শিক্ষা

text: উপানুষ্ঠানিক শিক্ষার উল্লেখ্যযোগ্য কিছু বৈশিষ্ট্য-


title: উপানুষ্ঠানিক শিক্ষা

text: ১। এটি একটি সুশৃঙ্খল নিয়ম-কানুন ও পদ্ধতির মাধ্যমে পরিচালিত উন্মুক্ত শিক্ষা ব্যবস্থা।


title: উপানুষ্ঠানিক শিক্ষা

text: ২। শিক্ষাক্রম নির্দিষ্ট নয়, আর থাকলেও শিথিলযোগ্য।


title: উপানুষ্ঠানিক শিক্ষা

text: ৩। ডিগ্রীমুখী বা সার্টিফিকেটমুখী শিক্ষা নয়।


title: উপানুষ্ঠানিক শিক্ষা

text: ৪। এটি স্থানীয় সুযোগ-সুবিধা ভিত্তিক শিক্ষা কার্যক্রম


title: উপানুষ্ঠানিক শিক্ষা

text: ৫। শিক্ষার্থীদের চাহিদা অনুসারে বিষয়বস্তু নির্ধারিত হয়।


title: উপানুষ্ঠানিক শিক্ষা

text: ৬। ব্যবহারিক দিকগুলোর প্রতি বেশী লক্ষ রাখা হয়।


title: উপানুষ্ঠানিক শিক্ষা

text: ৭। আলাদাভাবে পরীক্ষা পদ্ধতির ব্যবস্থা নেই তবে ধারাবাহিক মূল্যায়নের ব্যবস্থা আছে।


title: সুচরিতা

text: সুচরিতা একজন বাংলাদেশী চলচ্চিত্র অভিনেত্রী। সুচরিতার আসল নাম বেবী হেলেন। ১৯৬৯ সালে শিশু শিল্পী হিসেবে "বাবুল" ছবিতে প্রথম অভিনয় করেন। নায়িকা হিসেবে "স্বীকৃতি" ছবিতে প্রথম অভিনয় করেন ১৯৭২ সালে। ১৯৭৭ সালে "আবদুল লতিফ বাচ্চু" পরিচালিত যাদুর বাঁশী ছবিটি তাকে জনপ্রিয়তার শীর্ষে পৌছে দেয়। চাষী নজরুল ইসলামের "হাঙর নদী গ্রেনেড" ছবিতে অভিনয় করে তিনি শ্রেষ্ঠ অভিনেত্রী বিভাগে জাতীয় চলচ্চিত্র পুরস্কার অর্জন করেন।


title: সুচরিতা

text: সুচরিতা একজন শিশু শিল্পী হিসেবে চলচ্চিত্রে প্রথম কাজ করেন যখন তাঁর নাম ছিল বেবী হেলেন। ‘বাবলু’ চলচ্চিত্রে তিনি শিশু শিল্পী হিসেবে ব্যাপক খ্যাতি অর্জন করেন। নায়িকা হিসেবে সুচরিতা প্রথম অভিনয় করেন আজিজুর রহমান পরিচালিত ‘স্বীকৃতি’ ছবিতে। প্রথমদিকে তিনি খুব একটা সফল না হলেও পরে ভালোই জনপ্রিয়তা অর্জন করেন এবং প্রথম শ্রেণীর নায়িকা হিসেবে জায়গা করে নেন। রোমান্টিক চলচ্চিত্রে তাঁর সাথে জুটি গড়ে ওঠে ইলিয়াস কাঞ্চন, ওয়াসিম এবং উজ্জ্বলের সাথে। সুচরিতার চমৎকার শারীরিক অবয়ব এবং ফটোজেনিক চেহারা তাঁকে একটা শক্ত ভীত গড়ে দেয়। তিনি একজন সু-অভিনেত্রীও ছিলেন। ক্যারিয়ারের এক জনপ্রিয় মূহুর্তে তিনি বিয়ে করেন চিত্র নায়ক জসিমকে। তবে এই সংসার বেশি দিন টেকেনি এবং তিনি আবার চলচ্চিত্রে ফিরে আসেন। এ সময় তিনি বেশ কিছু বিকল্প ধারার চলচ্চিত্রে অভিনয় করেন। ১৯৮১ সালে তিনি বাংলাদেশ চলচ্চিত্র সাংবাদিক সমিতির পুরস্কার লাভ করেন শ্রেষ্ঠ অভিনেত্রী হিসেবে।


title: মুসলিম সাহিত্য সমাজ

text: মুসলিম সাহিত্য সমাজ ছিল বাংলাদেশের একটি বুদ্ধিমুক্তির আন্দোলনের দল যা ১৯২৭ সালে প্রতিষ্ঠিত শিখা পত্রিকার সাথে সাথে গঠিত হয়। মুসলিম সাহিত্য সমাজের কর্ণধার ছিলেন কাজী মোতাহার হোসেন, কাজী আবদুল ওদুদ এবং আবুল হুসেন। ১৯৩৭ সাল পর্যন্ত মাত্র এক দশক চলেছিল এই ঢাকা কেন্দ্রিক গোষ্ঠীটির কার্যক্রম।


title: মুসলিম সাহিত্য সমাজ

text: সে সময় অবিভক্ত বাংলার সবচেয়ে পিছিয়ে পড়া অংশ ছিল পূর্ব বাংলা এবং যার প্রধান শহর ছিল ঢাকা। এ অঞ্চলের সংখ্যাগরিষ্ঠ লোকজন ছিলেন মুসলমান যাদের সামগ্রিক সামাজিক পরিমণ্ডল ছিল শাস্ত্র ও সংস্কারের অচলায়তনে আবদ্ধ।কাজী মোতাহার হোসেনের দ্বিতীয় বর্ষের কার্য বিবরণীতে পাওয়া যায় : “আমরা চাই সমাজের চিন্তাধারাকে কুটিল ও পঙ্কিল পথ হইতে ফিরাইয়া প্রেম ও সৌন্দর্য্যের সহজ সত্য পথে চালিত করিয়া আমাদের দায়িত্ববোধের পরিচয় দিতে। এক কথা আমরা বুদ্ধিকে মুক্ত রাখিয়া প্রশান্ত জ্ঞানদৃষ্টি দ্বারা বস্তু জগত ও ভাবজগতের ব্যাপারাদি প্রত্যক্ষ ও করিতে ও করাইতে চাই।” মুসলিম সাহিত্য সমাজের লক্ষ্য ছিল ধর্ম ও ধর্ম প্রভাবিত মুসলমান সমাজকে বৈজ্ঞানিক যুক্তির পাটাতনের উপর দাঁড় করিয়ে দিতে। মুসলিম সাহিত্য সমাজ করণীয় সম্পর্কে পাওয়া যায় : “মুসলিম সমাজে অনেক গলদ ঢুকিয়াছে। মিথ্যা হাদিস দ্বারা ঐ সবের সমর্থন চলিতেছে; অনেক সময় লোকেরা নিজেদের মতলব হাসিল করার জন্য হাদিস সৃষ্টি করিয়াছে; যে সমস্ত হাদিস বুদ্ধির দ্বারা সমর্থিত নহে তাহা মানিতে হইবে না; কুরআনের ব্যাখা যাহা হইয়া গিয়াছে তাহা ব্যতীত আর হইতে পারিবে না,ইহা ঠিক নহে; কাল ও অবস্থা ভেদে ইহার নতুন ব্যাখ্যা। দিতে হইবে।”


title: মুসলিম সাহিত্য সমাজ

text: ১৯২৯ সালে মুসলিম সাহিত্য সমাজের তৃতীয় বার্ষিক অধিবেশন শেষে গ্রহণ করা হয়েছিল সমাজ সংস্কারের পাঁচ দফা প্রস্তাব :


title: শাবনূর

text: শাবনূর (জন্ম: ১৭ ডিসেম্বর, ১৯৭৯) বাংলাদেশের চলচ্চিত্র ইতিহাসের তুমুল জনপ্রিয় অভিনেত্রী। ৯০ দশক থেকে এ পর্যন্ত আসা চিত্র তারকাদের মধ্যে সবচেয়ে জনপ্রিয় চিত্র তারকা হিসেবে বিবেচনা করা হয় তাকে। প্রখ্যাত চলচ্চিত্রকার এহতেশাম পরিচালিত "চাঁদনী রাতে" সিনেমার মাধ্যমে চলচ্চিত্রে আগমন শাবনূরের। প্রথম ছবি ব্যর্থ হলেও পরে সালমান শাহের সাথে জুটি গড়ে ব্যাপক জনপ্রিয়তা পান। একে একে এ জুটি সুপারহিট ছবি দিতে থাকেন। সালমানের অকাল মৃত্যুতে সাময়িক ভাবে শাবনূরের ক্যারিয়ার হুমকির মুখে পড়লেও তার চিরায়ত বাঙালি প্রেমিকার ইমেজ এবং অসাধারন অভিনয় ক্ষমতা তাকে দর্শকদের হৃদয়ে শক্ত আসন গড়তে সাহায্য করে। পরে রিয়াজ, শাকিল খান, ফেরদৌস ও শাকিব খান এর সাথে জনপ্রিয় জুটি গড়ে অসংখ্য ব্যবসাসফল ও জনপ্রিয় ছবি উপহার দেন। ক্যারিয়ারের শেষের দিকে ছিপছিপে গড়ন ও সুশ্রী চেহারার এই অসম্ভব সুন্দরী নায়িকা মুটিয়ে গেলে সমালোচিত হন। বর্তমানে তিনি অস্ট্রেলিয়াতে পরিবার নিয়ে বসবাস করছেন। শোনা যাচ্ছে তিনি চলচ্চিত্রে কামব্যাক করার পরিকল্পনা করেই নিজেকে প্রস্তুত করছেন এখন।


title: শাবনূর

text: শাবনূর ২০০৫ সালে মোস্তাফিজুর রহমান মানিক পরিচালিত "দুই নয়নের আলো" ছবিতে অভিনয় করে তার ক্যারিয়ারের একমাত্র জাতীয় চলচ্চিত্র পুরস্কার লাভ করেন। তারকা জরিপে শ্রেষ্ঠ চলচ্চিত্র অভিনেত্রী বিভাগে রেকর্ড পরিমান ১০ বার মেরিল-প্রথম আলো পুরস্কার লাভ করেন।


title: শাবনূর

text: শাবনূর ১৯৭৯ সালের ১৭ ডিসেম্বর বাংলাদেশের যশোর জেলার শার্শা উপজেলার নাভারণে জন্মগ্রহণ করেন। পারিবারিক ভাবে তার নাম রাখা হয় কাজী শারমিন নাহিদ "নুপুর"। পরে স্বনামধন্য নির্মাতা এবং তার মেনটর এহতেশাম তার নাম রাখেন শাবনূর। শাবনূর শব্দের অর্থ রাতের আলো। শাবনূরের পিতার নাম শাহজাহান চৌধুরী। তিন ভাই বোনের মধ্যে সবচেয়ে বড় তিনি। বোন ঝুমুর এবং ভাই তমাল দুজনেই নিজ নিজ পরিবারসহ অস্ট্রেলিয়া প্রবাসী।


title: শাবনূর

text: শাবনূরের প্রথম চলচ্চিত্র "চাঁদনী রাতে" ১৯৯৩ সালে মুক্তি পায়। ছবিটি পরিচালনা করেন এহতেশাম এবং তার বিপরীতে নায়ক ছিল সাব্বির। এই ছবিটি ব্যর্থ হয়। পরে চিত্র নায়ক সালমান শাহের সাথে জুটি বেধে ১৪টি চলচ্চিত্রে অভিনয় করেন যার প্রায় সবগুলোই ছিল ব্যবসায়িক মানদন্ডে সফল। সালমান শাহ-শাবনূর জুটির প্রথম ছায়াছবি জহিরুল হক পরিচালিত "তুমি আমার" ১৯৯৪ সালে মুক্তি পায়। একই বছর শাহ আলম কিরণ তাদের নিয়ে ফারুক-কবরী জুটির "সুজন সখী" চলচ্চিত্রের রঙিন পুনঃনির্মাণ "সুজন সখি" নির্মাণ করেন। ১৯৯৫ সালে "স্বপ্নের ঠিকানা", ১৯৯৬ সালে "স্বপ্নের পৃথিবী", "তোমাকে চাই", ১৯৯৭ সালে শিবলি সাদিক পরিচালিত "আনন্দ অশ্রু" এ জুটির উল্লেখযোগ্য ছবি। পরে তিনি নায়ক রিয়াজ এর বিপরীতে অভিনয় করে দারুন সফলতা অর্জন করেন। রিয়াজের বিপরীতে ১৯৯৭ সালে "মন মানেনা" ও "তুমি শুধু তুমি" এবং ১৯৯৯ সালে অভিনীত "ভালবাসি তোমাকে" ও "বিয়ের ফুল" ছায়াছবিগুলো ব্যবসা সফল হয়। পাশাপাশি তিনি অভিনেতা ফেরদৌসের সাথেও সফল হন। এছাড়াও তিনি মান্না, শাকিব খানের সাথে অভিনয় করে সফল হয়েছেন। এসময়ে তিনি "ভালবাসি তোমাকে" চলচ্চিত্রের জন্য শ্রেষ্ঠ অভিনেত্রী বিভাগে বাচসাস পুরস্কার লাভ করেন এবং ১৯৯৮ ও ১৯৯৯ সালের চলচ্চিত্রের জন্য পর্যন্ত টানা দুইবার তারকা জরিপে শ্রেষ্ঠ চলচ্চিত্র অভিনেত্রী বিভাগে মেরিল-প্রথম আলো পুরস্কার লাভ করেন।


title: শাবনূর

text: ২০০০ সালে শাবনূর রিয়াজের বিপরীতে মতিন রহমান পরিচালিত "নারীর মন" ও "এ মন চায় যে..!", এফ আই মানিক পরিচালিত "এ বাঁধন যাবেনা ছিঁড়ে", জাকির হোসেন রাজু পরিচালিত "নিঃশ্বাসে তুমি বিশ্বাসে তুমি", সাঈদুর রহমান সাঈদ পরিচালিত "এরই নাম দোস্তি", শাকিব খানের বিপরীতে এফ আই মানিক পরিচালিত "ফুল নেবে না অশ্রু নেবে" এবং ইস্পাহানি আরিফ জাহান পরিচালিত "গোলাম" চলচ্চিত্রে অভিনয় করেন। ২০০১ সালে তিনি রিয়াজের বিপরীতে দেবাশীষ বিশ্বাস পরিচালিত হাস্যরসাত্মক-রোম্যান্সধর্মী "শ্বশুরবাড়ী জিন্দাবাদ", গাজী মাহবুব পরিচালিত রোম্যান্সধর্মী "প্রেমের তাজমহল", ও এফ আই মানিক পরিচালিত রোম্যান্সধর্মী "স্বপ্নের বাসর" চলচ্চিত্রে অভিনয় করেন। পরের বছর আমজাদ হোসেন পরিচালিত "সুন্দরী বধূ", এফ আই মানিক পরিচালিত "হৃদয়ের বন্ধন" ও "স্বামী স্ত্রীর যুদ্ধ", জাকির হোসেন রাজু পরিচালিত "মিলন হবে কত দিনে" ও "ভালবাসা কারে কয়", শাহাদৎ হোসেন লিটন পরিচালিত "ও প্রিয়া তুমি কোথায়" এবং আজাদী হাসনাত ফিরোজ পরিচালিত "সবার উপরে প্রেম" চলচ্চিত্রে অভিনয় করেন। ২০০০ থেকে ২০০২ সালের চলচ্চিত্রের জন্য তিনি টানা তিনবার যথাক্রমে ২০০০ সালের সকল চলচ্চিত্র, ২০০১ সালের "শ্বশুরবাড়ী জিন্দাবাদ", এবং ২০০২ সালের "স্বামী স্ত্রীর যুদ্ধ" চলচ্চিত্রের জন্য তারকা জরিপে শ্রেষ্ঠ চলচ্চিত্র অভিনেত্রী বিভাগে মেরিল-প্রথম আলো পুরস্কার লাভ করেন।


title: শাবনূর

text: ২০০৩ সালে অভিনয় করেন মতিন রহমান পরিচালিত "মাটির ফুল", এফ আই মানিক পরিচালিত "দুই বধূ এক স্বামী", আমজাদ হোসেন পরিচালিত "প্রাণের মানুষ", আজাদী হাসনাত ফিরোজ পরিচালিত "বউ শাশুড়ীর যুদ্ধ", জিল্লুর রহমান পরিচালিত "স্বপ্নের ভালবাসা", মহম্মদ হান্‌নান পরিচালিত "নয়ন ভরা জল" চলচ্চিত্রে। এ বছর "বউ শাশুড়ীর যুদ্ধ" ছবিতে বর্ষা চরিত্রে অভিনয়ের জন্য সেরা অভিনেত্রী হিসেবে বাচসাস পুরস্কার অর্জন করেন এবং দর্শক জরিপে শ্রেষ্ঠ চলচ্চিত্র অভিনেত্রীর জন্য মেরিল-প্রথম আলো পুরস্কার এর মনোনয়ন লাভ করেন। ২০০৪ সালে শাবনূর কাজী হায়াৎ পরিচালিত অপরাধ-নাট্যধর্মী "অন্য মানুষ", মোস্তফা সরয়ার ফারুকী পরিচালিত হাস্যরসাত্মক-নাট্যধর্মী "ব্যাচেলর", আজাদী হাসনাত ফিরোজ পরিচালিত "ফুলের মত বউ", মিজানুর রহমান খান দীপু পরিচালিত "যত প্রেম তত জ্বালা", শিল্পী চক্রবর্তী পরিচালিত "তোমার জন্য পাগল" চলচ্চিত্রে অভিনয় করেন। "ফুলের মত বউ" ছবিতে রুবী চরিত্রে অভিনয়ের জন্য ষষ্ঠবারের মত দর্শক জরিপে শ্রেষ্ঠ চলচ্চিত্র অভিনেত্রীর জন্য মেরিল-প্রথম আলো পুরস্কার লাভ করেন। ২০০৫ সালে তার অভিনীত চলচ্চিত্রের মধ্যে রয়েছে আমজাদ হোসেন পরিচালিত নাট্যধর্মী "কাল সকালে", সালাউদ্দিন লাভলু পরিচালিত হাস্যরসাত্মক-নাট্যধর্মী "মোল্লা বাড়ীর বউ", মোস্তাফিজুর রহমান মানিক পরিচালিত বিয়োগান্তক-নাট্যধর্মী "দুই নয়নের আলো" এবং রোম্যান্টিক "আমার স্বপ্ন তুমি"। "দুই নয়নের আলো" ছায়াছবিতে সেঁজুতি চরিত্রের অভিনয় করে অর্জন করেন প্রথমবারের মত শ্রেষ্ঠ অভিনেত্রী বিভাগে জাতীয় চলচ্চিত্র পুরস্কার। এছাড়া "মোল্লা বাড়ীর বউ" চলচ্চিত্রে পারুল চরিত্রে অভিনয়ের জন্য লাভ করেন দর্শক জরিপে শ্রেষ্ঠ চলচ্চিত্র অভিনেত্রীর জন্য মেরিল-প্রথম আলো পুরস্কার।


title: শাবনূর

text: ২০০৬ সালে শাবনূর খ্যাতনামা কথাসাহিত্যিক হুমায়ূন আহমেদ রচিত উপন্যাস "জনম জনম" অবলম্বনে নির্মিত "নিরন্তর" ছায়াছবিতে অভিনয় করেন। আবু সাইয়ীদ পরিচালিত এই ছবিতে তিথি চরিত্রে তার অভিনয় সমালোচকদের প্রশংসা লাভ করে। ২০০৭ সালের ঈদে মুক্তি পায় মালেক বিশ্বাস পরিচালিত "মেয়ে সাক্ষী", মহম্মদ হান্‌নান পরিচালিত "ভালবাসা ভালবাসা", এবং পি এ কাজল পরিচালিত "আমার প্রাণের স্বামী"। ২০০৮ সালে পি এ কাজলের রোম্যান্টিকধর্মী "১ টাকার বউ" ছবিতে অভিনয় করেন। এতে তার সহশিল্পী ছিল শাকিব খান ও রুমানা খান। ২০০৯ সালে রিয়াজের বিপরীতে মনতাজুর রহমান আকবর পরিচালিত "তুমি আমার স্বামী", এটিএম শামসুজ্জামান পরিচালিত "এবাদত" ও আব্দুল মান্নান পরিচালিত "মন বসে না পড়ার টেবিলে" এবং শাকিব খানের বিপরীতে পি এ কাজল পরিচালিত "স্বামী স্ত্রীর ওয়াদা" ও শাহ মোঃ সংগ্রাম পরিচালিত "বলবো কথা বাসর ঘরে" ছবিতে অভিনয় করেন। ২০০৭ থেকে ২০০৯ এই তিন বছর যথাক্রমে "আমার প্রাণের স্বামী" (২০০৭), "১ টাকার বউ" (২০০৮) ও "বলবো কথা বাসর ঘরে" (২০০৯) ছায়াছবির জন্য টানা তিনবার দর্শক জরিপে শ্রেষ্ঠ চলচ্চিত্র অভিনেত্রীর জন্য মেরিল-প্রথম আলো পুরস্কার জিতে নেন।


title: শাবনূর

text: শাবনূর ২০১০ সালে অভিনয় করেন মনতাজুর রহমান আকবর পরিচালিত "এভাবেই ভালোবাসা হয়", মোহাম্মদ হোসেন পরিচালিত "চাঁদের মত বউ", মোস্তাফিজুর রহমান মানিক পরিচালিত "মন ছুঁয়েছে মন", চন্দন চৌধুরী পরিচালিত "ভালোবেসে বউ আনব" এবং বি আর চৌধুরী পরিচালিত "বধূ তুমি কার" ছায়াছবিতে। এ বছর "এভাবেই ভালোবাসা হয়" ছায়াছবির জন্য তিনি দর্শক জরিপে শ্রেষ্ঠ চলচ্চিত্র অভিনেত্রীর জন্য মেরিল-প্রথম আলো পুরস্কার এর মনোনয়ন লাভ করেন। ২০১২ সালের শেষের দিকে "পাগল মানুষ" ছায়ছবির কাজ শুরু করেন কিন্তু শ্যুটিং স্পটে পরিচালক এম এম সরকার মারা গেলে ছায়াছবিটির কাজ অসমাপ্ত থেকে যায়। পরবর্তীতে ২০১৫ সালে আবার নতুন করে ছায়াছবিটির জন্য চুক্তিবদ্ধ হন এবং পরিচালক বদিউল আলম খোকন ছায়াছবিটির কাজ শেষ করেন। ২০১৩ সালে মুক্তি পায় ফেরদৌস ও মৌসুমীর সাথে অভিনীত মোস্তাফিজুর রহমান মানিক পরিচালিত "কিছু আশা কিছু ভালোবাসা"। ২০১৬ সালে চুক্তিবদ্ধ হন পি এ কাজলের "মন যারে চায়" ছায়াছবিতে। এতে তাকে একজন নারী নেত্রীর ভূমিকায় দেখা যাবে। এছাড়া চুক্তিবদ্ধ হন মোস্তাফিজুর রহমান মানিকের "কতদিন দেখিনি তোমায়" ছায়াছবিতে। এতে তার বিপরীতে কাজ করবেন ফেরদৌস।


title: শাবনূর

text: ২০১১ সালের ৬ ডিসেম্বর ব্যবসায়ী অনিক মাহমুদের সঙ্গে শাবনূরের আংটি বদল হয় এবং ২০১২ সালের ২৮ ডিসেম্বর তাকে বিয়ে করেন। তিনি অস্ট্রেলিয়ায় বসবাস শুরু করেন ও নাগরিকত্ব লাভ করেন। ২০১৩ সালের ২৯ ডিসেম্বর তিনি ১ম ছেলে সন্তানের মা হন। তার ছেলের নাম আইজান নিহান।


title: নোড

text:
তড়িৎ প্রকৌশলে একটি নোড মানে বর্তনীর মাঝে অবস্থিত যেকোন বিন্দু যেখানে দুই বা ততোধিক বর্তনীর উপাদান থাকে।২টি নোড ভিন্ন হওয়ার জন্য তাদের বিভবকে ভিন্ন হওয়া জরুরী।বাড়তি কোন জ্ঞানের সাহায্য ছাড়াই ওহমের সূত্রের, V=IR মাধ্যমে নোড আমরা নির্ণয় করতে পারি।আদর্শ তারের রোধ শূণ্য ধরা হয়।(এটা আসলে বাস্তবে সম্ভব না, তবে ভালো ধারণা)।তাই আমরা ধরে নেই যে তারের যে কোনে অংশেই বিভবের মান পরিবর্তিত হবে না।বর্তনীতে যেকোন উপাদানের মাঝের তারকে তাই একটা নোডের অন্তর্গত ধরা যায়।
বিভব=বিদ্যুৎ প্রবাহ*রোধ
যেহেতু বিভব মানে হলো একটা তারের যেকোন দুই অংশের মধ্যকার বিভবের পার্থক্যের পরিমাপঃ
Vab= (বিদ্যুৎ প্রবাহ) * ০
এজন্য যেকোন ২টি বিন্দুতে বিভব পার্থক্য হলো শূণ্য।তাই পুরো তারে উপাদানের মাঝের বিভব একই থাকে।


title: নোড

text:
এই বর্তনী চিত্রে সবুজ নোডের বিভব সমান থাকে সবসময়ই এবং নীল ও লাল নোডেও এক রকম ব্যাপার ঘটে।
বেশীর ভাগ ক্ষেত্রে একটা ধাতুর টুকরোর (যেমন কপার তার) একটি বিন্দুর সাথে অন্য ওই ধাতুরই অন্য একটি বিন্দুর বিভব পার্থক্য বা অন্য জাতের একটি ধাতু যা স্পর্শ করে আছে, সেটার একটি বিন্দুর বিভব পার্থক্য খুবই সামান্য যে এটাকে আমরা গণনায় ধরি না।তাই এদের পুরো অংশকেই একটা নোড ধরা যায়।
কিছু উল্লেখযোগ্য ব্যতিক্রম ঘটনা যেখানে বিভব পার্থক্য অনেক বেশি মানের থাকে এবং যা গুরুত্বপূর্ণঃ


title: সুপারনোড

text:
বর্তনী তত্ত্বে, সুপারনোড একটি তাত্ত্বিক ব্যাপার যা ব্যবহার করা হয় একটি বর্তনীকে সমাধান করতে।এটা করা যায় একটি বিভব উৎসকে একটি পয়েন্ট বিভব উৎস হিসেবে দেখে যা বর্তনীর বিভিন্ন নোডে অবস্থিত পয়েন্ট বিভব উৎসের সাথে সম্পর্কীত এবং গ্রাউন্ড নোডকে শুন্য বা ঋণাত্নক ধরে।
প্রত্যেক সুপারনোডে থাকে ২টি নোড, এর মাঝে একটি হলো নন-রেফারেন্স নোড এবং অপরটি আরেকটা নন-রেফারেন্স নোড বা রেফারেন্স নোড।সুপারনোডে থাকে রেফারেন্স নোড যার আছে একটি নোড বিভব চলক। নোডাল অ্যানালাইসিসের জন্য সুপারনোডের গঠন দরকার শুধুমাত্র ২টি নন-রেফারেন্স নোডের মাঝে।


title: বিপুল ভট্টাচার্য

text: বিপুল ভট্টাচার্য (১৯৫৫-২০১৩) একজন বাংলাদেশী লোকসঙ্গীত শিল্পী যিনি ১৯৭১ সালে বাংলাদেশের মুক্তিযুদ্ধের সময় গানের মাধ্যমে যুদ্ধ করেছিলেন। তাঁর এই কীর্তিকে তারেক মাসুদ পরিচালিত ‘মুক্তির গান’ নামক চলচ্চিত্রে দেখা গেছে।


title: বিপুল ভট্টাচার্য

text: ১৯৭১ সালে তাঁর বয়স ছিল মাত্র ১৬ বছর। তিনি তখন মেশিনগানের বিরুদ্ধে তাঁর গান এবং গলা দিয়ে যুদ্ধ করেছেন। মুক্তির গানে ১১টি গান আছে, যার অধিকাংশই লোকসুরভিত্তিক। এই গানগুলোর মধ্যে একটি ছাড়া বাকি সব গানই গেয়েছেন বিপুল ভট্টাচার্য। ১৯৭১ সালে গান নিয়ে তিনি ঘুরে বেড়িয়েছিলেন মাইলের পর মাইল। স্বাধীন বাংলা বেতার কেন্দ্র থেকে প্রচারিত বিপুল ভট্টাচার্যের গাওয়া গান মুক্তিযুদ্ধের সময় প্রেরণা জুগিয়েছে। বিপুল ভট্টাচার্য শরণার্থী শিবিরের হাজার হাজার মানুষের মনে সাহস সঞ্চার করেছিলেন গানের মাধ্যমে। তিনি ছিলেন মুক্তিসংগ্রামী শিল্পী সংস্থার সদস্য। মুক্তিসংগ্রামী শিল্পী সংস্থায় আরো ছিলেন লুবনা মরিয়ম, তারেক আলী, মাহমুদুর রহমান বেণু, নায়লা খান ,স্বপন চৌধুরী, শাহিন সামাদ, দেবব্রত চৌধুরী, দুলালচন্দ্র শীল, মোশাদ আলী। সদস্যরা শরণার্থী শিবিরে, মুক্তি ফৌজের ক্যাম্পে এবং মুক্তাঞ্চলে গান গেয়ে বেড়াতেন। ১৯৯৩ সালে এই গানগুলো আবার ধারণ করা হয় ছবিতে ব্যবহারের জন্য। বিপুল ভট্টাচার্য মুক্তিযুদ্ধের পর কোনো সম্মান বা স্বীকৃতি পাননি। তিনি গান শিখিয়ে জীবিকা নির্বাহ করতেন । দুঃখজনক হলো, মুক্তির গান মুক্তি পাওয়ার পর বিশাল সাফল্যের পরও একজন কণ্ঠশিল্পী হিসেবে তিনি টিকে থাকতে পারেননি।


title: বিপুল ভট্টাচার্য

text: ২০১০ সালে তাঁর ফুসফুসের ক্যান্সার ধরা পড়ে। তাঁর চিকিৎসার বিশাল খরচ মেটাতে এগিয়ে আসে তাঁর সহযোদ্ধারা। কেন্দ্রীয় গণগ্রন্থাগারের আয়োজন করা হয় গানের অনুষ্ঠান ও চলচ্চিত্র প্রদর্শনী। রেডিও ফুর্তি এক লাখ টাকা প্রদান করে। অবশেষে ৫ জুলাই, ২০১৩ তারিখে ঢাকার একটি হাসপাতালে মৃত্যুবরণ করেন বিপুল ভট্টাচার্য।


title: পঞ্চদশ লোকসভা

text: ভারতে ২০০৯ সালের সাধারণ নির্বাচনে নির্বাচিত পঞ্চদশ লোকসভার সদস্যবর্গ:


title: পঞ্চদশ লোকসভা

text:
সূত্র: বিভিন্ন সংবাদসংস্থা
নতুন সংযুক্ত প্রগতিশীল জোট (ইউপিএ) ক্যাবিনেটে ৭৯ জন সদস্য রয়েছেন (প্রধানমন্ত্রী মনমোহন সিংহ ও তাঁর সহযোগী ৭৮ জন সদস্য)। মনমোহন সিংহ সহ ২০ জন ক্যাবিনেট মন্ত্রী ২০০৯ সালের ২২ মে এবং অপর ৫৯ জন ক্যাবিনেট মন্ত্রী ২০০৯ সালের ২৭ মে শপথ গ্রহণ করেন। এই মন্ত্রিসভার ৫ জন অ-কংগ্রেসি ক্যাবিনেট মন্ত্রী হলেন ডিএমকে'র দয়ানিধি মারান ও এম. কে. আঝাগিরি, তৃণমূল কংগ্রেসের মমতা বন্দ্যোপাধ্যায়, এনসিপি'র শরদ পওয়ার ও ন্যাশানাল কনফারেন্সের ফারুক আবদুল্লা।


title: পঞ্চদশ লোকসভা

text: সূত্র:একই পরিবার থেকে নির্বাচিত পঞ্চদশ লোকসভার সদস্যেরা হলেন:


title: জাস্টিন বিবার

text: জাস্টিন ড্রিউ বিবার (ইংরেজীতে: Justin Drew Bieber) ( , জন্ম মার্চ ১, ১৯৯৪) একজন কানাডিয় সঙ্গীতশিল্পী, গীতিকার এবং সঙ্গীত প্রযোজক। বিবার ২০০৯ সালের শেষের দিকে তার প্রথম এক্সটেন্ডেড প্লে মাই ওয়ার্ল্ড মুক্তি দেয়। এটি যুক্তরাষ্ট্রে প্লাটিনাম স্বীকৃতি লাভ করে। বিবার-ই প্রথম শিল্পী যার প্রথম অ্যালবামের সাতটি গান বিলবোর্ড হট ১০০ তালিকায় স্থান করে নেয়।


title: জাস্টিন বিবার

text: বিবারের প্রথম পূর্ণ অ্যালবাম "মাই ওয়ার্ল্ড ২.০" ২০১০ এর ২৩ মার্চ প্রকাশিত হয়। অ্যালবামটি বাণিজ্যিকভাবে সাফল্য অর্জন করে এবং বেশ কয়েকটি দেশে শীর্ষ দশে স্থান করে নেয়। এটি যুক্তরাষ্ট্রে প্লাটিনাম সনদে ভূষিত হয়। এই অ্যালবামের বেবি গানটি বিশ্বব্যাপী ব্যাপক সাফল্য অর্জন করে। ইউটিউবের এখন পর্যন্ত সবচেয়ে সর্বাধিক প্রদর্শিত, আলোচিত এবং পছন্দিত ভিডিওগুলোর একটি হলো এই গানটির মিউজিক ভিডিও। বিবারের পরবর্তি অ্যালবাম "নেভার সে নেভার – দ্য রিমিক্সেস"। এটি প্রকাশিত হয় ১৪ ফেব্রুয়ারি ২০১১। তার দ্বিতীয় স্টুডিও অ্যালবাম ছিল আন্ডার দ্য মিসলটো যা মুক্তি পায় ২০১১ সালের নভেম্বরে।


title: জাস্টিন বিবার

text: ২০১২ সালে জাস্টিন বিবার প্রকাশ করে তার তৃতীয় স্টুডিও অ্যালবাম বিলিভ। তার চতুর্থ অ্যালবাম পারপাস ২০১৫ সালের নভেম্বরে মুক্তি পায়। যুক্ত্রাষ্ট্রে তার অ্যালবাম ও গানের মোট বিক্রি সংখ্যা ৪৪.৭ মিলিয়ন।


title: জাস্টিন বিবার

text: জাস্টিন বিবার বিগত কয়েক অসংখ্য পুরস্কার ও সাধুবাদ অর্জন করেছেন। ২০১০ অ্যামেরিকান মিউজিক অ্যাওয়ার্ডস-এ বিবার বর্ষসেরা শিল্পীর পুরস্কার অর্জন করেন। এছাড়া তিনি ৫৩তম গ্র্যামি অ্যাওয়ার্ডস-এ শ্রেষ্ঠ নবীন শিল্পী ও বেস্ট পপ ভোকাল অ্যালবাম পুরস্কার দুইটির জন্য মনোনীত হন। বিবারের সঙ্গীত, চিত্র ইত্যাদি বিশ্বব্যাপী আলোচনা, সমালোচনা ও বিতর্কের বিষয় পরিণত হয়েছে।


title: জাস্টিন বিবার

text: জাস্টিন বিবার ১৯৯৪ সালের ১ মার্চ কানাডার অন্টারিওর লন্ডনে জন্মগ্রহণ করেন। বিবারের মা প্যাটি ম্যালেট যখন গর্ভবতী হন, তখন তাঁর বয়স ১৮। বিবারের মা সামান্য বেতনে বিভিন্ন দপ্তরে কাজ করতেন। বিবারের বাবা জেরিমি বিবার পরবর্তিতে আরেক মহিলাকে বিয়ে করেন এবং তাঁর আরও দুই সন্তান হয়। বিবারের দাদা ছিলেন কানাডাতে অভিবাসী জার্মান নাগরিক।


title: জাস্টিন বিবার

text: শৈশবে বিবার হকি, সকার এবং দাবাতে আগ্রহী ছিলেন। সেসময় তিনি সঙ্গীতের প্রতি উচ্চাকাঙ্খা পোষণ করতেন। বিবার নিজে নিজে গীটার, ড্রাম, পিয়ানো বাজানো শেখেন। ২০০৭ সালে বিবার স্থানীয় এক অনুষ্ঠানে গান পরিবেশন করে দ্বিতীয় স্থান অধিকার করেন। বিবারের মা ম্যালেট বিবারের সেই পরিবেশনা ধারণ করে ইউটিউবে প্রকাশ করেন। ম্যালেট বিবারের অন্যান্য সঙ্গীত পরিবেশনাও অনুরূপভাবে ইন্টারনেটে প্রকাশ করতে থাকেন এবং ক্রমেই ইউটিউবে বিবারের জনপ্রিয়তা বৃদ্ধি পেতে থাকে।


title: জাস্টিন বিবার

text: ২০০৮ সালে ইউটিউব দ্বারা বিবারের প্রতিভা স্কুটার ব্রাউনের নজরে আসে। পরবর্তিতে স্কুটার ইউটিউবে বিবারের মিউজিক ভিডিওতে অভিনয় করেন। এছাড়া স্কুটার ব্রাউন পরে বিবারের ম্যানেজার হন। স্কুটার বিবারকে পরে আশারের সাথে পরিচয় করিয়ে দেন। এর কিছুদিন পরই বিবার রেমন্ড ব্রাউন মিডিয়া গ্রুপ-এর সাথে চুক্তি করেন। পরবর্তিতে বিবার আইল্যান্ড রেকর্ড-এর সাথে চুক্তি করেন। বিবারের প্রথম একক সঙ্গীত "ওয়ান টাইম" ২০০৯ সালে বিশ্বব্যাপী প্রকাশিত হয় এবং কানাডায় শীর্ষস্থান দখল করে। এছাড়া গানটি অন্যান্য দেশেও জনপ্রিয় হয়। তাঁর প্রথম এক্সটেন্ডেড প্লে "মাই ওয়ার্ল্ড" ২০০৯ এর ১৭ নভেম্বরে প্রকাশিত হয় এবং যুক্তরাষ্ট্রে এটি প্লাটিনাম সনদে ভূষিত হয়। বিবার-ই প্রথম শিল্পী যার প্রথম অ্যালবামের সাতটি গান বিলবোর্ড হট ১০০ তালিকায় স্থান করে নেয়।


title: জাস্টিন বিবার

text: ২০১০ সালের জানুয়ারিতে তার প্রথম অ্যালবাম "মাই ওয়ার্ল্ড ২.০" থেকে প্রথম একক "বেবি" গানটি মুক্তি পায়। গানটি আন্তর্জাতিক জনপ্রিয়তা লাভ করে এবং এর মাধ্যমে বিবার আন্তর্জাতিক বাজারের সেরা দশ শিল্পীর তালিকায় স্থান করে।. তার দুইটি প্রমো গান "নেভার লেট ইউ গো", এবং "ইউ সমাইল" মার্কিন সেরা ১০০ গানের মধ্যে ৩য় এবং সেরা ২০ স্থান করে নেয়। বিবারের প্রথম পূর্ণ অ্যালবাম "মাই ওয়ার্ল্ড ২.০" ২০১০ এর ২৩ মার্চ প্রকাশিত হয়। অ্যালবামটি বাণিজ্যিকভাবে সাফল্য অর্জন করে এবং বেশ কয়েকটি দেশে শীর্ষ দশে স্থান করে নেয়। এটি যুক্তরাষ্ট্রে প্লাটিনাম সনদে ভূষিত হয়।


title: মনোহর তিরকে

text: মনোহর তিরকে (জন্ম ২০ নভেম্বর, ১৯৫৩) ভারতের পঞ্চদশ লোকসভার সদস্য। তিনি বিপ্লবী সমাজতন্ত্রী দলের প্রার্থী হিসেবে আলিপুরদুয়ার লোকসভা কেন্দ্র থেকে সংসদে নির্বাচিত হয়েছেন।


title: মনোহর তিরকে

text: তাঁর পিতা ও মাতার নাম লেবা তিরকে ও সুন্দরী তিরকে। তিনি জলপাইগুড়ি জেলার সাতালি চা বাগানে জন্মগ্রহণ করেছিলেন। আলিপুরদুয়ারের সেন্ট জোসেফ'স হাই স্কুলে তাঁর পড়াশোনা। স্কুলে পড়ার সময় তিনি বি. সি. রায় ট্রফির সেরা খেলোয়াড় হয়েছিলেন।


title: মনোহর তিরকে

text: ট্রেড ইউনিয়ন নেতা মনোহর তিরকে ইউনাইটেড ট্রেড ইউনিয়ন কংগ্রেস (ইউটিইউসি) অনুমোদিত ডুয়ার্স চা বাগান শ্রমিক ইউনিয়ন ও উত্তরবঙ্গ বন শ্রমিক ইউনিয়নের সাধারণ সম্পাদক এবং ইউটিইউসি ও আরএসপি'র রাজ্য কমিটির সদস্য। লোকসভা সদস্য হিসেবে তিনি সামাজিক ন্যায় ও ক্ষমতায়ন ও সরকারি আশ্বাস বিষয়ক সংসদীয় কমিটির সদস্য।


title: মনোহর তিরকে

text: ইতিপূর্বে ১৯৭৭, ১৯৮২, ১৯৯১, ১৯৯৬ ও ২০০৬ সালে মনোহর তিরকে কালচিনি বিধানসভা কেন্দ্র থেকে পশ্চিমবঙ্গ বিধানসভায় নির্বাচিত হয়েছিলেন। ১৯৯৬-২০০১ ও পরে ২০০৬ সালে তিনি পশ্চিমবঙ্গের পুর্ত প্রতিমন্ত্রীও ছিলেন।


title: কুম্ভমেলা

text: কুম্ভমেলা (দেবনাগরী: कुम्भ मेला) একটি হিন্দু উৎসব। এই উপলক্ষে ধর্মপ্রাণ হিন্দুরা তীর্থস্নান করতে আসেন। বিশ্বের বৃহত্তম শান্তিপূর্ণ সমাবেশ হিসাবে ২০১৩ সালে এখানে ১০ কোটীর বেশি মানুষের আগমন ঘটে।


title: কুম্ভমেলা

text: সাধারণ কুম্ভমেলা প্রতি চার বছর অন্তর আয়োজিত হয়। প্রতি ছয় বছর অন্তর হরিদ্বার ও প্রয়াগে (প্রয়াগরাজ) অর্ধকুম্ভ আয়োজিত হয়। প্রতি বারো বছর অন্তর প্রয়াগ, হরিদ্বার, উজ্জ্বয়িনী ও নাসিকে পূর্ণকুম্ভ আয়োজিত হয়। বারোটি পূর্ণকুম্ভ অর্থাৎ প্রতি ১৪৪ বছর অন্তর প্রয়াগে আয়োজিত হয় মহাকুম্ভ।


title: কুম্ভমেলা

text: ২০০৭ সালের জানুয়ারি-ফেব্রুয়ারি মাস নাগাদ ৪৫ দিন ব্যাপী সর্বশেষ অর্ধকুম্ভ আয়োজিত হয়েছে। সাত কোটিরও বেশি হিন্দু তীর্থযাত্রী প্রয়াগে এই মেলায় যোগ দেন। ১৫ জানুয়ারি মকর সংক্রান্তির দিন ৫০ লক্ষ মানুষ তীর্থস্নান করেন।


title: কুম্ভমেলা

text:
২০০১ সালে সর্বশেষ মহাকুম্ভে যোগ দিয়েছিলেন ছয় কোটি হিন্দু। এটিই ছিল ইতিহাসের বৃহত্তম জনসমাবেশ।
কুম্ভমেলা চারটি ভিন্ন ভিন্ন স্থানে আয়োজিত হয়। এই চারটি স্থান নির্বাচিত হয় বৃহস্পতি ও সূর্যের অবস্থান অনুসারে। বৃহস্পতি ও সূর্য সিংহ রাশিতে অবস্থান করলে নাসিকের ত্র্যম্বকেশ্বরে; সূর্য মেষ রাশিতে অবস্থান করলে হরিদ্বারে; বৃহস্পতি বৃষ রাশিতে এবং সূর্য কুম্ভ রাশিতে অবস্থান করলে প্রয়াগে; এবং সূর্য বৃশ্চিক রাশিতে অবস্থান করলে উজ্জয়িনীতে মেলা আয়োজিত হয়। সূর্য, চন্দ্র ও বৃহস্পতির রাশিগত অবস্থান অনুযায়ী মেলা আয়োজনের তিথি (তারিখ) নির্ধারিত হয়।


title: কুম্ভমেলা

text: ত্রিবেণী সঙ্গম Triveni Sangam, তিনটি নদী যথা গঙ্গা, যমুনা এবং সরস্বতীর মিলনস্থল ।


title: ফ্রি এবং ওপেন–সোর্স সফটওয়্যার প্যাকেজের তালিকা

text: এই নিবন্ধে ফ্রি এবং ওপেন সোর্স সফটওয়্যার প্যাকেজের একটি তালিকা প্রকাশ করা হয়েছে। ফ্রি সফটওয়্যার লাইসেন্স অথবা মুক্ত সোর্স লাইসেন্সে প্রকাশিত কম্পিউটার সফটওয়্যারসমূহ এখানে তালিকাভুক্ত করা হয়েছে, যা ফ্রি সফটওয়্যার নামে পরিচিত। ফ্রি সফটওয়্যার সংজ্ঞার শর্ত গুলি পূরণ করতে পারে এমন সফটওয়্যারসমূহ এই তালিকার ক্ষেত্রে বিশেষ উপযোগী, তবে গনু প্রকল্পের কিছু কাজ ওপেন সোর্স হিসাবে পরিচিত। মুক্ত সোর্স সফটওয়্যার এর দর্শন এবং ইতিহাস সম্পর্কে জানতে ফ্রি সফটওয়্যার আন্দোলন এবং মুক্ত সোর্স উদ্যোগ নিবন্ধগুলি দেখুন। প্রকৃতপক্ষে যে সকল সফটওয়্যার ফ্রি সফটওয়্যার সংজ্ঞার শর্ত সমূহ পূরণ করতে পারে সেগুলি একই সাথে মুক্ত সোর্স সংজ্ঞার শর্তসমূহও পূরণ করে থাকে এবং এটি বিপরীত ক্ষেত্রেও প্রযোজ্য। এমন খুব কম সংখ্যক সফটওয়্যার রয়েছে যেগুলি কেবলমাত্র একটির শর্ত পূরণ করে। এই তালিকায় এমন সকল সফটওয়্যারই তালিকাভুক্ত করা হয়েছে।


title: তন্ত্র

text: তন্ত্র হল ভারতে খ্রিস্টীয় পঞ্চম শতাব্দীর পর প্রচলিত এক বিশেষ ধরনের উপাসনা ও সাধনপদ্ধতির নাম। "তন্ত্র" শব্দটির প্রথম উল্লেখ পাওয়া যায় ঋগ্বেদে (দশম। ৭১.৯)। হিন্দু, তিব্বতীয় বোন, দাও তথা জাপানের শিন্টো, বৌদ্ধ ও জৈন মতবাদগুলিকে এবং পূর্ব ও দক্ষিণপূর্ব এশিয়ায় রেশম পথে বৌদ্ধধর্মের সম্প্রসারণে তন্ত্র বিশেষ প্রভাব বিস্তার করেছিল।


title: তন্ত্র

text: "তন্ত্র" পরম্পরাগত মাধ্যমে যুক্ত একটি আগমশাস্ত্র। ভারতীয় পরম্পরায়, যে কোনো ব্যবস্থিত গ্রন্থ, সিদ্ধান্ত, বিধি, উপকরণ, কলাকৌশল বা কার্যপ্রণালীকেও "তন্ত্র" বলা হয়।


title: তন্ত্র

text: হিন্দু ঐতিহ্যে, তন্ত্র প্রধানত শাক্ত সম্প্রদায়ের সঙ্গে যুক্ত, তারপর শৈব সম্প্রদায়, ও কিছু ক্ষেত্রে বৈষ্ণব পরম্পরার সাথেও সম্পৃক্ত। শৈব পরম্পরায় তন্ত্র গ্রন্থের বক্তা সাধারণত মহাদেব শিব, যেখানে তিনি দেবী পার্বতীর তন্ত্রসম্বন্ধীয় প্রশ্নের বিধিগত উপদেশমূলক উত্তর প্রদান করেন। বৌদ্ধধর্মের বজ্রযান সম্প্রদায় তাঁদের তন্ত্র-সম্বন্ধিত নীতি, কর্মপদ্ধতি ও সাহিত্যের জন্য প্রসিদ্ধ।


title: তন্ত্র

text: তন্ত্র-এর আক্ষরিক উদ্ভব মনে করা হয় এরূপে - “তনোতি ত্রায়তি তন্ত্র”।


title: তন্ত্র

text: তন্ত্রশাস্ত্রকে উত্তর-বৈদিক যুগের রচনা বলে মনে করা হয়, যার বিকাশলাভ প্রথম সহস্রাব্দের মধ্যভাগের কাছাকাছি সময়ে ঘটেছিল। সাহিত্যরূপে যেভাবে পুরাণ গ্রন্থকে মধ্যযুগীয় দার্শনিক-ধার্মিক রচনা হিসাবে মান্য করা হয়ে থাকে, সেভাবেই তন্ত্রশাস্ত্রে প্রাচীন আখ্যান, কাহিনি ইত্যাদির সমাবেশ রয়েছে। বিষয়বস্তুগত দৃষ্টিতে একে ধর্ম, দর্শন, সৃষ্টিরচনা শাস্ত্র, প্রাচীন বিজ্ঞান ইত্যাদির বিশ্বকোষও বলা যেতে পারে। ইউরোপীয় পণ্ডিতেরা তাঁদের ঔপনিবেশিকতাবাদী উদ্দেশ্যসাধনে তন্ত্রকে 'গুহ্য সাধনা' (esoteric practice) বা 'সাম্প্রদায়িক কার্যকলাপ' আখ্যা দিয়ে দিগভ্রান্ত করার চেষ্টা করেন।


title: তন্ত্র

text: বস্তুত তন্ত্রগ্রন্থের সংখ্যা সহস্রাধিক, কিন্তু প্রধান-প্রধান তন্ত্র ৬৪টি বলা হয়ে থাকে। তন্ত্রের প্রভাব যে বিশ্বস্তরীয়, তার প্রমাণ হিন্দু, বৌদ্ধ, জৈন, তিব্বতি ইত্যাদি ধর্মের তন্ত্র-সাধনার গ্রন্থসমূহ। ভারতে প্রাচীনকাল থেকেই বঙ্গ, বিহার ও রাজস্থান তন্ত্রের মুখ্যপীঠ ছিল।


title: তন্ত্র

text: ব্যাকরণ শাস্ত্র অনুসারে, 'তন্ত্র' শব্দটি 'তন্' ধাতু নিষ্পন্ন যার অর্থ 'বিস্তার'। শৈব সিদ্ধান্তের 'কায়িক আগম' -এ এর অর্থ দেওয়া হয়েছে — "তন্যতে বিস্তার্যতে জ্ঞানম্ অনেন্, ইতি তন্ত্রম্" (সেই শাস্ত্র যার দ্বারা জ্ঞানের বিস্তার করা হয়)। তন্ত্রের নিরুক্তি ‘তন’ (বিস্তার করা) এবং ‘ত্রৈ’ (রক্ষা করা), এই দুই ধাতুর সংযোগে সিদ্ধ হয়। অর্থাৎ, তন্ত্র সামগ্রিকভাবে জ্ঞানের বিস্তার করা ছাড়াও এর ব্যবহারকারীকে 'ত্রাণ' (রক্ষা) -ও করে থাকে।


title: তন্ত্র

text: তন্ত্রশাস্ত্রের আরেক নাম 'আগমশাস্ত্র'ও বটে। এই বিষয়ে বলা হয়েছে যে,


title: তন্ত্র

text:
আগমাত্ শিববক্রাত্ গতং চ গিরিজা মুখম্।
সম্মতং বাসুদেবেন আগমঃ ইতি কথ্যতে।।বাচস্পতি মিশ্র তাঁর যোগভাষ্যের তত্ববৈশারদী ব্যাখ্যায় 'আগম' শব্দের অর্থ করতে গিয়ে লিখেছেন যে, যার দ্বারা অভ্যুদয় (লৌকিক কল্যাণ) ও নিঃশ্রেয়স (মোক্ষ) -এর উপায় বুদ্ধিগোচর হয়, তাকে 'আগম' বলা হয়।


title: তন্ত্র

text: তন্ত্র বা আগমে ব্যবহারই মুুখ্য; তন্ত্রে ক্রিয়া ও অনুষ্ঠানের প্রতি জোর দেওয়া হয়। তন্ত্রশাস্ত্রের যে সাতটি লক্ষণ রয়েছে, তাতে জ্ঞান, কর্ম ও উপাসনার ব্যবহারিক বা আচরণীয় উপায়ের রূপ বর্ণিত হয়েছে। এই সাতটি লক্ষণ হল:


title: তন্ত্র

text: তন্ত্রের দৃষ্টিতে শরীর প্রধান নিমিত্ত; শরীর ছাড়া চেতনার উচ্চস্তরে পৌঁছানো যায় না। এজন্য তন্ত্রের গূঢ়ার্থ নিজ 'তন' বা দেহের মাধ্যমে আপন আত্মার 'ত্রাণ' বা উদ্ধারও বলা হয়ে থাকে। বাস্তবক্ষেত্রে, তন্ত্রসাধনায় শরীর, মন ও কায়-কলেবরের সূক্ষতম স্তরের সুসমন্বিত ব্যবহার ঘটে। তবে এটি অবশ্যই সত্য যে, তন্ত্রে শরীরকে মন, বুদ্ধি ও চেতনার সমানই প্রাধান্য দেওয়া হয়।


title: দক্ষিণাচার

text: দক্ষিণাচার একটি তান্ত্রিক আচারবিশেষ। দক্ষিণাচারে নাস্তিক্যবাদী আচার-অনুষ্ঠানগুলিকে অস্বীকার করা হয়। এই আচারের বিপরীতে হিন্দুধর্মের সাধারণ সামাজিক রীতিবিরুদ্ধ তান্ত্রিক আচারটি "বামাচার" নামে পরিচিত।


title: দক্ষিণাচার

text:
সংস্কৃত "দক্ষিণ" শব্দের আক্ষরিক অর্থ "ডান"। সংস্কৃত "আচার" শব্দটির ব্যাখ্যা করতে গিয়ে এন. এন. ভট্টাচার্য লিখেছেন,
"আধ্যাত্মিক প্রাপ্তি সামর্থ্য ভেদে এক এক জনের এক এক রকম হয়... "আচার" সাধারণত সাত প্রকার - বেদ, বৈষ্ণব, শৈব, দক্ষিণ, বাম, সিদ্ধান্ত ও কৌল। এই সাতটি আচার মূলত দক্ষিণ ও বাম - এই দু'টি প্রধান বিভাগের অন্তর্গত। আচারগুলির প্রকৃতি ও বর্গীকরণ নিয়ে নানা ব্যাখ্যা প্রচলিত আছে।"
তন্ত্রশাস্ত্র "ব্রহ্মযামল" অনুযায়ী, তন্ত্রাচারের তিনটি প্রধান ধারা রয়েছে। যথা, দক্ষিণাচার, বামাচার ও মধ্যমাচার। এই তিনটি আচার তিন গুণের বৈশিষ্ট্য। দক্ষিণাচার সত্ত্বগুণ, বামাচার রজঃগুণ ও মধ্যমাচার তমোগুণের সঙ্গে সম্পর্কিত। তিনটি ধারার ধর্মাচারণের পদ্ধতি ভিন্ন ভিন্ন। হিন্দুধর্মের মূলধারার সন্ন্যাসধর্ম ও ধ্যানপ্রক্রিয়া দক্ষিণাচারের অঙ্গ।


title: মুক্ত উৎসের সংজ্ঞা

text: মুক্ত উৎসের সংজ্ঞা ব্যবহার করা হয় যে কোন ধরনের মুক্ত উৎস উদ্যোগের ক্ষেত্রে। কোন সফটওয়্যার লাইসেন্সসমূহ মুক্ত উৎসের আওতায় পড়বে সেটি নির্ধারনের জন্য এই সংজ্ঞা ব্যবহার করা হয়।


title: মুক্ত উৎসের সংজ্ঞা

text: এই সংজ্ঞাটি তৈরী করা হয়েছে ডেবিয়ান মুক্ত সফটওয়্যার নির্দেশিকার উপর ভিত্তি করে। ব্রুস পেরেন্স সর্ব প্রথম এটি তৈরীর কাজ শুরু করেছিলেন।


title: মুক্ত উৎসের সংজ্ঞা

text: ফ্রি সফটওয়্যার আন্দোলন এবং মুক্ত উৎস আন্দোলন এর মধ্যে সাধারণ পার্থক্যটি হল ফ্রি সফটওয়্যারের সংজ্ঞা প্রকাশ করেছে ফ্রি সফটওয়্যার ফাউন্ডেশন এবং মুক্ত উৎস সফটওয়্যারের সংজ্ঞা প্রকাশ করেছে মুক্ত উৎস উদ্যোগ। যদিও এই লাইসেন্স দুটি মূলত একই লাইসেন্স, কয়েকটি ক্ষেত্রে সামান্য পরিবর্তন রয়েছে। এই বিষয়ে ফ্রি সফটওয়্যার ফাউন্ডেশনের বক্তব্য হল: